Alifusheegai Airport elhumakee massalaeh noon: Atholhu Council\nރ. އަލިފުށި: އަތޮޅުގެ ދެނުކުގައި އެއާޕޯޓު އަޅާއިދޭނަމަ އަލިފުށީގައި އެއާޕޯޓް އެޅުމުގައި މައްސަލައެއް ނެތްކަމަށް އަތޮޅު ކައުންސިލުން ބުނޭ\nރ. އަތޮޅުގެ ދެކުނު ބިތުގައި، ރ. ފައިނުގައި އެއާޕޯޓެއް އަޅަންވި ވައުދު ފުރިހަމަ ކޮށްދޭނަމަ، އެ އަތޮޅު އަލިފުށީގައި އެއާޕޯޓް އެޅުމަކީ މައްސަލައެއް ނެތް ކަމަށް ރ. އަތޮޅު ކައުންސިލުން ބުނެފި އެވެ.\nސަރުކާރުން ކުއްލި ގޮތަށް އަލިފުށީގައި އެއާޕޯޓެއް އަޅަން ނިންމުމުން ރ. އަތޮޅު ކައުންސިލްގެ ރައީސް ހުސެން ނާސިފް ވިދާޅުވީ އެ މައްސަލާގައި ރަސްމީ ސިފައެއްގައި އެއްވެސް ޝަކުވާއެއް ލިބިފައި ނެތް ކަމަށެވެ. އަތޮޅުގެ ރައްޔިތުން އެކަމާ ޝަކުވާ ކުރަނީ ސޯޝަލް މީޑިއާގައި ކަމަށެވެ. ނާސިފް އަދި ވިދާޅުވީ އެއީ އަތޮޅުގެ ދެކުނާއި އުތުރުގެ ކޯޅުމެއް ކަމަށެވެ.\nރ. އަތޮޅުގެ ދެކުނުގައި ކުރީގެ ސަރުކާރުން އެއާޕޯޓެއް އަޅަން ވަނީ ނިންމާފަ އެވެ. އެކަން ފާހަގަ ކުރައްވަމުން އޭނާ ވިދާޅުވީ އަލިފުއްޓަކީ އުތުރުގައި ވަކިން އޮންނަ ރަށެއް ކަމަށެވެ. އެހެންކަމުން އެ އެއާޕޯޓްގ ސަބަބުން އަތޮޅުގެ ދެކުނުގެ ރައްޔިތުންނަށް މާބޮޑު މަންފާއެއް ނުލިބޭނެ ކަމަށެވެ. އަދި ދަތުރުފަތުރަށް ލުއިތަކެއް ލިބިގެންވެސް ނުދާނެ ކަމަށެވެ.\n"ނަމަވެސް އެއާޕޯޓެއް އެޅުމަކީ ވަރަށް މުހިންމު ކަމެއް. ކޮންމެ ރަށަކަށް ވެސް ތަރައްގީ ބޭނުން ވާނެ. އަޅުގަނޑުގެ ފަރާތުން އެއްބާރުލުން ދޭނަން މި މަޝްރޫއަށް ވެސް." ނާސިފް ވިދާޅުވި އެވެ.\nއަލިފުށީ އެއާޕޯޓް އެޅުމަށް އެމްޓީސީއާއި ހަވާލު ކޮށްފައިވާއިރު މި މަޝްރޫއާއި ގުޅޭގޮތުން އަތޮޅު ކައުންސިލާއި އެއްވެސް މަޝްވަރާއެއް ނުކުރާ ކަމަށް ވެސް ނާސިފް ވިދާޅުވި އެވެ.\nރ. އަލިފުށީގައި އެއާޕޯޓެއް އަޅަން މިމަހު އެކެއްގައި އެމްޓީސީސީއާ ވަނީ ހަވާލު ކޮށްފަ އެވެ. އެ މަސައްކަތް ސަރުކާރުން އެމްޓީސީސީ އާއި ހަވާލުކުރީ 750 ދުވަހުގެ ތެރޭގައި އެ މަސައްކަތް ނިންމާ ގޮތަށެވެ. މި މަޝްރޫއަށް އެރަށު ބިން ހިއްކުން ވެސް ހިމެނެ އެވެ. ސަރުކާރުން އެމްޓީސީސީ އާއި ހަވާލުކުރި މި މަސައްކަތަށް 451،615،528.48 ރުފިޔާ ހަރަދު ވާނެ އެވެ.\nއަލިފުށި އެމްޓީސީސީ ރައީސް އިބްރާހިމް މުހައްމަދު ސޯލިހު + ޓްރާންސްޕޯޓް އޮތޯރިޓީ ޑޮމެސްޓިކް އެއާޕޯޓް ފައިނު މޯޑިވްސް ސިވިލް އޭވިއޭޝަން އޮތޯރިޓީ މިނިސްޓްރީ އޮފް ނެޝަނަލް ޕްލޭނިން\nއަލިފުށި އެއާޕޯޓުގެ މަސައްކަތަށް ތައްޔާރުވެއްޖެ\nޕިކްނިކް އައިލެންޑް މާޗް މަހުގައި ނިމޭނެ


SunOnline: Bandaarakotah Van ehagai vadhe, Inzaaru dhin massala dhanee balamun : MNDF\ndate_range އަންގާރަ 14 ޖުލައި 2020\nއަދީބަށް ދައުވާ ކުރީ ރަނގަޅަށް ނޫން ކަަމަށް ނިންމައި، ދައުުވާތައް ބާތިލުކޮށްފި\nބަންޑާރަކޮށްޓަށް ވޭނެއްގައި ވަދެގަނެ އިންޒާރުދިން މައްސަލަ ދަނީ ބަލަމުން: އެމްއެންޑީއެފް\nއަހުމަދު ޖައިޝަން 02 Dec 2019, 12:41\nމުލިޔާގެ ކައިރިން ގޮވާ ޒާތުގެ އެއްޗެއް ފެނުމާއި ގުޅިގެން ފުލުހުންނާއި ސިފައިން އެ ސަރަހައްދުގައި ހަރަކާތްތެރިވަނީ-- ސަންފޮޓޯ: އަހުމަދު ޝަރުވާން\nސިފައިންގެ މައި މަރުކަޒު ބަންޑާރަކޮށްޓަށް ވަދެގަނެ އެތަން "ގޮއްވާލާނެ" ކަމުގެ އިންޒާރުދިން މީހާގެ މައްސަލަ ދަނީ ފުލުހުންނާ ގުޅިގެން ބަލަމުން ކަމަށް އެމްއެންޑީއެފް އިން ބުނެފި އެވެ.\nމީގެ ދެ ހަފްތާކުރިން ހިނގި އެ ހާދިސާގައި އެމީހާ ސިފައިންގެ މައި މަރުކަޒަށް ވަނީ ވޭނެއްގަ އެވެ.\nވޭން ބަންޑާރަކޮށީގެ ގޭޓުން އެތެރެއަށް ވަނީ ސިފައިންގެ އުޅަނދެއް އެތަނަށް ވަނަން ދިޔަ ވަގުތު، އެ އުޅަނދުގެ ފަހަތުން ގޮހެވެ. ގޭޓުން ވަނުމުގެ ކްލިއަރަންސް އެ ވޭނަށް ލިބުނީ އެއީވެސް ސިފައިންގެ ވެހިކަލެއް ކަމަށް ބަންޑާރަކޮށީގައި ތިބި ޑިއުޓީ އޮފިސަރުންނަށް ހީވުމުން ކަމަށް އެނގިފައިވެ އެވެ.\nއެމްއެންޑީއެފް އިން މިއަދު އެކަމާ ގުޅިގެން ނެރުނު ބަޔާނެއްގައި ބުނެފައިވަނީ 18 ނޮވެމްބަރުގެ ރޭ 9:00 އެހާއިރު ބަންޑާރަކޮށި މައި ގޭޓުން ރެޖިސްޓްރީ ނަމްބަރުގައި "ސީ" ބޯޑު ޖަހާފައިވާ ވޭނެއް ވަނުމުން ވަނީ ހުއްޓުވާފައި ކަމަށެވެ.\nއެ ވޭން ހުއްޓުވާ ބެލިއިރު އޭގައި އިނީ ބިދޭސީއެއް ކަމަށާއި އެ ވޭނުގައި އިތުރު މީހަކު ނެތް ކަމަށް އެމްއެންޑީއެފް އިން ބުންޏެވެ.\nމިއަދުގެ މާހައުލުން އެއްވެސް ގޮތަކަށް ޝައްކުކުރެވޭފަދަ ކަމެއް އެއްވެސް މީހެއްގެ ފަރާތުން ފެނިއްޖެކަމުގައިވާނަމަ އެކަން ލަސް ނުކޮށް ސަލާމަތީ ހިދުމަތްތަކަށް އެެންގުމަށް އެމްއެންޑީއެފް އިން ވަނީ އިލްތިމާސްކޮށްފަ އެވެ.\nބަންޑާރަކޮށްޓަށް ވަދެ އެފަދަ އިންޒާރެއް ދިން ފަހުން ސިފައިން ވަނީ ސަލާމަތީ ކަންކަން ވަރުގަދަކޮށްފަ އެވެ.\nދަތުރުކުރަމުން ދިޔަ މަސް ދޯންޏެއް ބިންދައިގެން ހިނގައްޖެ\nއެޖުޓެންޓް ޖެނެރަލް ކަމަށް ބޭފުޅަކު އައްޔަންކޮށްފި\nބަންޑުންވި ބޯޓު އޮޔާ ދަނީ، ސަމާލުވޭ


Raees Nasheed Ah Hamalaa Dhin Massala Aa Eku 241 Committee Ge Bahdhaluvumeh Sirrun Gendhanee - Vaguthu\nރައްޔިތުންގެ މަޖިލީހުގެ 241 ކޮމިޓީގެ ބައްދަލުވުމެއް -- ފޮޓޯ: މަޖިލިސް\nރާއްޖޭގެ ކުރީގެ ރައީސް، ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ހަމަލާއެއް ދިނުމުގެ މައްސަަލައާއެކު ރައްޔިތުންގެ މަޖިލީހުގެ ސަލާމަތީ ހިދުމަތްތަކާއި ބެހޭ ކޮމިޓީން މިރޭ ކުއްލިއަކަށް ކުރިއަށް ގެންދާ ހާއްސަ ބައްދަލުވުން ސިއްރުކޮށްފިއެވެ.\nރައީސް ނަޝީދަށް އަމާޒުކޮށް ދެވިފައިވާ ހަމަލާގައި އެމަނިކުފާނަށް އެކިވަރުގެ ޒަހަމްތައް ލިބިފައިވާއިރު، މިހާރު އެމަނިކުފާނަށް އޭޑީކޭ ހޮސްޕިޓަލުގައި ދަނީ ފަރުވާ ދެމުންނެވެ. މައުލޫމާތު ލިބިފައިވާ ގޮތުގައި އެމަނިކުފާނުގެ ލޮލަށް ގެއްލުން ވެފައިވެއެވެ. އަދި ފަރުވާދެމުން އަންނަނީ ހޭނައްތައިލައިގެން ކަމަށް މައުލޫމާތު ލިބިފައިވެއެވެ.\nމިރޭ 11:00 ޖަހާކަށް ހާއިރު ރައްޔިތުންގެ މަޖިލީހުގެ ޚާއްސަ ޖަލްސާއެއް ވެސް ފެށިއެވެ. އަދި އެއީ ދިގުދެމިގެންދާ ޖަލްސާއެއް ކަމަށް އެ ޖަލްސާގެ ރިޔާސަތު ބެލެހެއްޓެވި މަޖިލީހުގެ ނައިބު ރައީސް އީވާ އަބްދުﷲ ވިދާޅުވިއެވެ. އެއަށް ފަހު މަޖިލީހުގެ ޖަލްސާ މެދުކަނޑާލި ފަހުން އަދި ނުފަށައެވެ.\nމަޖިލީހުގެ 241 ކޮމިޓީގެ ބައްދަލުވުމެއް ވެސް ބާއްވަން އެ ބައްދަލުވުން މިރޭ ފެށިއެވެ.\nމިރޭގެ އެ ބައްދަލުވުމުން ކުރިޔަށް ގެންދާނެ ގޮތަކާ ބެހޭ ގޮތުން ކޮމިޓީގެ މުގައްރިރު އަދި ހިތަދޫ އުތުރު ދާއިރާގެ މެމްބަރު އަހުމަދު އަސްލަމް ވޯޓަށް އެހުމުން ކޮމިޓީގައި ބައިވެރިވެވަޑައިގެން ތިއްބެވި 8 މެމްބަރުންގެ އިއްތިފާގުން ބައްދަލުވުން ސިއްރުކޮށްގެން ކުރިޔަށް ގެއްދިޔުމަށް ވަނީ ތާއިދު ލިބިފައެވެ.\nނަޝީދަށް އަމާޒުކޮށްގެން ދިން ހަމަލަ ރާއްޖޭގެ އިތުރުން ބައިނަލްއަގްވާމީ އެކި ފަރާތްތަކުން ދަނީ ކުށްވެރިކުރަމުންނެވެ. އެ މައްސަލަ ސީރިޔަސް މައްސަލައެއްގެ ގޮތުގައި ބަލާނެ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ.\nރައީސް ނަޝީދަށް ހަމަލާދީފައި ވަނީ، މަޖީދީމަގާއި ނީލޯފަރު ހިނގުން ގުޅޭ ކަންމަތީގައި މިރޭ 20:30 ހާއިރެވެ. އެ ހަމަލާ ދީފައި ވަނީ އެމަނިކުފާނު ދިރިއުޅުއްވާ ގ. ކެނެރީގެ އިން ނުކުންނަވައި، ހިންގަވާފައި ކާރަށް އަރައި ވަޑައިގަންނަވަނިކޮށެވެ. ނަޝީދާ އެކު އޭރު ތިއްބެވި ތިން ހަށިފާރިވެރިންނަށް ވެސް އަނިޔާ ލިބުނުއިރު ފަރުވާ ދިނުމަށް ފަހު މިހާރު ވަނީ އެ މީހުން ދޫކޮށްލައިފައެވެ. ނަޝީދަށް އަދިވެސް ދަނީ ފަރުވާ ދެމުންނެވެ.\nމެއި 7, 2021 01:52\nނިކަމެތި އާރެއް ބާރެއް ނެތް އިންސާނާގެ އެއްވެސް ބާރެއް ނެތްކަން މިހާމަވަނީ. އަށިފާރަވެރިން ލައިގެން އެއްވެސް ހިމާޔަތެއް ނެތްކަން ހާމަވެގެން މިދަނީ. ކިބުރުވެރިކަމާއެކީ ތިމާވަރުމީހެއް ނެތިގެން އުޅުނު އެތައްބަޔަކު ވަނީ ގެެއްލުމާ ހަލާކާ މީގެކުރިންވެސް ކުރިމަތިލާން ޖެހިފަ. ވިސްނާ މީހުނަށް އިބުރަތެއް.\nމެއި 7, 2021 05:26\nއިއްޔެ ނާސިގެހަދަން ފާސްކުރރ ރީ އެއީ މުސްލިމް ޤައުމެއްގައިކުރުރ ރުން ޙަ ރރ ރާމް ކަމެއް އެކު ރރރރީނުންް އަދި އެވީނުން\n241 ސިއް ރުން ވިޔަސް ފާޅުގަ ވިޔަސް ކިތައްމެ ޖަލްސާއެއް ބޭއްވި ޔަސް ކު ރެވޭނެ ކަމެއް ނޯންނާނެ ކަންދެއްކުމަށް ކު ރާ ކަންތައް. ކަމާ ބެހޭ ފަ ރާތް ތަކުން މައްސަލަ އެދަނީ ބަލަމުން . ފުލުހުންނާ ސިފައިން. އެބުނަނީ މިހާ ރު އެ ހަމަލާ ދިން މީހާ ދެނެގަނެވިއްޖެ ކަމަށް. ދެން ކަލޭމެން ކީއްކު ރަން ތިތާ ތިބެނީ.


ބެއިރޫތު ހާދިސާގައި ބޭރުގެ ނުފޫޒެއް އެބައޮތްބާ؟ | Sandhaanu\nބެއިރޫތު ހާދިސާގައި ބޭރުގެ ނުފޫޒެއް އެބައޮތްބާ؟\nލުބުނާނުގެ ވެރިރަށް ބެއިރޫތުގެ ބަނދަރުގައި މިދިޔަ އަންގާރަ ދުވަހު ގޮވާފައިވާ ބާރުގަދަ ގޮވުމުގެ ފަހަތުގައި ބޭރުގެ ނުފޫޒެއް އޮތްތޯ ތަހުގީގު ކުރަމުން އަންނަކަމަށް އެގައުމުގެ ރައީސް މައިކަލް އައިން ހާމަކުރައްވައިފިއެވެ.\nމި ހާދިސާ ހިނގަން މެދުވެރިވި މައިގަނޑު ސަބަބު ކަށަވަރު ނުވާއިރު މިއީ އެކްސިޑެންޓެއް ކަމަށް ގިނަބަޔަކު ބުނާއިރު މިއީ ފަރުވާކުޑަކަމުން ހިނގާދިޔަ ހާދިސާއެއް ކަމަށް އެއްބަޔަކު އަންނަނީ ބުނަމުންނެވެ. މިމޭރުމުން ވާހަކަ ދެކޭވޭއިރު މިހާދިސާގެ ފަހަތުގައި ރޮކެޓެއް، ބޮމެއް ނުވަތަ އެނޫންވެސް އެހެން ގޮތަކުން ބޭރުގެ ފަރާތެއްގެ އަތެއް އޮތުން އެކަށީގެންވާކަމަށް އެގައުމުގެ ރައީސް ވިދާޅުވިއެވެ.\nރައީސް އައުން ވިދާޅުވީ، މި ހާދިސާގެ ތަހުގީގު ތިން ފަންތިއެއްގައި ކުރިއަށްދާކަމަށާއި، ފުރަތަމަ މަރުހަލާއަކީ ގޮވާޒާތުގެ ތަކެތި ގުދަނަށް ވެއްދުނު ގޮތަކާ، އެ ތަކެތި ގުދަން ކުރެވިފައި އޮތް ދެނެގަތުމުގެ މަރުހަލާ ކަމަށެވެ. އަދި ދެވަނަ މަރުހަލާއަކީ ހާދިސާ ހިނގާފައިވަނީ ފަރުވާ ކުޑަވެގެންތޯ ނުވަތަ އެކްސިޑެންޓަކުން ތޯ ދެނެގަތުމުގެ މަރުހަލާ ކަމަށާއި، ތިންވަނަ މަރުހަލާއަކީ ބޭރުގެ ނުފޫޒެއް އޮތްތޯ ބެލުމަށް ކުރިއަށްދާ މަރުހަލާ ކަމަށް އެމަނިކުފާނު ވިދާޅުވިއެވެ.\nނުދެނެތިއްބައި މުޅި ބެއިރޫތު ބިމާހަމަކޮށްލި މި ގޮވުމަކީ ބޭރުގެ ހަމަލާއެއްކަމަށް ލުބުނާނުން އަދި ބުނެފައި ނުވާ ނަމަވެސް އެމެރިކާގެ ރައީސް ޑޮނާލްޑް ޓްރަމްޕް ވަނީ މިއީ ގަސްތުގައި ދިން ހަމަލާއެއްގެ ގޮތުގައި ސިފަކުރައްވާފައެވެ.\nބެއިރޫތުގައި ހިނގާދިޔަ މި ބިރުވެރި ހާދިސާގައި 137 މީހެއްގެ ފުރާނަ ގެއްލިފައިވާއިރު، 5000 އަށްވުރެ ގިނަ މީހުން ވަނީ ޒަޚަމްވެފައެވެ.\nޒުބެއިދާ އޯގަސްޓް 18, 2020 At 6:40 ޕމ\nވަރަށް ވައްތަރު. އަބަދުވެސް ލެބެނަން އެއީ އެ ސަރަހައްދުގެ ބައިވެރިން ސިިޔާސީ ހަންފަތުރަން ބޭނުންވާތަނެއް. ސައޫދީ ޢަރަބިޔާ އެއީ ލެބެނާން އަށް ދިމާވެފައިވާ އެންމެބޮޑު މުސީބާތެވެ. ވަރަށް ދެރަވެއްޖެ.


Kulhudhuffushi ge hiygaimu kan maraalanee hasadhveri dhekolhuveri kamun!\nކުޅުދުއްފުށީގެ ހިތްގައިމުކަން މަރާލަނީ ހަސަދަވެރި ދެކޮޅުވެރިކަމުން!\nކޮވިޑާއެކު އަހަރެމެންގެ ދިރިއުޅުމުގެ ވައްޓަފާޅިއަށް ބޮޑު ބަދަލެއް ގެނުވިއެވެ. ޒާތީ ދިރިއުޅުމާއި އިޖުތިމާއީ ދިރިއުޅުމަށްވެސްމެއެވެ. އެންމެ ބޮޑަށް ބުނެދިން ފިލާވަޅަކީ އަމިއްލަ ނަފުސަށާއި ގުދުރަތަށް ބަހައްޓަން ޖެހޭ އަހަމިއްޔަތު ކަމެވެ. ރަށުގައި ބަންދުވެ، ގޭގައި ބަންދުވެގެން ވެސް ތިބެން ޖެހުމުން ކަންކަން މުޅިން ބަދަލުވެ، ދެކޭ ގޮތް ވެސް ބަދަލުވިއެވެ. އޭގެ މަލަމަތި ރަށްރަށުން ވަރަށް ބޮޑަށް އެބަ ފެނެއެވެ.\nއެގޮތުން ރަށުގައި ހުސް ބިމެއް ނުވަތަ ރީތި ކުޅި، ފާ ފަދަ ތަނެއް ނޫންނަމަ ގޮނޑުކޮށްފައި އޮތް ބީޗެއް އޮތަސް އެތަން، ތަނަކަށް ހަދައިފިއެވެ. ރީތި ބީޗްތައް ރީތި ނަން ނަމުގައި ތަރައްގީކޮށް، ނޭޗާ ޕާކްތައް ހަދައިފިއެވެ. އެ ތަންތަނުން މީހުން ހުސް ނުވެއެވެ. މިއީ ވަރަށް ގިނަ ރަށްރަށުން ފެންނަން އޮތް ހިތްގައިމު މަންޒަރެވެ. އެކަމަކު، މީގެން ކަމެއް، މަންޒަރެއް މިއޮތް ބޮޑު ކުޅުދުއްފުށީ ސިޓީއިން ނުފެނެއެވެ.\nރޫހެއް ނެތް، ކުޅުދުއްފުށީގައި ނުހަނު ރީތި ދެ ކުޅި އެބައޮތެވެ. އާންމުކޮށް މޫދު އެރޭ ތިން ސަރަހައްދެއް އެބައޮތެވެ. މި ތަންތަނަށް ގޮސް އުޅޭ ޒުވާނުނެއް ވެސް މަދެއް ނޫނެވެ. ޒުވާނުންގެ އާބާދީ މި ރަށުގައި އެހާ ބޮޑު ވެސްމެއެވެ. ރަށުގައި މަދަނީ ޖަމިއްޔާތަކާއި ގްރޫޕްތައް ވެސް އެބަ އޮވެއެވެ. ނެތީ ހަމަ އެންމެ ކަމެކެވެ. ރޫހެވެ. ލީޑަރޝިޕެވެ. ކަމެއް ކުރުމަށް ނުކުމެ، އިސްނެގުމެވެ.\nއެހެން ރަށްރަށާ ބަލާފަ ކުޅުދުއްފުށީގައި ވަސީލަތްތައް މާގިނައެވެ. އެހީ ލިބޭނެ ފުރުސަތުތައް ވެސް އެކި ކޮޅުކޮޅުމަތިން އެބަހުރިމެއެވެ. އެހެން ރަށްރަށުންވެސް މި ފަދަ ތަންތަން ހަދަނީ ޒުވާނުން އިސްވެ ކައުންސިލްގެ އެހީއާއެކުއެވެ. ބައެއް ރަށްރަށުގައި ޒުވާނުންނާއި ވިޔަފާރިތައް ގުޅިގެންނެވެ. ނޫނަމަ ދެންވެސް އެހެން ގޮތްގޮތުންވެސް އެހީ ހޯދައިގެން އެންމެ އެކުގައެވެ. ނަމަވެސް ކުޅުދުއްފުށީގައި ކައުންސިލްގެ އެހީ ހޯދުން ނުވަތަ ކައުންސިލާއެކު މަޝްވަރާކުރުން ސިފަވެފައި އޮންނަނީ ވަރަށް ދަށް ކަމެއްގޮތުގައެވެ. ރަށުގެ ބޮޑުންނާއި ޖަމިއްޔާތަކާއި ޒުވާނުންވެސް ވިސްނުމާއި ފިކުރުގެ ތަފާތު ދޫކޮށް މިފަދަ ރަށަށް ރީތި ނަން ލިބޭ ކަންކަމުގައި އެއްގަލަށް އަރަށް ދަސްކުރަން ވެއްޖެއެވެ.\nމީގެ ވިއްސަކަށް ފަންސަވީހަކަށް އަހަރު ކުރިން ރަށުތެރެއިން ފެންނަމުންދިޔަ އެކުވެރިކަން އާލާ ކުރަން މި ނޫން ވަގުތެއް ދެން ނާންނާނެއެވެ.\nރަށުގެ ވެރިންގެ ގޮތުގައި އާއި އެހެން ވެސް ގޮތްގޮތުން ކިތަންމެ ގާބިލް، ކިވައިގެން ތިބި ޒުވާނުން ތިބި ނަމަވެސް މިފަދަ ކަންކަމުގައި ރަށާ މެދު ވިސްނާނުލާނަމަ، އެމީހުންގެ ފައިދާއެއް ރަށަކަށް ނުލިބޭނެއެވެ. ޒުވާނުންގެ ވިސްނުން ރަށުގެ އެއްބައިވަންތައްކަމާ، ގުޅިގެން އިޖުތިމާއި ކަންކަމުގައި އަތްގުޅާލައިގެން މަސައްކަތް ކުރުމާމެދު މެދު ނުވިސްނާނަމަ، ގާބިލް ކަމެއް ނެތެވެ.\nއެހެން ރަށްރަށާ ހިލާފަށް ކުޅުދުއްފުށީ ސިޓީގައި މި ބުނާ ރޫހު ނޯންނަ އެންމެ ބޮޑު ސަބަބަކީ، ދެކޮޅުވެރިކަމެވެ. ހަގީގަތަކީ އެންމެ ދެކޮޅުވެރިކަން އޮންނަނީ ޒުވާނުންގެ މެދުގައި ކަމެވެ. އެކި ގްރޫޕުތަކަށް ބެހި އެއްބަކު ތަރައްގީކުރާ ތަނެއް އަނެއްބަޔަކު ހަލާކުކޮށްލުން ފަދަ ކަންކަން މަދުން ނަމަވެސް ފެނިފައި އެބަހުއްޓެވެ. ނުބައި މި ދެކޮޅުވެރިކަމުގެ ބަދަލުގައި އޮންނަންވީ ސުލްހަވެރި ވާދަވެރިކަމެވެ. އެއް ބަޔަކަށް ވުރެ ރަނގަޅަށް ނުވަތަ މޮޅަށް ރަށަށް ހިދުމަތެއް ކޮށް ދިނުމުގެ ވާދަވެރިކަމެވެ.\nގިނަ ފަހަރު މައްސަލާގައި ބެދި އަވަދި ވަނީ ރަށު ކައުންސިލެވެ. ކައުންސިލްގެ ނާގާބިލް ކަމަށް ބުނެ ހުރިހާ ކަމެއް ޖަހަނީ ކައުންސިލްގެ ބޮލަށެވެ. ރަށުގައި ހިންގާ މަޝްރޫއުތައް ފެށުމުގެ ކުރިން އެކަންކަމަށް މައުލޫމާތު ދިނުމަށް ބާއްވާ ޖަލްސާތަކަށް ހިޔާލު ފާޅުކުރަން ދާކަށްވެސް ގިނަ ފަހަރު ބޭނުމެއް ނުވެއެވެ. އާހިރުގައި އެ މަޝްރޫއެއް ނިމޭއިރު އެތަނުގައި އެންމެ ގާ ފުކެއްވެސް ރައްޔިތުން ބޭނުންވާ ގޮތަށް އޮންނަ ކަމަކަށް ނުވެއެވެ. އެކަމާއި އެންމެ ބޮޑަށް އަޑުއުފުލަނީ ސޯޝަލް މީޑީޔާގައި ޒުވާނުންގެ ސްޓޭޓަސްތަކެވެ. ޒުވާނުންގެ ޒިންމާ އަދާކުރާ ކޮފީ މޭޒުތަކެވެ. މި މޭޒުން އަދި މިކަމެއް ނުނިންމޭނެއެވެ. އެއަށްވުރެ ޒިންމާ ބޮޑުވެފައި، ޒިންމާދާރެވެ.\nޝައްކެއް ނެތެވެ. މިރަށުގައި މަޝްހޫރު ވެފައި އޮންނަނީ ފުޓްބޯޅާގައެވެ. ކޮވިޑްގެ ކުރީގެ އަހަރުތަކަށް ބަލާނަމަ ދެ މަހުން އެއްމަހު ގޮތަކަށް ކޮންމެވެސް ނަމެއްގައި މުބާރާތެއް އޮންނާނެވެ. މުބާރާތެއް އިއުލާނު ކުރުމާއެކު އެއްކަލަ ކޮފީމޭޒުމަތިން ތެދުވެ ޓީމެއް ހަދާލާނެއެވެ. ނަމަވެސް ރަށުގެ ބޮޑު މަގުގައި ގަހެއް އިންދާލަން ނުކުންނާނެ ހަމަ އެންމެ ބޮލެއްވެސް ނުފެންނާނެއެވެ. ކުޅުމަށް ދެވިފައިފާ ޝައުގުވެރިކަން ރަށުގެ އެހެންކަންކަމަށްވެސް ދޭންއެބަޖެހެވެ. ރަށުގެ އިޖްތިމާއީ ކަންކަމަށް ކުރިއަރުންވަން މަސައްކަތް ކުރަން އެބަޖެހެއެވެ. އަންނަ އޮތް ޖީލުތަކަށް އެއްބައިވަންތަކުގެ މިސާލު އަހަރެމެންނަށް ދެއްކޭނީ މިއަދު އުވެމުންމިދާ އެކުވެރިކަން އާލާކޮށްގެންނެވެ.\nލައިސެންސް ނެތް ކުދިންނަށް މާފު: މިއީ ވެސް ވާހަކައެއް!\nގާނޫނީ ކޮލަމް: މަސްތުވާތަކެއްޗާއި ރީހެބް


LGA ah genna islaahakee alhuvethikurun: Idhikolhu memberun | Mihaaru\nރައްޔިތުންގެ މަޖިލިހުގެ ޖަލްސާއެއް ކުރިއަށް ދަނީ: މިހާރު އުޅެނީ އެލްޖީއޭގެ ބޯޑު ބަދަލުކުރުމުގެ މަސައްކަތުގައި\nއެލްޖީއޭއަށް ގެންނަ އިސްލާހަކީ އަޅުވެތިކުރުން: އިދިކޮޅު މެމްބަރުން\n11 އެޕްރީލް 2017 - 13:065comments\nސަރުކާރުން ހުށަހެޅީ އެލްޖީއޭގެ ބޯޑު މިހާރު އޮތް ގޮތް ބަދަލުކޮށް، ސީދާ ރައީސުލްޖުމްހޫރިއްޔާ އައްޔަންކުރައްވާ ފަަސް މެމްބަރަކު ތިބޭ ގޮތަށެވެ. މިހާރު އެލްޖީއޭގެ ބޯޑު އެކުލެވިގެންވަނީ ސިޓީ ކައުންސިލްތަކުން ދެ މެމްބަރަކާއި އަތޮޅު ކައުންސިލްތަކުން ހަތަރު މެމްބަރުން ތިބޭ ގޮތަށް، ނުވަ މެމްބަރުންގެ މަައްޗަށެވެ.\nއެ އިސްލާހަށް ބަހުސް ކުރައްވަމުން އަލިފުށީ ދާއިރާގެ އެމްޑީޕީ މެމްބަރު މުހައްމަދު ރަޝީދު ހުސެއިން (ބިގޭ) ވިދާޅުވީ ގާނޫނަށް އިސްލާހު ގެނެސްގެން މަސައްކަތް ކުރަނީ ދާއިރާތަކުގެ ބަސް ބުނުމުގެ ހައްގު ނަގާލަން ކަމަށެވެ.\n"މިއީ ހުރިހާ ބާރުތަކެއް ރައީސަށް ދިނުމަށް ކުރާ ކަމެއް. މަކްތަބު، މަދަރުސާއެއް އޮތަސް ރައީސްގެ ބާރުގެ ދަށަށް ބައްސާލައިފި. ބާރުތައް ނަންގަވައިފި. މިއަދު މަސައްކަތް ކުރަނީ ދާއިރާތަކުގެ ބަސް ބުނުމުގެ ހައްގު ނަގާލަން. އެއީ ހަމަ ގައިމުވެސް ގަބޫލު ކުރާނެ ކަމެއް ނޫން،" އޭނާ ވިދާޅުވި އެވެ.\nRaeesah baaru libey gothah LGA ge boardah badhalu gennan husha alhaifi | Mihaaru\nރަޝީދު ތުހުމަތުކުރެއްވި ގޮތުގައި ސަރުކާރުން އުޅެނީ އެޓޯލް މިނިސްޓްރީ އަލުން ވުޖޫދަށް ގެނެސް، ކަތީބުންގެ ނިޒާމު އަލުން ގާއިމްކުރާށެވެ. ކައުންސިލް ނިޒާމަށް ސަރުކާރުން ވަރަށް ބޮޑަށް ނަފްރަތު ކުރާ ކަމަށާއި މަސައްކަތް ކުރަނީ އެ ނިޒާމު ނައްތާލަން ކަމަށް ވެސް އޭނާ ވިދާޅުވި އެވެ.\nމަޑުއްވަރީ ދާއިރާގެ އިދިކޮޅު މެމްބަރު މުހައްމަދު އަމީތު ވިދާޅުވީ އެލްޖީއޭގެ ބޯޑުގައި ކައުންސިލަރުން އުނިވުމަކީ ރައްޔިތުންގެ އަޑު އަހަން އޮތް ފުރުސަތު ގެއްލުން ކަމަށެވެ.\n"އަޅުގަނޑުމެންގެ ސިސްޓަމްތައް ފުނޑާލެވިގެން ނުވާނެ. ސިސްޓަމް ފުނޑާލާ ނަމަ، އަޅުގަނޑުމެންގެ ގައުމުގައި ޑިމޮކްރަސީއެއް ނޯންނާނެ،" ޕީޕީއެމުން ދާދި ފަހުން ވަކިކުރި އަމީތު ވިދާޅުވި އެވެ.\nކާށިދޫ ދާއިރާގެ ޖުމްހޫރީ ޕާޓީގެ މެމްބަރު ފައިސަލް ނަސީމް ވިދާޅުވި ގޮތުގައި މި އިސްލާހުގެ ސަބަބުން އަނެއްކާވެސް ކުޑަވާނީ ރައްޔިތުންގެ ބައިވެރިވުމެވެ. ލާމަރުކަޒީ ނިޒާމޭ ބުނާއިރު، އެއީ ކޮން އެއްޗެއްކަން އެނގެން ޖެހޭ ކަމަށާއި ވަކި ބަޔަކު ބޭނުންވާ ގޮތަކަށް ކަމެއް ނުނިންމުނީމަ، އެތަނެއްގައި ތިބި އިންތިހާބީ މަގާމުތަކުގެ މީހުން ވަކިކުރުން ބަލައިނުގަނަވޭނެ ކަމަށް ވެސް އޭނާ ވިދާޅުވި އެވެ.\nއިދިކޮޅު ފަރާތްތަކަށް ސަރުކާރުގެ މެމްބަރުން ރައްދު ދެއްވި އެވެ. އެގޮތުން ބިލެތްދޫ ދާއިރާގެ އަހުމަދު މުބީން ވިދާޅުވީ އެލްޖީއޭގެ ބޯޑަށް ބަދަލުތަކެއް ގެންނަން ޖެހޭ ކަމަށެވެ. އެ ގޮތުން މަޖިލިހުގެ ރުހުން ލިބިގެން ބޯޑަށް މެމްބަރުން އައްޔަން ކުރާ ގޮތަށް އޮތުމުން ރައްޔިތުން ބަސް ވެސް އެކަމަށް ލިބޭ ކަމަށް އޭނާ ވިދާޅުވި އެވެ.\nއިސްލާހުގައި އޮންނަ ގޮތުން ފަސް މެމްބަރުން އައްޔަންކުރެއްވުމަށް ފަހު ރައްޔިތުންގެ މަޖިލިހުގެ ރުހުން ހޯދަން ހުށަހަޅަން ޖެހެ އެވެ.\nސަރުކާރުގެ ފަަރާތުން މި އިސްލާހު ހުށަހެޅުއްވި އުނގޫފާރު ދާއިރާގެ ޕީޕީއެމް މެމްބަރު ޖައުފަރު ދާއޫދު ވިދާޅުވީ އެލްޖީއޭއަކީ ކައުންސިލްގެ ކަންކަން ދުވަހުން ދުވަހަށް ހިނގާ ގޮތް ބަލަން އޮންނަ ބެލެނިވެރި ފަރާތް ކަމަށް ވާތީ އެ ތަނުގެ ބޯޑުގައި ބައެއް ކައުންސިލަރުން ތިއްބަވާ ނަމަ އަމިއްލަ މަސްލަހަތު ފުށުއަރާ ކަންކަން ދިމާވާ ކަމަށެވެ.\n"އެހެންވެ މިކަން އިސްލާހުކޮށް، މަސައްކަތްތައް ހަރުދަނާ ކުރަން ބޭނުމީ. އަދި ހަރަދު ހަމަޖައްސައި ވީހާވެސް އަވަހަކަށް މަސައްކަތްތައް ނިންމަން ބާރު އަޅަން ބޭނުންވަނީ،" ޖައުފަރު ވިދާޅުވި އެވެ.\nމި އިސްލާހުގައި ހިމެނޭ ބައެއް ކަންކަމަށް އެމްޑީޕީގެ ބައެއް މެމްބަރުން ތާއީދުކުރެއްވި އެވެ. އެގޮތުން އެލްޖީއޭގެ ބޯޑަށް އައްޔަން ކުރަން ޖެހޭނީ ސިޔާސީ ނުފޫޒުން އެއްކިބާވެ ތިބެ، މިނިވަންކަމާ އެކު މަސައްކަތް ކުރެވޭނެ ގާބިލް ބޭފުޅުން ކަމަށް އެ މެމްބަރުން ފާހަގަކުރެއްވި އެވެ.\nއައްޑޫ މީދޫ ދާއިރާގެ އެމްޑީޕީ މެމްބަރު ރޮޒެއިނާ އާދަމް ވިދާޅުވީ ބޯޑު އެކުލެވިގެން ދާއިރު، ޖެންޑާ އިކުއަލިޓީގެ ދާއިރާގެ އަންހެން ތަޖުރިބާކާރަކު ހުންނަން ލާޒިމްކޮށްފައި އޮތުމުން ވަރަށް ބޮޑަށް ތާއީދު ކުރައްވާ ކަމަށެވެ. އަދި އެހެން ބޯޑުތަކުގައި އަންހެނުންނަށް މަގާމުތައް ދީ ކައުންސިލްތަކުގައި ވެސް އަންހެނުން އިތުރު ކުރަން މަސައްކަތް ކުރަން ޖެހޭ ކަމަށް ވެސް އޭނާ ވިދާޅުވި އެވެ.\nއޭގެ އިތުރުން ބޯޑުގައި ޕަބްލިކް އެޑްމިނިސްޓްރޭޝަންގެ ދާއިރާގެ ތަޖުރިބާކާރަކު ވެސް ހުންނަން ޖެހޭނެ ކަމަށް ބުނާއިރު، އެއީ ތައުލީމީ ގޮތުން ވެސް ގާބިލް މީހަކަށް ވާން ޖެހޭނެ ކަމަށް އޭނާ ވިދާޅުވި އެވެ.\nރޮޒައިނާ ވިދާޅުވި ގޮތުގައި ބޯޑަށް އައްޔަން ކުރާ މެމްބަރުންނަކީ ސިޔާސީ އެކްޓިވިސްޓުންނަށް ވެ، ވެރިކަން ކުރާ ޕީޕީއެމް ކުރިއަރުވަން މަސައްކަތް ކުރާ ބަޔަކަށް ވެއްޖެ ނަމަ، ރައްޔިތުންނަށް ކުރާނެ ފައިދާއެއް ނޯންނާނެ އެވެ. އަދި މަގާމުތަކަށް ސިޔާސީ އެކްޓިވިސްޓުން ލުމަކީ ބަލައިގަންނަ ކަމެއް ނޫން ކަމަށް ވެސް ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް ރަށު ކައުންސިލް އަތޮޅު ކައުންސިލް ސިޓީ ކައުންސިލް ލޯކަލް ކައުންސިލްތައް


Ali Waheed Coach Koh Dhey Team Ah League Ge3Vana! - Vaguthu\nކުޅިވަރު , ފުޓްބޯޅަ\nއަލީ ވަހީދު ކޯޗުކޮށްދޭ ޓީމަށް ލީގުގެ ތިންވަނަ!\nއިނގިރޭސި ނޮން ލީގު 2017/2018 ވަނަ އަހަރުގެ ވިމްބަލްޑަން އެންޑް ޑިސްޓްރިކް ލީގުގެ ފުރަތަމަ ޑިވިޝަންގެ3ވަނަ އަލީ ވަހީދު ކޯޗުކަން ކޮށްދޭ ޓީމު ކަމަށްވާ ސައުތް ލަންޑަން ފުޓްބޯލް ނެޓްވޯކް (އެސް.އެލް.އެފް.އެން) އަށް ލިބިއްޖެއެވެ.\nއެޓީމަށް ލީގުގެ ތިންވަނަ މަގާމު ލިބުނީ 18 މެޗު ކުޅެ 30 ޕޮއިންޓު ހޯދައިގެންނެވެ.\nރާއްޖޭގެ ސިޔާސީ ދާއިރާގައި މީގެ ކުރިން ފުންނާބު އުސް ފަރާތެއް ކަމަށްވާ އަލީ ވަހީދު އެސް.އެލް.އެފް.އެން ގައި ހޯދަމުން އަންނަ ކާމިޔާބީއަަށް އެ ނެޓްވޯކުން ވަަނީ ތައުރީފު ކޮށްފައެވެ. އެގޮތުން އެ ނެޓްވޯކްގެ ފޭސްބުކް ޕޯސްޓެއްގައި ވަނީ އަލީ ވަހީދު ރެފިއުޖީއެއްގެ ގޮތުގައި އިނގިރޭސިވިލާތަށް އައިސް ޗެމްޕިއަނަކަށް ވެފައިވާކަމަށް ބުނެ އޭނާއަށް ތައުރީފު ކޮށްފައެވެ.\nއަދި އިނގިރޭސިވިލާތުގެ ފުޓުބޯޅަ އެސޯސިއޭޝަނުން ލެވެލް 1 އަދި ލެވެލް2ކޯޗިން ލައިސަންސް އޭނާ ހާސިލުކޮށްފައިވާކަން ފާހަގަކޮށް ސީޒަން ނިންމާލީ ޗެމްޕިއަނެއްގެ ގޮތުގައި ކަމުގައި އެ ނެޓްވޯކުގެ ޕޯސްޓުގައި ވަނީ ބުނެފައެވެ.\nއިނގިރޭސި ފުޓުބޯޅަ އެސޯސިއޭޝަންގެ ކޯޗިންގ ލައިސަންސް ފުރިހަމަކުރި ފުރަތަމަ ދިވެހި ރައްޔިތަކީ އަލީ ވަހީދުކަން ފާހަގަކޮށްލެވެއެވެ.\nއަލީ ވަހީދަކީ ދިވެހިރާއްޖޭގެ ގައުމީ ފުޓުބޯޅަ ޓީމުގެ މެނޭޖަރުކަމާއި، ނިއު ރޭޑިއަންޓް ފުޓްބޯލް ކްލަބުުގެ ޗެއާމަންކަން ވެސް ކުރައްވާފައިވާ ބޭފުޅެކެވެ.\n2015 ވަނަ އަހަރުގެ މޭޑޭ މުޒާހަރާއި ގުޅިގެން ޖަލަށް ލުމަށް ފަހު އިނގިރޭސިވިލާތައް ފިއްލެވި އަލީ ވަހީދު މިހާރު ވަނީ ޖުމްހޫރީ ޕާޓީއާއި ގުޅިވަޑައިގެންފައެވެ. އަދި އޭނާ އަކީ މިހާރު އެ ޕާޓީގެ ލީޑަރު ގާސިމް އިބްރާހިމްގެ ޕޮލިޓިކަލް އެޑްވައިޒަރު ވެސް މެއެވެ.\nމަރުވި ދެމަފިރިންގެ ހަށިގަނޑު ގައުމަށް ފޮނުވާލަން ލަސްވީ މައްސަލަ ރިޕޯޓް ކުރުން ލަސްވުމުން - މިނިސްޓަރ އަލީ ވަހީދު\n14 ގަޑިއިރު ކުރިން 1


Chhetri India molhukohdhee Messi fahathah jahsaalaifi | Mihaaru\nއިންޑިއާގެ ކެޕްޓަން ޗެތުރީ (ކ) އަތުން ބޯޅަ ހޯދަން ތައިލެންޑުގެ ޑިފެންޑަރަކު މަސައްކަތްކުރަނީ. --ފޮޓޯ: އޭއެފްޕީ\nޗެތުރީ އިންޑިއާ މޮޅުކޮށްދީ މެސީ ފަހަތަށް ޖައްސާލައިފި\n07 ޖެނުއަރީ 2019 - 09:087comments\nސުނިލް ޗެތުރީ ދެ ގޯލް ޖަހައި، ބައިނަލްއަގްވާމީ ލަނޑު ލިސްޓުގައި އާޖެންޓީނާގެ ލިއޮނަލް މެސީ ފަހަތަށް ޖައްސާލި މެޗުން އިންޑިއާ އިން ތައިލެންޑް 4-1 އިން ބަލިކޮށް އޭޝިއަން ކަޕުގައި ފުރިހަމަ ފެށުމެއް ހޯދައިފި އެވެ.\nބައިނަލްއަގްވާމީ ލަނޑު ލިސްޓުގައި ޗެތުރީ 20 ވަނަ އަށް އެރީ 105 މެޗުން 67 ގޯލް ހަމަކޮށްގެންނެވެ. މެސީ އޮތީ 128 މެޗުން 65 ގޯލް ޖަހައި 21 ވަނައިގަ އެވެ. މިވަގުތު ކުޅޭ ކުޅުންތެރިންގެ ތެރެއިން ޗެތުރީ އަށް ވުރެ ކުރީގައި އޮތީ ޕޯޗުގަލްގެ ކްރިސްޓިއާނޯ ރޮނާލްޑޯ އެކަންޏެވެ. ޖުމްލަ ލިސްޓުގައި ރޮނާލްޑޯ ދެ ވަނައިގައި އޮތީ 154 މެޗުން 85 ގޯލްޖަހައިގެންނެވެ.\nއެއް ވަނަ އަކީ 149 މެޗުން 109 ގޯލް ޖަހާފައިވާ އީރާނުގެ ކުރީގެ ފޯވާޑް އަލީ ދާއީ އެވެ. ރާއްޖޭގެ ކުޅަދާނަ ފޯވާޑް އަލީ އަޝްފާގް (ދަގަނޑޭ) އޮތީ 78 މެޗުން 52 ގޯލް ޖަހައިގެން 46 ވަނައިގަ އެވެ. މިދިޔަ އަހަރު ރާއްޖޭގެ ސީޒަނުގައި އެންމެ ގިނަ ލަނޑު ޖެހި ދަގަނޑޭ އަށް ގައުމީ ޓީމުން ފުރުސަތު ނުދޭތީ އޭނާ އަށް ލަނޑު ލިސްޓުގައި ކުރިއަށް ޖެހިލެވޭ ގޮތެއް ނުވި އެވެ.\nއަބޫ ދާބީގައި ކުރިއަށްދާ އޭޝިއަން ކަޕުގައި އިންޑިއާ އިން އޭޝިއާގައި އެންމެ ކުރިއަރަމުން އަންނަ އެއް ގައުމު ކަމަށްވާ ތައިލެންޑް ތަފާތު ބޮޑުކޮށް ބަލިކުރުމަކީ ހައިރާންކުރުވަނިވި ނަތީޖާއެކެވެ. އިންޑިއާ އިން މި މުބާރާތުގައި އެންމެ ފަހުން ވާދަކުރިއިރު، 2011 ގައި އޮސްޓްރޭލިއާ، ދެކުނު ކޮރެއާ އަދި ބަހުރޭނާ އެއް ގްރޫޕެއްގައި ހިމެނި މުބާރާތް ނިންމާލީ ތިން މެޗުން ވެސް ބަލިވެގެންނެވެ. އެހެންވެ މި ފަހަރު އޮތީ ފުރަތަމަ މެޗާ އެކު ވެސް ކުރިއަށް ވުރެ ނަތީޖާ ރަނގަޅުކޮށްފަ އެވެ.\n"ޓީމާ މެދު އުފާކުރަން. ކުޅުންތެރިން އުފާވެފައި ތިބި ވަރު މޫނުމަތިން ފެންނަން ހުންނާނެ. އިންޑިއާ ސަޕޯޓަރުން އާދަޔާހިލާފު ސަޕޯޓެއް ދިން. އެހެންވެ އުއްމީދުކުރަނީ ސަޕޯޓަރުން އުފާވަރުގެ ނަތީޖާއެއް ނެރެވޭނެ ކަމަށް ކުރިއަށް އޮތްތަނުގައި ވެސް،" ޗެތުރީ ބުންޏެވެ.\nއަބޫ ދާބީގެ އަލް ނަހްޔާން ސްޓޭޑިއަމުގައި ރޭ ކުޅުނު މެޗުގައި އިންޑިއާ އަށް ޗެތުރީ ކުރި ހޯދައިދިނީ 27 ވަނަ މިނެޓުގައި ޕެނަލްޓީއަކުންނެވެ. އެކަމަކު އޭގެ ފަސް މިނެޓު ފަހުން ތައިލެންޑުން ވަނީ ޓީރަސިލް ޑަންގްޑާގެ ގޯލުން އެއްވަރުކޮށްފަ އެވެ. އިންޑިއާ އިން އަލުން ލީޑު ނެގީ ދެ ވަނަ ހާފުގެ ފުރަތަމަ މިނެޓުގައި ޗެތުރީ ޖެހި ގޯލަކުންނެވެ. އިންޑިއާ އިން މެޗުގެ ފަހުބައިގައި ތަފާތު ބޮޑުކޮށްދިނީ އަނިރޫދު ތާޕާ އާއި ޖޭޖޭ ލަލްޕެކުލާ އެވެ.\nއިންޑިއާ ހިމެނޭ ގްރޫޕުގެ ފުރަތަމަ މެޗުން ޔޫއޭއީ އާއި ބަހުރޭން 1-1 އިން އެއްވަރުވެފައިވާތީ ތިން ޕޮއިންޓާ އެކު ގްރޫޕުގެ އެއް ވަނައިގައި އޮތީ އިންޑިއާ އެވެ. ގަދަ ދެ ޓީމުގެ އިތުރުން ތިން ވަނަ ހޯދާ ޓީމުތަކުގެ ތެރެއިން އެންމެ ނަތީޖާ ރަނގަޅު ޓީމަށް ވެސް ނޮކްއައުޓް ބުރުން ފުރުސަތު އޮތުމުން އިންޑިއާ ހޮވޭނެ ކަމަށް ވަރަށް ބޮޑަށް މިހާރު ބެލެވެ އެވެ.\nއިތުރު ލިޔުންތައް އޭޝިއަން ކަޕް އިންޑިއާ ފުޓްބޯޅަ ޓީމް


abdhulla Saeed minivan nukuraathee Reeko Moosa ge suvaaleh?\nއަބްދުﷲ ސައީދު މިނިވަން ނުކުރާނީ މޫސަގެ ސުވާލެއް!\nމަޖިލީހުގެ ކުރީގެ ނާއިބް ރައީސް ރީކޯ މޫސާ މަނިކު -- އަވަސް ފައިލް ފޮޓޯ\nކުރީގެ އުއްތަމަ ފަނޑިޔާރު އަބްދުﷲ ސައީދު މިނިވަން ނުކުރަންވީ ސަބަބަކީ ކޮބައިތޯ މަޖިލީހުގެ ކުރީގެ ނާއިބް ރައީސް މޫސާ މަނިކު ސުވާލު ކުރައްވައިފި އެވެ.\nމޫސާ މަނިކު މި ސުވާލު ކުރެއްވީ ކުރީގެ އުއްތަމަ ފަނޑިޔާރު އަބްދުﷲ ސައީދު މިނިވަންވުމަށް އަދިވެސް އަހަރާއި ހަތް މަސްދުވަސް އެބައޮތް ކަމަށް ކަރެކްޝަނަލް ސާވިސްއިން އިއްޔެ އެމަނިކުފާނަށް އެންގުމާއި ގުޅިގެން ކުރައްވާފައިވާ ޓްވީޓެއްގައެވެ.\nކުރީގެ އުއްތަމަ ފަނޑިޔާރު އަބްދުﷲ ސައީދު، ތަހުގީގަށް ފޯނު ނުދިން ކަމަށް ބުނާ މައްސަލައާއި ގުޅިގެން އުފުލި އިންސާފު ގާއިމް ކުރުމަށް ހުރަސް އެޅުމުގެ ދައުވާގެ ހުކުމް، އިއްޔެ ތަންފީޒު ކުރަން ފަށާފައިވާކަން މޯލްޑިވްސް ކަރެކްޝަނަލް ސާވިސްއިން އެމަނިކުފާނަށް އަންގާފައެވެ. އަބްދުﷲ ސައީދުގެ މައްޗަށް ކުރީ ސަރުކާރުގެ ދުވަސްވަރު ގިނަ ދައުވާތަކެއް އުފުލިއެވެ. އޭގެ ތެރެއިން ތިން ދައުވާއެއް ސާބިތުވާ ކަމަށް ކޯޓުން ހުކުމްކުރިއެވެ. އެއީ ރަސްމީ ހައިސިއްޔަތުން ކުރަންޖެހޭ ކަންކަމަށް ނުފޫޒު ފޯރުވުމުގެ ދައުވާއާއި، ގާޒީންނަށް ނުފޫޒު ފޯރުވި ކަމަށް ބުނެ އުފުލި ދައުވާއެއްގެ އިތުރުން ތަހުގީގަށް ފޯނު ނުދިން ކަމަށް ބުނެ އުފުލި އިންސާފު ގާއިމް ކުރުމަށް ހުރަސް އެޅުމުގެ ދައުވާއެވެ.\nސައީދުގެ އާއިލީ ބޭފުޅަކު ވިދާޅުވީ ދެ ހުކުމެއްގެ މުއްދަތު ހަމަވެފައިވާއިރު، ކަރެކެޝަންގެ މުވައްޒަފުން އައިސް ފޯނުގެ މައްސަލައިގެ ހުކުމް މިއަދު ފެށިފައިވާ ކަން އަންގާފައިވާ ކަމަށެވެ. އަދި ސައީދު މިނިވަންވުމަށް އެއް އަހަރާއި ހަތްމަސް ބާކީ އެބައޮތްކަން އަންގާފައިވާ ކަމަށެވެ.\n"އަބްދުﷲ ސައީދުގެ މައްޗަށް އިއްވި ހުކުމުގެ މުއްދަތު މިއަދު ހަމަވުމާއެކު ކަރެކްޝަނުގެ މުވައްޒަފުން އައިސް ފޯނުގެ މައްސަލައިގެ ހުކުމް ފެށުނީ ކަމާއި އަދި އެއްއަހަރާއި ހަތްމަސް ބާކީ އެބައޮތްކަން އަންގާފައި ހިނގައްޖެ. އަދުލުއިންސާފު މެކުހަށް." ސައީދުގެ އާއިލީ ބޭފުޅަކު ވިދާޅުވިއެވެ.\nމޫސާ މަނިކު ކުރައްވާފައިވާ ޓްވީޓެއްގައި ވިދާޅުވީ ރައީސް ޔާމީންގެ ސަރުކާރު އޮތް ދުވަސްވަރު އޭރު ކޯޓްތަކުން އިއްވި ހުކުމްތަކަކީ ގޯސް ހުކުމްތަކެއް ކަމަށް ވެގެން އެތައް ބަޔަކު މިހާރު މިނިވަންވެފައިވާ ކަމަށެވެ. އެހެން ކަމަށްވީއިރު ކުރީގެ އުއްތަމަ ފަނޑިޔާރު އަބްދުﷲ ސައީދު މިނިވަން ނުކުރަންވީ ސަބަބަކީ ކޮބައިތޯ އޭނާ ވަނީ ސުވާލު ކުރައްވާފައެވެ.\nއެއްއިރެއްގައި ކުރެވި ދިޔަ ހުކުމްތަކަކީ ގޯސް ހުކުމް ތަކެއް ކަމުގާވެގެން ދައުލަތުގެ އިއްޒަތްތެރިންތައް މިނިވަންވެފައި ވާއިރު ކުރީގެ އުއްތަމަ ފަނޑިޔާރު އަބްދުﷲ ސައީދު މިނިވަން ނުކުރާންވީ ސަބަބަކީ ކޮބާ. އަނިޔާއަކަށްވަނީ ވަކި ބަޔަކު ބަންދުގައި ތިީބީމަތޯ.\nރީކޯ މޫސާ މަނިކު | މަޖިލީހުގެ ކުރީގެ ނާއިބް ރައީސް\nކުރީގެ އުއްތަމަ ފަނޑިޔާރު އަބްދުﷲ ސައީދު، ތަހުގީގަށް ފޯނު ނުދިން ކަމަށް ބުނާ މައްސަލައާއި ގުޅިގެން އުފުލި އިންސާފު ގާއިމް ކުރުމަށް ހުރަސް އެޅުމުގެ ދައުވާގެ ހުކުމް، އިއްޔެ ތަންފީޒު ކުރަން ފަށާފައިވާކަން މޯލްޑިވްސް ކަރެކްޝަނަލް ސާވިސްއިން އަންގާފައިވާއިރު މި ހުކުމް އިއްވި އެހެން ބޭފުޅުންގެ ހުކުމްތައް މަތީ ކޯޓްތަކުން ވަނީ ބާތިލްކޮށްފައެވެ.\nކުރީގެ އުއްތަމަ ފަނޑިޔާރު ހައްޔަރުކުރީ ފެބްރުއަރީ 1، 2018 ގައި ސުޕްރީމް ކޯޓުން ނެރުނު ބޮޑު އަމުރަށްފަހު އެވެ. ސިޔާސީ އެތައް ލީޑަރުންނެއް މިނިވަންކުރުމަށް އަންގާ ނެރެފައިވާ އެ އަމުރު ތަންފީޒުކުރުމަށް ރައީސް ޔާމީންގެ ސަރުކާރުން ވަނީ ދެކޮޅު ހަދާފައެވެ. އަދި ސިފައިން މެދުވެރިކޮށް ސުޕްރީމްކޯޓްގެ ތެރެއަށް ވަދެ އަބްދުﷲ ސައީދާ، ފަނޑިޔާރު އަލީ ހަމީދު ހައްޔަރުކޮށް ޖަލުގައި ވަނީ ބަންދުކޮށްފައެވެ.\nއޭގެ ފަހުން ދައުވާތައް އުފުލާ، އެ ދައުވާތައް ސާބިތުވުމުން އެ ދެ ބޭފުޅުންގެ މަގާމު ވަނީ ގެއްލިއެވެ. ރައީސް ޔާމީން، ރިޔާސީ އިންތިޚާބުން ބަލިވުމާއި ހަމައަށް ދެ ފަނޑިޔާރުންވެސް ތިއްބެވީ ޖަލުގައެވެ. އޭގެ ފަހުން އެ ބޭފުޅުން ހުކުމް ތަންފީޒު ކުރައްވަމުން ގެންދަވަނީ ގޭގައެވެ. އަލީ ހަމީދު ވަނީ މީގެ ދުވަސްކޮޅެއް ކުރިން މިނިވަންވެފައެވެ.\nސުޕްރީމް ކޯޓް ރީކޯ މޫސާ މަނިކު އަބްދުﷲ ސައީދު\nއަބްދުﷲ ސައީދު މިނިވަންވާން އަދިވެސް އަހަރަކާ ހަތް މަސް!\nޕީޕީއެމް މައްސަލަ އަވަސްކޮށްދޭން އުއްތަމަ ފަނޑިޔާރަށް ގޮވާލައިފި\nއެމްޕީއިންގެ މައްސަލަތައް އަވަހަށް ނިންމައިދޭން ކޯޓްގައި އެދިއްޖެ


MDP In Hoadhi Kaamiyaabee Ah Modi Thahuniyaa Vidhaalhuvejje - Vaguthu\nރައީސުލްޖުމްހޫރިއްޔާއަށް ގުޅުއްވައި އިންޑިއާގެ ބޮޑުވަޒީރު ދެއްކެވި ވާހަކަފުޅުގައި، ރައްޔިތުންގެ މަޖިލިސް އިންތިޚާބުގެ ނަތީޖާއިން ފެނިގެން އެ ދިޔައީ ދިވެހި ރައްޔިތުން މިހާރު މިއޮތް ސަރުކާރު ބަލައިގެންފައިވާ މިންވަރުކަމަށެވެ. އަދި ކުރިއަށް އޮތް ދުވަސްތަކުގައިވެސް ރައްޔިތުންގެ ބޭނުންތައް ފުއްދައިދިނުމަށް އިސްކަން ދެއްވައިގެން މަސައްކަތް ކުރެއްވުމަށް ބޮޑުވަޒީރު އެދިވަޑައިގެންނެވިއެވެ.\nމީގެ އިތުރުން ނަރެންދުރަ މޯދީގެ ވާހަކަފުޅުގައި އެމަނިކުފާނު ވަނީ ދިވެހިރާއްޖެއަކީ އިންޑިއާއާ ވަރަށް ގާތް ޤައުމެއްކަން ފާހަގަކުރައްވައި އެޤައުމުން އަބަދުވެސް ދިވެހި ސަރުކާރަށް އެހީތެރިކަން ފޯރުކޮށްދެއްވާނެކަމުގެ ޔަޤީންކަން ރައީސުލްޖުމްހޫރިއްޔާއަށް އަރުވާފައިވެއެވެ.\nރައީސުލްޖުމްހޫރިއްޔާގެ ވާހަކަފުޅުގައި، އިންޑިޔާގެ ބޮޑުވަޒީރު ފޯނުން ގުޅުއްވައިލައްވައި، ހެޔޮއެދިވަޑައިގަތުމުގެ ޝުޢޫރުތައް ފާޅުކުރެއްވީތީ، ވަރަށް ބޮޑަށް އުފާފުޅު ކުރައްވާ ކަމުގައި ވިދާޅުވެ، ބޮޑުވަޒީރަށް ޝުކުރު އަދާކުރެއްވިއެވެ.\nއަދި އިންޑިއާއާއި ރާއްޖެއާ ދެމެދު އޮތް ގުޅުމަށް އެމަނިކުފާނުގެ ޒަޢާމަތުގައި ވަރަށްބޮޑު އަހަންމިއްޔަތު ކަމެއް ދެއްވާނެކަމަށާއި އިންޑިއާއަކީ އަބަދުވެސް ރާއްޖޭގެ ރަނގަޅު ރަހުމަތްތެރިއެއް ކަމުގައި ފާހަގަކުރެއްވިއެވެ. ރައީސުލްޖުމްހޫރިއްޔާގެ ވާހަކަފުޅުގައި މެދުކެނޑުމެއްނެތި އިންޑިއާއިން ވެދެއްވާ އެހީތެރިކަން ފާހަގަކުރައްވައި އެކަމަށްޓަކައި ޝުކުރުއަދާކުރެއްވިއެވެ.\nމީގެ އިތުރުން ރައީސުލްޖުމްހޫރިއްޔާ ވަނީ އިންޑިއާގެ ކުރިއަށް އޮތް އިންތިޚާބުގައި ނަރެންދްރަ މޯދީއަށާއި އެމަނިކުފާނު ނިސްބަތްވެ ވަޑައިގަންނަވާ ޕާޓީ، ބާރަތިޔަ ޖަނަތާ ޕާޓީއަށް ކާމިޔާބަށް އެދިވަޑައިގެންފައެވެ.


vnews - Dhiraagu Roadha hadhiyaa Promotion fashaifi\nބޮޑެތި އިނާމު ތަކާއެކު ދިރާގު ރޯދަ ހަދިޔާ ޕްރޮމޯޝަން ފަށައިފި\nފޮޓޯ: ސޮފްވާން - ވީނިއުސް\nބޮޑެތި އިނާމު ތަކާއެކު ދިރާގު ރޯދަ ހަދިޔާ ޕްރޮމޯޝަން ފަށައިފި އެވެ.\nދިރާގުން ބުނީ، ބޮޑެތި އިނާމުތަކާއި ހިލޭ ލިބޭނެ ތަފާތު ގިނަ ހިދުމަތްތަކާއެކު ރޯދަ ހަދިޔާއާއި ޕްރޮމޯޝަން ފެށީ ކަސްޓަމަރުންނަށް ލުއިފަސޭހަތައް ފޯރުކޮށްދިނުމަށް ކަމަށެވެ. އެގޮތުން ޑިޖިޓަލް ސާވިސް ޕްރޮވައިޑަރެއްގެ ހައިސިއްޔަތުން ކުންފުނިން ކުޅޭ އިސްދައުރާ ގުޅުވައިގެން ކަސްޓަމަރުންނަށް ޑިޖިޓަލް އެތައް ހަދިޔާއެއް މިރޯދަމަހު ފޯރުކޮށްދޭނެ ކަމަށެވެ. އަދި 8 މީހަކަށް ހިލޭ އުމްރާ ދަތުރާއި އަޅުކަމުގެ ކަންކަމަށް މަގުފަހިވާނެ ގޮތަށް ހިލޭ ހިދުމަތްތަކެއްވެސް ތައާރަފްކޮށްފައިވާ ކަމަށެވެ.\nމީގެ އިތުރަށް ރޯދަ މަހަށް ހާއްސަކޮށް ދިރާގު މޯބައިލް ޕޯސްޓްޕެއިޑް އަދި ޕްރީޕެއިޑް ކަސްޓަމަރުންނަށް2ޑޭޓާ ޕެކެއް ވަނީ ތަޢާރަފް ކޮށްފައެވެ. އެ ޕެކޭޖްތަކުގެ ތެރޭގައި 120 ރުފިޔާ އަށް 1.5 ޖީބީ ޕެކާއި އަދި 250 ރުފިޔާ އަށް4ޖީބީ ލިބޭނެ ކަމަށާއި، އަދި މި ރޯދަ މަހުގެ ޑޭޓާ ބަންޑަލްތައް އެކެޓިވޭޓް ކުރައްވައިގެން މަޤްބޫލް ސޯޝަލް މީޑިއާ އެޕްތައް ބޭނުންކުރަން 1 ޖީބީ މުޅިން ހިލޭ ލިބޭނެ ކަމަށެވެ.\nމި ރޯދަމަހު ކަސްޓަމަރުން ޑޭޓާ ބައްލަވައިގަތުމަށް ކުރާ ހަރަދުގެ %10 ޓައިނީ ހާރޓްސް އޮފް ދަ މޯލްޑިވްސް އަށް ހަދިޔާ ކުރުމަށްވެސް ދިރާގުން ވަނީ ނިންމާފައެވެ.\nއަދި ދިރާގު ރޯދަ ހަދިޔާ ޕްރޮމޯޝަންގައި އެހެން އަހަރު ތަކެކޭވެސް އެއްގޮތަށް، ރޯދަ މަހުގެ ކޮންމެ ހަފްތާއަކު ދިރާގުގެ އެކްޓިވް ހުރިހާ ކަސްޓަމަރުންގެ ތެރެއިން ނަސީބުވެރި ކޮންމެވެސް އެއް ކަސްޓަމަރަކަށް ހުރިހާ ހަރަދަކާއެކު2މީހަކަށް އުމްރާ ދަތުރެއް ދިނުމަށްވެސް ވަނީ ނިންމާފައެވެ.\nމީގެ އިތުރަށްވެސް ރޯދަ މޮމެންޓްސް އިންސްޓަގްރާމް ކޮންޓެސްޓްގެ ނަމުގައި އިންސްޓަގްރާމަށް ހާއްސަކޮށްގެން ޕްރޮމޯޝަނެއް ވަނީ ތަޢާރަފްކޮށްފައެވެ. މި ޕްރޮމޯޝަނުގައި އިންސްޓަގްރާމްގައި #RoadhaMoments މި ހޭޝްޓެގް ޖެއްސެވުމަށްފަހު ރޯދައިގެ އެކި އެކި މަންޒަރުތައް ހިއްސާކޮށްލައްވައިގެން ކޮންމެ ހަފްތާއެކު ހޮވާލެވޭ ނަސީބުވެރި ފަރާތަކަށް ގޯޕްރޯ ހީރޯ6ލިބޭނެކަމަށް އެކުންފުނިން ބުނެއެވެ.\nމީގެ އިތުރަށް ދިރާގު ރޯދަ ހަދިޔާ ޕްރޮމޯޝަންގައި، މީކޯންޗެއް؟ ގެ ނަމުގައި ޓްވިޓާ ބޭނުންކުރާ ފަރާތްތަކަށް ޚާއްސަކޮށް ކުރިއަށްގެންދާ ޓްވިޓާގައި ކޮންޓެސްޓުން ކޮންމެ ހަފްތާއަކު އެންމެ ގިނަ ރަނގަޅު ޖަވާބު ޓްވީޓް ކުރައްފާ ފަރާތަކަށް5ބޭފުޅުންގެ ރޯދަ ވީއްލުމެއް ދިނުމަށްވެސް ދިރާގުން ވަނީ ނިންމާފައެވެ.


Malaika Arora Niyama resort gai | Mihaaru\nމަލައިކާ ރާއްޖޭގައި ނަގާފައިވާ ފޮޓޯއެއް.\nމަލައިކާ އަރޯރާ ނިޔަމަ ރިސޯޓްގައި\n30 މާޗް 2019 - 09:25 1 comment\nޒުވާން އެކްޓަރު އަރުޖުން ކަޕޫރާ އަންނަ މަހު ކައިވެނިކުރާނެ ކަމަށް މީޑިއާތަކުން ބުނެފައިވާ މަލައިކާ އަރޯރާ ޗުއްޓީ އަށް ރާއްޖެ އަތުވެއްޖެ އެވެ.\nމީގެ ކުރިން ވެސް އެތައް ފަހަރެއްގެ މަތިން ރާއްޖެ އައި މަލައިކާ މި ފަހަރު ޗުއްޓީ ހޭދަކުރަނީ ދ. އަތޮޅުގައި ހިންގާ ނިޔަމަ ރިސޯޓްގަ އެވެ. އޭނާ ވަނީ އެ ތަނުގައި ނަގާފައިވާ ފޮޓޯތަކެއް އިންސްޓަގްރާމްގައި ހިއްސާކޮށްފަ އެވެ. މަލައިކާ މި ފަހަރު ރާއްޖެ އައީ އަންހެން އެކުވެރިންތަކަކާ އެކީގަ އެވެ.\nކުރިން މޮޑެލް ކުރި، އުމުރުން 45 އަހަރުގެ މަލައިކާ މަޝްހޫރުވެފައި ވަނީ ބޮލީވުޑްގެ އައިޓަމް ގާލްއެއްގެ ގޮތުގަ އެވެ. އޭނާ އެންމެ ފަހުން ފެނިގެން ދިޔަ އައިޓަމް ލަވައަކީ މިދިޔަ އަހަރު ވިޝާލް ބަރަދުވާޖް ގެނެސް ދިން ފިލްމު "ޕަޓާޙާ" ގެ އައިޓަމް ލަވަ "ހެލޯ ހެލޯ" އެވެ. މަލައިކާގެ އެންމެ މަޝްހޫރު އައިޓަމް ލަވަތަކުގެ ތެރޭގައި "ދަބަންގް" ގެ "މުއްނީ ބަދުނާމް" އާއި "ދިލް ސޭ" ގެ "ޗައްޔާ ޗައްޔާ" އަދި "ހައުސްފުލް 2" ގެ "އަނާރުކަލީ ޑިސްކޯ ޗަލީ" ފާހަގަކޮށްލެވެ އެވެ.\nމި ފަހުން މަލައިކާ އާންކޮށް ފެންނަނީ ބައެއް ރިއަލިޓީ ޝޯތަކުންނެވެ. އޭގެ ތެރޭގައި ކަލާޒުން ގެނެސްދޭ "އިންޑިއާ ގޮޓް ޓެލެންޓް" އާއި އެމްޓީވީން ގެނެސްދޭ "އިންޑިއާސް ނެކްސްޓް ޓޮޕް މޮޑެލް" ފާހަގަކޮށްލެވެ އެވެ.\nމަލައިކާއަކީ ސަލްމާން ހާންގެ ކޮއްކޮ އަރްބާޒްގެ އަންހެނުންނެވެ. އެ ދެ މީހުން ކައިވެނި 2017 ގައި ރޫލާފައިވާ އިރު ދަރިއަކު ވެސް ލިބިފައިވެ އެވެ. އެއީ މި އަހަރު 17 އަހަރު ފުރޭ އަރްހާން ހާނެވެ.\nރިޕޯޓްތައް ބުނާ ގޮތުން މަލައިކާ އާއި އަރުޖުން ކައިވެނި ކުރާނީ އަންނަ މަހުގެ 19 ގަ އެވެ.


Yameen maraalumuge training hedhi: Sihru hekiveriya\nރާއްޖެ - ޔާމީން ރަޝީދު މަރާލުން\nޔާމީން މަރާލުމުގެ ޓްރެއިނިންތައް ހެދި: ސިއްރު ހެކިވެރިޔާ\nބުންވަރު ޖައްސަން ދުވަން ދިއުމާއި ފަތަން ދިޔަ ކަމަށް ބުނި\nމަރާލުމުގެ މަޝްވަރާ ފެށީ ފުރުގާން މިސްކިތުގައި\nމަރާލަން ރޭވީ ފޮޓޯ މައުރަޒެއްގައި އިސްލާމްދީނަށް ފުރައްސާރަވާ ފަދަ އެއްޗެހިތަކެއް އާންމު ކުރުމުން ކަމަށް އޭނާ ބުނި\nކ. މާލެ 31 ޖުލައި 2019 | ބުދަ 21:52 42,953\nއަނިޔާވެރި ރަހުމުކުޑަ ހަމަލާއެއްގައި މަރާލާފައިވާ ސޯޝަލް މީޑިއާ އެކުޓިވިސްޓު އަދި ބްލޮގަރ ޔާމީން ރަޝީދު މަރާލުމުގެ ކުރިން، އެކަމަށް ބޭނުންވާނެ ފަދަ ޓްރެއިނިން ހަދާފައިވާކަމަށް ކްރިމިނަލް ކޯޓުގައި މީހަކު ހެކިބަސް ދީފި އެވެ.\nކާކުކަން ނޭނގޭ ގޮތަށް އަދި އަޑު ބަދަލުކޮށްގެން ކްރިމިނަލް ކޯޓުގައި ބުދަ ދުވަހު ސިއްރުން ހެކިބަސް ދިން މީހާ ބުނިގޮތުގައި ޔާމީން މަރާލުމުގެ ކުރިން މަރާލުމަށް ބޭނުންވާނެ ކަހަލަ ތަމްރީނުތައް އެކަމުގައި ބައިވެރިވި މީހުން ހަދާފައިވާ ކަމަށެވެ. އެގޮތުން ބުންވަރު ޖައްސަން ދުވަން ދިއުމާއި ފަތަން ދިޔަ ކަމަށް އޭނާ ވަނީ ބުނެފައެވެ.\nސިއްރުން ހެކިބަސް ދިން މީހާ ބުނިގޮތުގައި ޔާމީން ރަޝީދު މަރާލުމަށް އެންމެ ފުރަތަމަ ރޭވީ 2016 ވަނަ އަހަރުގެ ތެރޭގައި ފުރުގާން މިސްކިތުގެ ތެރޭގައެވެ. އެ މަޝްވަރާތައް ފެށުނީ މާލޭގައި ބޭއްވި ފޮޓޯ މައުރަޒެއްގައި އިސްލާމްދީނަށް ފުރައްސާރަވާ ފަދަ އެއްޗެހިތަކެއް އާންމު ކުރުމުންނެވެ. ދީނަށް ފުރައްސާރަކުރާ އެންމެން މަރަން ޖެހޭކަމަށް ބުނެ އެމަޝްވަރާތައް ފެށުނީ ހައިޝަމް އިސްވެ ހުރެގެން ކަމަށާއި ދެން ތިބި ފަސް މީހުންވެސް އެކަމުގައި ބައިވެރިކޮށް ފުރުގާން މިސްކިތާއި ތޮއިބާ މިސްކިތާއި ޒިޔާދާއި ހައިޝަމްގެގޭގައި ވެސް ޔާމީން ރަޝީދު މަރާލުމުގެ މަޝްވަރާތައް ކުރަމުން ދިޔަ ކަމަށް ބުންޏެވެ.\nޔާމީން ރަޝީދު މަރާލުމުގެ މަޝްވަރާތައް 2016 ވަނަ އަހަރު ފެށުނު ކަމުގައި ވިއަސް އެކަމުގެ އަމަލީ މަސައްކަތް ފެށުނީ ހެކިވެރިޔާ ބުނި ގޮތުން 2017 ވަނަ އަހަރުގެ ފެބްރުއަރީ މަހުގެ ތެރޭގައެވެ. އަދި ޔާމީން ރަޝީދު މަރާލުމުގައި ބައިވެރިވުމަށް ހައިޝަމްއާއެކު މަސައްކަތް ކުރަން ޒިޔާދު ނެގި ކަމަށާއި އޭނާ ވެސް އެކަމުގައި އަމަލީގޮތުން ބައިވެރިވި ކަމަށެވެ. ނަމަވެސް ޔާމީން ރަޝީދު މަރާލި ރޭ ޒިޔާދަށް ނުދެވުނީ ޔާމީން މަރާލި ދުވަހުގެ ކުރީ ހަތަރު ދުވަސް ކުރިން އޭނާގެ ފަޔަށް ގެއްލުން ވެފައި ހުރުމުން ކަމަށް ސިއްރު ހެކިވެރިޔާ ބުންޏެވެ.\nޔާމީން ރަޝީދު މަރާލުމަށް ފަހު ޖެހިގެން އައި ދުވަހު އޯކިޑްމަގުގައި ހުރި ފިހާރައެއްގެ ސޭޓާއި ބައްދަލުކޮށް ބައްދަ ބައްދާފައި އޭނާ މަރާލި ވާހަކައާ ހެދިގޮތުގެ ވާހަކަ ކިޔައިދިން ކަމަށްވެސް ސިއްރު ހެކިވެރިޔާ ބުންޏެވެ.\nޔާމީން ރަޝީދު މަރާލި ރޭ ކަންތައްތައް ވީގޮތް ކިޔައި ދެމުން ސިއްރު ހެކިވެރިޔާ ބުނީ އޭނާ މަރާލީ ހައިޝަމާއި ޒިހާން ކަމަށެވެ. އަދި އިސްމާއިލް ރަޝީދު އިނީ ބޭރުގައި ކަމަށާއި ބާކީ ތިބި ޝިފާޒާއި ދިފްރާން ހަރަކާތްތެރިވީ ޔާމީން ރަޝީދަށް ފާރަލުމަށް ކަމަށެވެ. ނަމަވެސް އެގޭ ކައިރިން ޝިފާޒް ނުފެންނަ ކަމަށާއި އެގެކައިރިން އޭނާއަށް ފެނިފައިވަނީ ދިފްރާން ކަމަށް ވެސް އޭނާ ބުންޏެވެ.\nއެ ހެކިވެރިޔާ ބުނެފައިވަނީ ޔާމީން ރަޝީދު މަރާލިރޭ އިތުރު އެހެން ފަރާތްތަކުން ފޯނާއި ސައިކަލް ފަދަ ތަކެތި ފޯރުކޮށްދިން ކަމަށާއި އެއީ ކޮން ބައެއްކަން އޭނާއަށް ނޭނގޭ ކަމަށެވެ.\nސިއްރު ހެކިވެރިޔާ ބުނީ ޔާމީން މަރާލުމަށްފަހު މަރާލުމުގައި ބައިވެރިވި ފަރާތްތައް މަސް ދަތުރެއްގައި ވެސް ދިޔަ ކަމަށެވެ. އަދި އެ ދަތުރުގައި ހައިޝަމްގެ ފޯނު މޫދަށް ވައްޓާލީ އޮޅިގެން ކަމަށް ހަދައި ފޯނު މޫދަށް ވައްޓާލި ކަމަށާއި ފޯނު ވައްޓާލުމަށްފަހު އެއްވެސް މީހެއްގެ ފޯނުގައި އެއްވެސް ހެއްކެއް ނުބެހެއްޓުމަށް ނަސޭހަތް ދީފައިވާ ކަމަށެވެ.\nސިއްރު ހެކިވެރިޔާ ވަނީ ޔާމީން ރަޝީދުގެ މަރާއި ގުޅިގެން ފުލުހުން އާންމުކުރި ފޮޓޯތަކުގައި ކަޅުކުލައިގެ އެއްޗެއް ލައިގެން ހުރީ ހައިޝަމް ކަމަށާއި ދެން ހުރީ ޒިހާން ކަމަށް ވެސް ބުނެފައެވެ. އަދި ޒިހާން ކަން އޭނާގެ ބޮޑީ ލެންގުއޭޖުން އެނގޭކަމަށް ވެސް ބުނެފައި ވެއެވެ.\nޔާމީނަށް ހަމަލާދިނުމަށް އޭނާގެ ގެއަށް ވަން ކަމަށް ފުލުހުން ބުނާ ދެމީހުން\nސިއްރު ހެކިވެރިޔާގެ ދައުވާލިބޭ މީހުންގެ ދިފާއީ ވަކީލުން ގިނަ ސުވާލުތަކަށް އޭނާ ޖަވާބުދޭން ދެކޮޅު ހެދިއެވެ. އޭނާއަށް އެ އަޑުތައް އިވުނީ ކިހިނެތްތޯ އާއި ހުރިހާކަމެއް އެނގުނީ ކިހިނެތްތޯ ވަކީލު އެހުމުން އޭނާ ބުނީ އޭނާއަށް މަޝްވަރާތައް އަޑުއިވޭ ހިސާބުގައި ހުރެވުނު ކަމަށެވެ. އަދި އަޑުއިވުނީ ކަންފަތުން ކަމަށް ބުންޏެވެ.\nސިއްރު ހެކިބަހުގެ އިތުރުން މިމައްސަލައިގައި ހަތަރު ފުލުހެއްގެ ވެސް ހެކިބަސް ވަނީ ނަގާފައެވެ. އޭގެ ތެރެއިން ދެ ފުލުހުންނަކީ ޔާމީން ރަޝީދު މަރާލާފައި އޮއްވާ ފެނުނު ސިޑި ގޮޅިއަށް އެންމެ ފުރަތަމަ ދިޔަ ދެ ފުލުހުންނެވެ.\nތިންވަނަ ފުލުހަކީ އެމައްސަލައިގައި ދައުވާ ލިބޭ ހައިޝަމް އާއި ޒިހާންގެ ހަޑިގަނޑުގެ ތަންތައް ފޮޓޯ ނެގި ފުލުހެކެވެ. އޭނާ ބުނި ގޮތުގައި ފޮޓޯތަކުން ހައިޝަމްގެ ކަރުގައި ވަކި އެޅިފައި ހުރި ކަމަށާއި ޒިހާންގެ ފައިގެ ބައެއްތަންތަނުގައި ކުދި ކުދި ޒަޚަމްތައް ހުރި ކަމަށެވެ.\nހަތަރުވަނަ ފުލުހަކީ ޔާމީން ރަޝީދު މަރާލި އިރު ސިޑި ގޮޅީގައި ހުރި ބޮކި ނުދިއްލޭ ގޮތަށް ހަދާފައި ހުރި ކަމަށް ބުނާ ފުލުސް މީހާއެވެ.\nމިމައްސަލައިގެ އިތުރު އަޑުއެހުމެއް ބާއްވާނެކަމަށް މައްސަލަ ބައްލަވާ ގާޒީ އަލީ ރަޝީދު ހުސައިން ވިދާޅުވީ އަންނަ ހަފްތާގެ ބުދަ ދުވަހުގައެވެ.


Mihaaru Miothee Mundu Tourism, MDP Akah Nuvi: Maleeh މިހާރު މިއޮތީ މުންޑު ޓުއަރިޒަމް، އެމްޑީޕީ އަކަށް ނުވި: މަލީހް – Huvadhoo News Mihaaru Miothee Mundu Tourism, MDP Akah Nuvi: Maleeh Huvadhoo News\nމިހާރު މިއޮތީ މުންޑު ޓުއަރިޒަމް، އެމްޑީޕީ އަކަށް ނުވި: މަލީހް\nއެމްޑީޕީއިން ވެރިކަމާއި ހަވާލުވިއިރު ރާއްޖޭގެ ޓުއަރިޒަމް އަކީ ދުނިޔޭގެ އެއްވަނަ ބްރޭންޑް ކަމާއި، މިހާރު އެމަންޒަރުބަދަލުވެ 60 ގެ އަހަރުތަކުގައި އައި ހިޕީ ޓުއަރިސްޓް މާރކެޓަށްވުރެ ހާލަތުދެރަ ކަމަށް ކުރީގެ ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރ މުހައްމަދު މަލީހް ޖަމާލް ވިދާޅުވެއްޖެއެވެ.\nމަލީހް މިހެން ވިދާޅުވީ ދާދި ދެންމެއަކު އޭނާ ކުރެއްވި ޓުވީޓެއްގައެވެ. އެޓުވީޓުގައި މަލީހް ބުނެފައިވަނީ އެމްޑީޕީއިން ވެރިކަމާއި ހަވާލުވިއިރު، ރާއްޖޭގެ ޓުއަރިޒަމް ސިނާއަތަކީ ދުނިޔޭގެ އެއްވަނަ ބްރޭންޑް ކަމަށާއި، ނަމަވެސް މިއަދު މަންޒަރު ބަދަލުވެ 60 ގެ އަހަރުތަކުގެ އައި ހިޕީ ޓުއަރިސްޓް މާރކެޓަށްވުރެ ހާލު ދެރަ ކަމަށެވެ. އަދި މޯލްޑިވެސް ބްރޭންޑުގެ އަގުވެއްޓެމުން ދާ ކަމަށާއި، މިހާރު މިއޮތީ މުންޑު ޓޫރިޒަމް ކަމަށްވެސް މަލީހްގެ ޓުވީޓުގައި ވިދާޅުވެފައިވެއެވެ.\nއެމްޑީޕީއިން ވެރިކަމާއި ހަވާލުވިއިރު ރާއްޖޭގެ ޓޫރިޒަމް ސިނާއަތަކީ ދުނިޔޭގެ އެއްވަނަ ބްރޭންޑް. މިއަދު މަންޒަރު ބަދަލުވެ 60ގެ އަހަރުތަކުގެ އައި ހިޕީ ޓޫރިސްޓު މާރކެޓަށް ވުރެ ހާލަތުދެރަ. މޯލްޑިވްސް ބްރޭންޑުގެ އަގުވެއްޓެމުން ދަނީ. މިހާރު މިއޮތީ މުންޑު ޓޫރިޒަމް. އެމްޑީޕީއަށް ނުވި.\n— Mohamed Maleeh Jamal (@maleehjamal) August 23, 2021\nއެމްޑީޕީއަށް ނުވި ކަމަށްބުނެ މަލީހް ޓުވީޓް ކުރައްވާފައިވަނީ ރާއްޖޭގެ ފަތުރުވެރިކަން ކޮވިޑް-19 ގެ ސަބަބުން ވަރަށް ބޮޑަށް ދަށަށް ދިއުމަށްފަހު މިހާރު މަޑުމަޑުން ރަގަޅުވަމުން އަންނަ ދަނޑިވަޅެއްގައެވެ.\nއެމްޑީޕީ މަލީހް ޖަމާލު ޓުއަރިޒަމް އިންޑަސްޓްރީ


Usaid Bin Hulair ( Fahu Bai ) | Dhiislam\nއައްޝައިޚް އާދަމް ނިޝާން ބިން ޢަލީ އާދަމް ޖުލައި 1, 2017\nކޮންމެއަކަސް އުސައިދް އޭނާގެ ކަނޑި ހިފައިގެން އެބަގީޗާއާއި ދިމާލަށް ދިޔައެވެ. އަސްޢަދް ބުން ޒުރާރާއަށް އުސައިދް ފެނުމާއި އެކު މުޞްޢަބް ބުން ޢުމައިރްއަށް ދެންނެވިއެވެ:\n"އޭ މުސްޢަބް އެވެ. އޯގާތެރިވެ ވަޑައިގަންނަވާށެވެ. މިހިރަ ވަޑައިގަންނަވަނީ އެކަލޭގެފާނުގެ ރަށުގެ ބޮޑުންގެ ތެރޭން ބޭކަލެކެވެ. އަދި އެމީހުންގެ ތެރޭގައި ހުރި އެންމެ ބުއްދި ރަނގަޅު، އެންމެ ބަސްމޮށުންތެރި މީހާކަމުގައިވާ އުސައިދް ބުނުލް ޚުޟައިރްއެވެ. އޭނާ އިސްލާމްވެއްޖެނަމަ އެތައް ބަޔަކު އޭނާއާއިއެކު އިސްލާމް ވާނެއެވެ. އޭނާއާއިމެދު ﷲއަށް ތެދުވެރިވާށެވެ. އަދި އޭނާއަށް ވަރަށްވެސް ރިވެތިކޮށް އިސްލާމްދީނަށް ދަޢުވަތު ދެއްވާށެވެ."\nއުސައިދް ބުނުލް ޚުޟައިރް އެތަނަށް ވަޑައިގެން، އެމީސްތަކުންގެ މެދުގައި ހުންނަވައި މުޞްޢަބް ބުން ޢުމައިރްއާއި އަސްޢަދު ބުން ޒުރާރާއާއި ދިމާލަށް އެނބުރި ބުންޏެވެ. "ކަލޭމެން ދެމީހުން އަހަރުމެންގެ ގެދޮރަށް އައިސް، އަހަރެމެންގެ ތެރޭގައި ތިބި ބަލިކަށި މީސްތަކުން މަގުފުރައްދަން ތިއުޅެނީ ކީއްކުރަންހެއްޔެވެ؟ ކަލޭމެން ދެމީހުންގެ ނަފްސު ރައްކާތެރިކުރުމަށް އެދޭކަމުގައިވާނަމަ ހަމަމިހާރު މިއަވަށުން ނުކުމެގެން ދާން އުޅޭށެވެ."\nއެހިނދު އީމާންކަމުގެ ނޫރުން އަލިވެފައިވާ މުޞްޢަބް ބުން ޢުމައިރްގެ މޫނު، އުސައިދްއާއި ދިމާލަށް ކުރިމަތިލައްވަމުން ތެދުވެރިކަމާއި އެކު ވިދާޅުވިއެވެ. "އޭ މިރަށުގެ ބޮޑުމީހާއެވެ. ތިބާއަށް އެޔަށްވުރެ ހެޔޮ ރަނގަޅު ގޮތެއް ނެތް ހެއްޔެވެ؟" ދެން އުސައިދް ދެންނެވިއެވެ. "ކޮންގޮތެއް ހެއްޔެވެ؟"\nމުޞްޢަބް ވިދާޅުވިއެވެ. "އަހަރެމެންނާއި އެކު މިތަނުގައި އިށީނދެލައި އަދި އަހަރުމެން މިދައްކާ ވާހަކަތަށް އަޑު އައްސަވާށެވެ. އަހަރެމެން މިދައްކާ ވާހަކަތަކަކީ ތިބާ ރުހޭ ވާހަކަތަކެއްނަމަ ތިބާ ޤަބޫލު ކުރާނީއެވެ. އަދި އެއީ ތިބާ ނުރުހޭ ވާހަކަތަކެއްނަމަ އަހަރެމެން މިތަން ދޫކޮށް ދާނަމެވެ. އަދި ދެން އެނބުރި ނާންނާނަމެވެ."\nއުސައިދް ދެންނެވިއެވެ. "ތިޔަވިދާޅުވި ގޮތަކީ ވަރަށް އިންސާފުވެރި ގޮތެކެވެ." ދެން އެމަޖިލީހުގައި އިށީނދެވަޑައިގެންފިއެވެ.\nއެޔާއިއެކު މުޞްޢަބް ބުން ޢުމައިރް އިސްލާމްކަމަކީ ކޮބައިކަން ބަޔާންކޮށްދެއްވާ އަދި ކީރިތި ޤުރުއާނުން ބައެއް އާޔަތްތައް ކިޔަވާ ވިދާޅުވިއެވެ. މިބަސްތައް އަޑުއިވިވަޑައިގަތުމާއިއެކު އުސައިދްގެ ހިތް ހުޅުވިގެން ދިޔައެވެ. އަދި ވިދާޅުވިއެވެ. "ތިޔަ ވިދާޅުވީ ހާދަހާވާ ފުރިހަމަ ބަސްތަކެކެވެ."\nއަދި ތިޔަ ކިޔަވާ ވިދާޅުވީ ހާދަހާވާ މަތިވެރިވެގެންވާ ބަސްފުޅު ތަކެކެވެ. ތިޔަބައިމީހުން އިސްލާމްވާނަަމަ ކަންތައްކުރަނީ ކިހިނަކުން ތޯއެވެ؟"\nއެބޭކަލުން ދެންނެވިއެވެ. "ހިނައިގަނެ އަދި ތިބާގެ ފޭރާން ޠާހިރު ކުރާށެވެ. އަދި\nأشهد أن لا إلـه إلاّ الله وأن محمدا رسول الله\nމިފަދައިން ކިޔާ ހެކިވާށެވެ. އަދި ދެރަކްޢަތް ނަމާދެއް ކުރާށެވެ.\nދެން އުސައިދް އެވަޅުގެ ކައިރިއަށް ގޮސް އޭގެ ފެނުން ހިނައި ޠާހިރުވެގަނެ އަދި ޝަހާދަތުގެ ދެކަލިމަ ކިޔައި އިސްލާމްވެ ވަޑައިގެން ދެރަކްޢަތް ނަމާދެއް ކުރެއްވިއެވެ. ކޮންމެއަކަސް އެޔަށްފަހު އިސްލާމްދީނުގެ މަތިވެރި ހިދާޔަތުގެ މަތީގައި ވަރުގަދައަށް ޘާބިތުވެވަޑައިގެން ޤުރުބާންވެ ވަޑައިގެންނެވި ބޭކަލެއްކަމުގައި އެކަލޭގެފާނު ވިއެވެ. އަދި އެކަލޭގެފާނު އިސްލާމްވެ ވަޑައިގަތުން އެއީ ސަޢުދު ބުން މުޢާޒް އިސްލާމްވެ ވަޑައިގަތުމުގެ ސަބަބެއްކަމުގައި ވެސް ވެގެން ދިޔައެވެ.\nއަދި އެދެބޭކަލުން އިސްލާމްވެ ވަޑައިގަތުމާއި އެކު އަވްސް ވަންހައިގެ ވަރަށްގިނަ ބަޔަކު އިސްލާމްދީން ޤަބޫލުކޮށް މިދީނުގެ މަތިވެރި ހިދާޔަތަށް އެނބުރިގެން ދިޔައެވެ. އަދި އެބޭކަލުންގެ އެހީތެރިކަމާއިއެކު ކީރިތި ނަބިއްޔާ ހިޖުރަ ކުރެއްވުމަށްޓަކައި ރައްކާތެރި އަަމާން ތަނެއްކަމުގައި މަދީނާ ވެގެންދިޔައެވެ.


ދެންވެސް ރައްކާވެވެން އޮތީ ހަމަހިފަހައްޓައިގެން – Haftha\nFri, 15 January, 2021, 7:16 pm\nދެންވެސް ރައްކާވެވެން އޮތީ ހަމަހިފަހައްޓައިގެން\nމުޅި ދުނިޔޭގައި ފެތުރެން ފެށި ނުރައްކާތެރި ކޮވިޑް-19 ރާއްޖެއާ ހަމައަށް ވެސް ފޯރައި، ވެރިރަށް މާލެއިން މިބައްޔަށް ޕޮޒިޓިވް މީހަކު ފުރަތަމަ ފެނުނީ އޭޕްރީލް މަހުގެ 15 ވަނަ ދުވަހުއެވެ. އެއާއެކު މާލެ ސަރަހައްދު ފުރަބަންދުކޮށް، މުޅި ރާއްޖޭގައި ރައްކާތެރިކަމުގެ ވަރުގަދަ ފިޔަވަޅުތަކެއް ވަނީ އަޅާފައެވެ.\nއެންމެންގެ ރައްކާތެރިކަމަށްޓަކައި އެޅި ފިޔަވަޅުތަކާއެކު އެތައް ބަޔަކު ރަށަށް ނުދެވި މާލޭގައި ތާށިވުމާއި މާލޭގައި ދިރިއުޅެމުން އައި މީހުން ވެސް އެއްގޮތަކަށް ވެސް ގެއިން ބޭރަށް ނުނުކުމެވި އެތައް ދުވަހެއް ހޭދަކުރަން ޖެހުނެވެ. މިގޮތުގައި ދެމަސްދުވަސް ހޭދަކުރުމަށްފަހު ފިޔަވަހިތަކަކަށް ބަހާލައިގެން ފުރަބަންދަށް ލުއިތަކެއް ދިނުމަށް ނިންމައި މިހާރު ގުނަމުންދަނީ އޭގެ ދެވަނަ ފިޔަވައްސެވެ. ޖޫން މަހުގެ 15 އިން ފެށިގެން މަސް ނިމެންދެން ދީފައިވާ ލުއިތަކުގައި ވަނީ ކުރިން މެދުކެނޑިފައި އޮތް އެތައް ޚިދުމަތެއް އަލުން ފެށޭގޮތް ހަމަޖެހި ރައްޔިތުންނަށް ވަކި ހުއްދައެއް ހޯދުމަކާ ނުލައި ބޭރުތެރެއަށް ނުކުމެއުޅެވޭ ގޮތް ވެފައެވެ.\nދެމަސް ދުވަހަށްފަހު މިލިބުނު ބޮޑު ލުޔާއެކު ރައްޔިތުންނަށް ހީވީ އީދެއް އައިހެނެވެ. ގޭގައި ބަންދުވެގެން ތިބި ހުރިހާ އެންމެން ނުކުމެ މަގުމަތި ވަނީ ފުރާލާފައެވެ. ޒުވާނުންނާއި ކުޑަކުދިންނާއި އުމުރުން ދުވަސްވީ މީހުން ހިމެނޭގޮތުން ހުރިހާ އުމުރުފުރައެއްގެ މީހުން ވެސް މަގުމަތިން ފެނެއެވެ. ފުރަބަންދަށް ލުއިތަކެއް ދިނީ ވަކި ޚާއްސަ އުސޫލުތަކެއްގެ ދަށުން ނަމަވެސް އެންމެ ރަގަޅަށް އެ އުސޫލުތަކުގައި ހިފަހައްޓާ މަންޒަރެއް ނުފެނެއެވެ. މިކަމާ ގުޅިގެން އަލުން އަނބުރާ އިހުއޮތްގޮތަށް "ހަރުކަށި" ފުރަބަންދަކަށް ދާންޖެހިދާނެ ކަމުގެ ބިރު މިހާރު ވަނީ އުފެދިފައެވެ. މި މައްސަލައިގައި ކަމާގުޅުންހުރި ފަރާތްތަކުން ދަނީ އިންތިހާއަށް ކަންބޮޑުވުން ފާޅުކުރަމުންނެވެ.\nއެންއީއޯސީން ރޭ ބޭއްވި ޕްރެސް ކޮންފަރެންސްގައި ޓެކްނިކަލް އެޑްވައިޒަރީ ގުރޫޕް (ޓެގް) ގައި ހިމެނިވަޑައިގަންނަވާ ޑރ.އަހުމަދު ޝަހީދު ވިދާޅުވީ ފުރަބަންދަށް ދިން ލުޔާއެކު މަގުމަތީގައި މީހުން ގިނަވާކަން ފާހަގަވާ ކަމަށާއި އަދި ގައިދުރުކަން ނުހިފަހައްޓާ އުޅޭކަން ވެސް ވަރަށް ބޮޑަށް ފާހަގަވާ ކަމަށެވެ. ރެސްޓޯރެންޓުތަކުގައި ވެސް އެގޮތަށް މީހުން އުޅޭ ތަން ފެންނަ ކަމަށެވެ.\nޝަހީދު ވިދާޅުވީ ޚާއްސަ ހުއްދައަކާ ނުލައި ނުކުމެ އުޅެވޭގޮތަށް ދިން ލުޔަކީ ޒަރޫރީ ބޭނުންތަކަށް ދީފައިވާ ލުޔެއް ކަމަށެވެ. އެއީ މަސައްކަތަށް ދިއުމާއި، ވިޔަފާރި ކުރުމާއި، ބޭސްފަރުވާ ހޯދުމަށް ހޮސްޕިޓަލަށް ދިއުންފަދަ ކަންކަމަށް ކަމަށާއި ބޭރަށް ނުކުތުން އެދެވިގެން ވަނީ ހަމައެކަނި ޒަރޫރީ ބޭނުންތަކަށް ކަމަށް ވިދާޅުވިއެވެ. ނަމަވެސް އެނޫން ގޮތްގޮތަށް މީހުން ބޭރުތެރެއަށް ނުކުމެ އުޅޭތީ ޓެގް ޓީމުގެ ފަރާތުން ޑރ.ޝަހީދު ވަނީ ކަންބޮޑުވުން ފާޅުކުރައްވާފައެވެ.\n"ބައެއް ފަހަރު އާއިލާގެ އެހެން މީހުންނަށް ޒިޔާރަތް ކުރުމަށް ވެސް މީހުން ގޮސް އެބަހަދާ. އަދި ހަވީރު ގަޑީގައި ކުޑަކުދިންނަށް ޚާއްސަ ކޮށްފައިވާ ވަގުތުގައި ވަރަށް ގިނަ އަދަދަކަށް ކުޑަކުދިންނާއި ބެލެނިވެރިން ބޭރަށް ނުކުމެ ހަދާތަން ފެނޭ. ހަގީގަތުގައި މިއީ ރަގަޅު އާދަތަކެއް ނޫން" ޑރ.އަހުމަދު ޝަހީދު ވިދާޅުވިއެވެ.\nބޭރަށް ނުކުމެ އުޅުމުގެ ހުއްދަ ދީފައި އޮތް ނަމަވެސް ވީހާވެސް މަދުން ނުކުތުމަށް ޑރ.ޝަހީދު އިލްތިމާސް ކުރެއްވިއެވެ. އަދި ފަތިސްގަޑި، އުމުރުން ދުވަސްވީ މީހުންނަށް ޚާއްސަކޮށްފައިވާއިރު، އެވަގުތުގެ ބޭނުން ޒުވާނުން ވެސް ކުރަމުންދާކަން ފާހަގަކުރެއްވިއެވެ. ޝަހީދު ވިދާޅުވީ މިގޮތަށް ވަކި ގަޑިތަކެއް ވަކި ބަޔަކަށް ޚާއްސަކޮށްފައި އޮތީ ރިސްކު ބޮޑު މީހުންނަށް ރައްކާތެރިކަން ހޯދައިދިނުމަށް ކަމަށެވެ. އެހެންކަމުން އުމުރުން ދުވަސްވީ މީހުންނަށް ކަނޑައަޅާފައިވާ ގަޑީގައި އެހެން މީހުން ކަސްރަތަށް ވެސް ނުކުމެ ނޫޅުމަށް އެދިވަޑައިގަތެވެ.\nއޭނަ ވިދާޅުވީ ކޮވިޑް-19 ގެ ނުރައްކާ ކުޑަވީ ނޫން ކަމަށާއި މުޅި ދުނިޔޭގައި ބަލިޖެހޭ މީހުންގެ ނިސްބަތް އަދިވެސް މައްޗަށްދާކަން ދާދިފަހުން ޑަބްލިޔުއެޗްއޯ އިން ވެސް ފާހަގަކޮށްފައިވާ ކަމަށެވެ. އެހެންކަމުން ރާއްޖޭގައި ވެސް މިކަމަށް ވަރަށް ބޮޑަށް ސަމާލުވާން ޖެހޭ ކަމަށެވެ.\nފުރަބަންދަށް ދެވުނު ލުއިތަކާއެކު މީހުންގެ ހަރަކާތްތެރިވުމަށް އައި ބަދަލުގެ ސަބަބުން ބަލި ފެތުރޭ މިންވަރު ދެނެގަތުމަށް މިހާރު ދަނީ ދިރާސާއެއް ވެސް ހަދަމުންނެވެ. ރާއްޖެއިން މިހާރު ފެންނަމުންދާ ކޮވިޑް ކޭސްތަކުގައި އެއްކޭސް އަނެއްކޭސްއާ ގުޅުން ނެތް ކޭސްތައް އިތުރުވެ އަނެއްކާވެސް ބަލި އިތުރަށް ފެތުރިދާނެކަމުގެ އަލާމާތްތަކެއް ވަނީ ފެންނަން ފަށާފައެވެ.\nއެޗްޕީއޭގެ އެޕިޑެމިއޮލޮޖިސްޓް ޑރ.އިބްރާހީމް އަފްޒަލް ވިދާޅުވީ ޖުމުލަ އަދަދުތައް ނިސްބަތުން ކުރިއަށްވުރެ ދަށްވެފައިވީނަމަވެސް އެގޮތަށް ދެމިއޮންނާނެ ކަމަށް ޔަގީންކޮށްގެން ތިބެގެން ނުވާނެ ކަމަށެވެ. އެއްކޭސް އަނެއްކޭސްއާ ގުޅުންނެތް ކޭސްތަކެއް ފެނިފައިވާކަން ފާހަގަކުރައްވައި އަފްޒަލް ވިދާޅުވީ އޭގެ ތެރޭގައި ހިމެނެނީ އިންޑިޕެންޑެންޓް ކޭސްތަކާއި ކްލަސްޓައެއް އުފެދޭއިރު އެންމެ ފުރަތަމަ ފެންނަ ކޭސް ކަމަށެވެ.\nއަފްޒަލް ވިދާޅުވީ އިންޑިޕެންޑެންޓް ކޭސްތައް ގިނަވާނަމަ އެއީ ކޮމިއުނިޓީ ސްޕްރެޑް އިތުރުވާކަމުގެ އަލާމާތެއް ކަމަށެވެ. އެހެންނަމަވެސް މީގައި ދެކަމަކަށް ބަލަންޖެހޭ ކަމަށް ވިދާޅުވިއެވެ.\n“އެއް ކަމަކީ ޕަސެންޓޭޖް އޮފް ނޮން-ލިންކްޑް ކޭސަސް އިތުރުވުމާއި އަދި އެއާއެކުގައި ފެންނަ ކޭސަސްގެ ޖުމުލަ އަދަދު ވެސް އިތުރުވުން. އެދެކަންތައް ވެސް އެއްކޮށް އިތުރުވާ ކަމަށް ވެއްޖެއްޔާ އެއީ ލޮކްޑައުން ދޫކޮށްލެވުމުން މީހުން ހަރަކާތްތެރިވުމުގެ ސަބަބުން ކޭސްތައް އިތުރުވަނީ” ޑރ.އަފްޒަލް ވިދާޅުވިއެވެ.\nއެތައް ދުވަހެއް ވަންދެން ބަންދުވެގެން ތިބެން ޖެހުމަކީ އިންސާނުންނަށް ފަސޭހަ ކަމަކަށް ނުވާނެއެވެ. ރޯދަމަހާއި ފިތުރު އީދުވެސް މާލޭގައި މީހުން ހޭދަކުރީ ގޭބަންދުގައެވެ. އެހެންކަމުން ކުއްލިއަކަށް ހުޅުވާލެވުމުން "ކޮށިން ނުކުމެ" އުދުހިލަން ބޭނުންވީ ކަމަށްވެސް ވެދާނެއެވެ. ނަމަވެސް ހާލަތުގެ ނާޒުކުކަން ހަނދާން ނައްތާލައިގެން ނުވާނެއެވެ. ފުރަބަންދަށް ލުއިތަކެއް ދިނީ އާންމުންނަށް ދިމާވެފައިވާ ދަތިތަކަށް ލުއިތަކެއް ހޯދައިދިނުމަށެވެ. އެއްގޮތަކަށް ވެސް އާންމު ހާލަތަކަށް ބަދަލުވެގެނެއް ނޫނެނެވެ. އަނެއްކާވެސް އިހުއޮތް ހަރުކަށި ގޮތްތަކަށް އުޅެންޖެހޭ ހާލަތަކަށް ބަދަލުވެގެން ހިނގައްޖެނަމަ ދަތިވާނީ ވެސް ހަމަ ރައްޔިތުންނަށެވެ. އެހެންކަމުން އެންމެ ބުއްދިވެރި ގޮތަކީ އެޗުޕީއޭއިން އިލްތިމާސް ކުރަމުންދާ ގޮތަށް ކަނޑައަޅާފައިވާ ހަމަތަކާ އެއްގޮތަށް އުޅުމެވެ. ދެންވެސް ރައްކާވެވެން އޮތީ ހިކުމަތްތެރިކަމާއި ކެތްތެރިކަން އިސްކޮށްކޮށްގެނެވެ. ހަމަހިފަހައްޓައިގެނެވެ.


Lanka ah dhin Bomuge hamalaathah thahuqeegukuran INTERPOL ge Team eh Lanka ah\nލަންކާގެ ސަރަހައްދަކަށް ބޮމުގެ ހަމަލާއެއް ދީގެން ފުލުހުން ހަރަކާތްތެރިވަނީ-- ފޮޓޯ: އޭއެފްޕީ\nލަންކާއަށް ދިން ބޮމުގެ ހަމަލާތައް ތަހުގީގުކުރަން އިންޓަޕޯލްގެ ޓީމެއް ލަންކާއަށް\nއަވަށްޓެރި ސިރީލަންކާގެ އެކި ސަރަހައްދުތަކަށް މިދިޔަ އާދިއްތަ ދުވަހުން ފެށިގެން ދެމުން އަންނަ ބޮމުގެ ހަމަލާތައް ތަހުގީގުކުރުމަށް އެހީތެރިކަން ފޯރުކޮށްދިނުމަށް އިންޓަޕޯލުގެ ޓީމެއް އެގައުމަށް ފޮނުވަން ނިންމައިފިއެވެ.\nބޮމުގެ ހަމަލާތަކުގައި މަރުވި މީހުންގެ އަދަދު 300 އަށް އަރާއިރު 500 އަށް ވުރެ ގިނަ މީހުންނަށް އެކި ވަރުގެ ޒަހަމްތައް ލިބި ދަނީ ފަރުވާ ދެމުންނެވެ.\nއިންޓަޕޯލުން ނެރުނު ބަޔާނެއްގައި ބުނީ، އެ ހާދިސާ ތަހުގީގުކުރުމަށް އެގައުމަށް ދާން ނިންމާފައި ވަނީ ލަންކާގެ ރަސްމީ އިދާރާތަކުގެ އެދުމުގެ މަތިން ކަމަށެވެ. އަދި އިންޓަޕޯލުން އެގައުމަށް ދާ ޓީމުގައި ކުށުގެ ވެށި ތަހުލީލު ކުރުމުގެ ފަންނީ މާހިރުންނާއި ގޮވާތަކެއްޗާއި، ކައުންޓާ ޓެރެރިޒަމް އަދި ހާދިސާތަކުގައި ގެއްލުން ލިބިފައިވާ މީހާ ދެނެގަތުމުގެ ފަންނީ މާހިރުން ހިމެނޭ ކަމަށެވެ.\nއޭގެ އިތުރުން ލަންކާއިން ބޭނުންވެއްޖެ ހާލަތެއްގައި ޑިޖިޓަލް ފޮރެންސިކް މާހިރުން އަދި ބަޔޯމެޓްރިކްސް އާއި ފޮޓޯ ނުވަތަ ވީޑިއޯ އެނަލައިޒްކުރާ ފަރާތްތައް ވެސް ޓީމުގައި ހިމެނިދާނެ ކަމަށް އިންޓަޕޯލުން ބުނެއެވެ.\n"ސްރީލަންކާގެ އިދާރާތަކުން މި ބިރުވެރި ހާދިސާ ތަހުގީގުކުރަމުން އަންނައިރު އިންޓަޕޯލުން ދޭން ޖެހޭ ހުރިހާ އެހީތެރިކަމެއް ފޯރުކޮށްދޭނަން." ބަޔާނުގައި ވެއެވެ.\nލަންކާއަކީ ގިނަ އަދަދެއްގެ ދިވެހިން ވެސް ދިރިއުޅެމުން އަންނަ ގައުމެއް ނަމަވެސް ބޮމުގެ ހަމަލާތަކުގައި މިހާތަނަށް އެއްވެސް ދިވެއްސަކަށް އަނިޔާއެއް ނުލިބެއެވެ. ލަންކާގައި ހުންނަ ދިވެހި އެމްބަސީން އިން ވަނީ ދިވެހިން ބޭރަށް ނުނިކުމެ ގޭގައި ތިބުމަށް އިލްތިމާސް ކޮށްފައެވެ. އަދި އެއްވެސް އެހީތެރިކަމެއް ބޭނުންވާނަމަ އެމްބަސީއަށް ގުޅުމަށް ވެސް އިލްތިމާސްކުރެއެވެ.\nއެ ހަމަލާތަކާގުޅިގެން މުއްދަތެއް ނެތް ގޮތަށް ލަންކާގައި ވަނީ ކާފިއު އިއުލާނުކޮށްފައެވެ. ލަންކާ ހަމަލާގައި ބައިވެރިވިކަމަށް ބެލެވޭ ބައެއް މީހުން ހޯދުމަށް ލަންކާގެ ސިފައިންނާއި ފުލުހުން ހާއްސަ އޮޕަރޭޝަންތައް ހިނގަމުން އަންނައިރު މިހާތަނަށް 24 މީހަކު ވަނީ ހައްޔަރުކޮށްފައެވެ.


vnews - Mulhi raajje ah baiverivevey gothah ooredoo masreys ifthithaahu koffi\nމުޅި ރާއްޖެއަށް ބައިވެރިވެވޭ ގޮތަށް އުރީދޫ މަސްރޭސް އިފްތިތާހުކޮށްފި\nއުރީދޫ މަސްރޭސް ލޯންޗު ކުރުން-- ފޮޓޯ/ މިހާރު\nމުޅި ރާއްޖެއަށް ބައިވެރިވެވޭ ގޮތަށް އުރީދޫ މަސްރޭސް އިފްތިތާހުކޮށްފި އެވެ.\nހޮޓެލް ޖެންގައި ރޭ ބޭއްވި ރަސްމިއްޔާތެއްގައި އުރީދޫ މަސްރޭސް އިފްތިތާހުކޮށްދެއްވީ ފިޝަރީޒް މިނިސްޓަރުގެ ނައިބު ޝާހް އިސްމާއީލް އެވެ.\nއުރީދޫ މަސްރޭހުގެ އިވެންޓް ޕާޓްނަރަކީ ފީލް އިންވެސްޓްމަންޓެކެވެ.\nއުރީދޫގެ އަށްވަނަ މަސްރޭސް އިފްތިތާހު ކުރުމުގެ ހަފްލާގައި ވާހަކަދައްކަވަމުން އުރީދޫގެ ޑައިރެކްޓާ އޮފް ސޭލްސް އެންޑް ބްރޭންޑް ހުސައިން ނިޔާޒް ވިދާޅުވީ މިމުބާރާތް މީގެކުރިން ހަމައެކަނި މާލޭގައި ބޭއްވި ނަމަވެސް މިއަހަރުގެ މަސްރޭސް މުޅި ރައްޖެއަށް ހުޅުވާލުމުގެ ސަބަބުން މުޖުތަމައުގެ ތެރޭގައި އޮންނަ ގުޅުން ބަދަހިވެ، މަސްވެރިކަމަށް ދިވެހީން އޮންނަ ލޯބި އިތުރުވެގެންދާނެ ކަމަށް އުއްމީދުކުރައްވާ ކަމަށެވެ.\nނިޔާޒް ވިދާޅުވީ މިއަހަރުގެ މަސް ރޭހުގައި ރާއްޖޭގެ އެކި ރަށްތަކުންނާއި، ރިސޯޓުތަކުންނާއި، ކުންފުނިތަކުގެ އިތުރުން މިނިސްޓްރީތަކުންވެސް ބައިވެރިވާނެ ކަމަށް އުއްމީދުކުރައްވާ ކަމަށާއި ވަރަށް އަވަހަށް މުބާރާތުގައި ބައިވެރިވުމުގެ ފުރުސަތު ހުޅުވާލާނެ ކަމަށެވެ.\nނިޔާޒު ވިދާޅުވީ މިއަހަރުގެ މަސްރޭސް ކުރިއަށްދާނީ ދެ ބުރަކަށް ބަހާލައިގެން ކަމަށާ ކޮލިފައިން ބުރުތައް އަތޮޅު ތެރޭގެ އެކިއެކި ރަށްރަށުގައި ކުރިއަށް ގެންދިއުމަށް ހަމަޖެހިފައިވާ ކަމަށެވެ. އަދި ސެމީ ފައިނަލާއި ފައިނަލް އެކުލެވޭ ފައިނަލް ބުރު ކުރިއަށް ދާނީ މާލޭގަ ކަމަށްވެސް ނިޔާޒު ވިދާޅުވި އެވެ.\nނިޔާޒު އިތުރަށް ވިދާޅުވީ މަސްވެރިންނަކީ އަބަދުވެސް އުރީދުއާ ވަރަށް ގާތް ބައެއް ކަމަށާއި، މަސްރޭހަކީ މަސްވެރި ކަމަށް ލޯބިކުރާ ގިނަ ބައެއްގެ މުބާރާތެއް ކަމަށެވެ.\nމިމަހުގެ ފަހުކޮޅު ފަށާ އުރީދޫ މަސް ރޭހުގައި ޖުމްލަ 10 އިވެންޓް އޮންނާނެ އެވެ. ފައިނަލް ބުރު އޮންނާނީ ރަމަޟާން މަހުގެ ތެރޭގަ އެވެ.\nމޫސުން ތަން ނުދިނުމުގެ ސަބަބުން މިދިޔަ ދެއަހަރު މަސްރޭސް ބޭއްވިފައެއް ނުވެ އެވެ.


16 ސެޕްޓެމްބަރ 2018 - 07:039comments\n"އަސްލު އަހަރެން މިގެއަށް އައީމަ ޝާޒްލީމެންނަށް އުނދަގޫވޭތަ؟ ވަންޏާ ބުނައްޗޭ! އަހަންނާ އަހަރެންގެ ދަރިފުޅާ.."\n"އަސްލު މައްސަލައަކީ އަހަރެންގެ މައްސަލައެއް،" ޝާޒްލީ ބުންޏެވެ. "ޑައިރެކްޓްލީ އަހަރެންގެ ވެސް މައްސަލައެއް ނޫން. އައްޔަގެ މައްސަލައެއް މައްސަލައަކީ. އެއްކަލަ ދުވަހު ދިމާވިއެއްނު! އޭނަ ފާޑަކަށް އުޅޭތާ މިހާރު ކިތަންމެ ދުވަހެއް ވެއްޖެ! އަދިކިރިޔާ ރީޒަން މި އެނގުނީ. އެއީ މައްސަލަ ފެށޭ ހިސާބު. އިހުސާނަކީ ކާކު؟"\nޒޫނާ ދިޔައީ ސިއްސައިގެންނެވެ.\n"ސާޖިޒުތަ؟ ނޫނީ ސާޖިދުކަންނޭނގެ. އެއީ ކާކު؟" ޝާޒްލީ އެހިއެވެ.\nޕިއްޒާ ފޮއްޗެއް ތަށްޓަށް ލައިފައި އެއިން އެތިކޮޅެއް ކާލަމުން ސުހެއިލު ގޮނޑީގައި ހަމަޖެހިލިއެވެ. ކޯކުތަށިން އެތިފޮދެއް ބޯލިއެވެ. އެ ރެސްޓޯރަންޓު އޮތީ ފުރިފައެވެ. ގަޔާވެގެން އެންމެން ޕިއްޒާ ކެއިއިރު ވެސް ޝާޒްލީ އިނީ ގަޔާނުވެފައެވެ. ވުމާއެކު، ޝާޒްލީގެ މޫނާ ދިމާގައި ފަޒޭލު ފުއްޓަތްކެއްޖަހައިލިއެވެ. ޝާޒްލީ ބަލައިލިއެވެ.\n"ކޮން ދުނިޔެއެއްގަ؟" ފަޒޭލު އެހިއެވެ.\n"އަޅެ ޑެޑް ވެސް އައި ނަމަ ކިހާ މަޖާވީސް." ޝާޒްލީ ބުންޏެވެ.\nޒޫނާއާއި ޝާޒްލީއާ ދެމެދު ދެކެވުނު އެއްވެސް ވާހަކައެއް ޝާޒްލީ ނުދައްކައެވެ.\n"ހުހް!" ސުހެއިލު ބުނެލިއެވެ. "އަހަރުމެންނަށް ފުރަތަމަ ސެލަރީ ލިބޭ ދުވަހު ÷ސެލަބްރޭޓުކުރަން ބުނިކަން ވެސް ޑެޑް މިހާރު ހަނދާނެއް ނެތް. އެ ވަރު މީހެއްގެ ވާހަކަ ތި ދައްކަނީ."\n"އަހަރެން މާ ކުރިން ވެސް ބުނިންތާ މިހެން ވެދާނޭ." ފަޒޭލު ހަނދާންކޮށްދިނެވެ.\nބައްޕައަށް އައި ބަދަލު ޝާޒްލީއަކަށް ގަބޫލެއް ނުކުރެވެއެވެ. ކުރާކަށް ބޭނުމެއް ވެސް ނޫނެވެ.\n"މޭބީ އަހަރުމެން މާ ބޮޑަށް ޝައްކުކުރާތީ ހީވަނީކަންނޭނގެ ޑެޑް ޗޭންޖުވެއްޖޭ! އަސްލު.." ޝާޒްލީގެ ވާހަކަ ޖެހުނީ އެ ހިސާބަށް ހުއްޓައިލާށެވެ.\n"އަސްލު ވީ ގޮތް މަ ބުނަންތަ؟ ހީ އިޒް ކްރޭޒީ!" ސުހެއިލަކަށް އެއަށް ވުރެ މޮޅު ސަބަބެއް ނުވިސްނުނެވެ.\n"މަށަށް ވަރިހަމަ!" ފަޒޭލު ފޫހިވެފައި ބުންޏެވެ. "މި ތަނަށް އަހަރުމެން އައީ ޕިއްޒާ ކާން. އެހެން ވާހަކައެއް ދައްކަބަލަ! ޕްލީޒް!"\nޝާޒްލީ ޕިއްޒާ ފޮތި ބާއްވައިފައި އޮތް ތަށި ދުރަށްޖައްސައިލިއެވެ.\n"ވިސްނާވިސްނާ ހޮޑުލަވަން ފަށައިފި!" ޝާޒްލީ ބުންޏެވެ. "ހިނގާ ގެއަށް ދަމާ!"\n"ގެއަށޭ؟" ސުހެއިލު އެހިއެވެ. "އަހަރުމެންގެ ގެއެއް އެބަހުރިތަ މިހާރު؟"\n"އަހަރުމެންނޭ ކިޔައިގެން ކާކުބާ ބައްޕަ ގާތުގަ އެ ވަރަށް ކުޓުވަނީ؟" ޝާޒްލީ ހިތާހިތުން ބުނެލިއެވެ.\n"އެނގޭތަ؟" ސުހެއިލު ބުންޏެވެ. "ކުރީ ރޭ އަހަރެން ފެންބޯން ނުކުތްއިރު ވެސް ޑެޑް އުޅޭ ހޭލާ. ބޭނުމެއް ނޫން މި ވާހަކަދައްކާކަށް. އެކަމަކު، އަހަރެން ދުށިން ޖެނީގެ ރޫމުން ޑެޑް ނުކުންނަނިކޮށް."\n"ޔަކް!" ފަޒޭލަށް ބުނެވުނެވެ.\nކޮންމެ މީހަކަށް ވެސް ބަލައިލެވުނީ އަނެކެއްގެ މޫނަށެވެ. އޮތް އެއްޗެއް އޮތީ އެންމެންގެ ހިތުގައެވެ. ދޫމައްޗަށް އެ ވާހަކަ ގެންނާކަށް އެކަކަށް ވެސް ނުކެރުނެވެ.\n"ދެން ނޫން!" ޝާޒްލީ ބުންޏެވެ. "އަހަރެން ވެސް އޮންނަ ރޫމް ވިއްޔަ އެއީ. މަ މި ރޭ އޮންނާނީ ހޭލާ! އެކަމަކު ރެޑްހޭންޑުކޮށް ހިފިއްޖެއްޔާ މަ ރޯނަން. ބޭނުމެއް ނޫން ހޭލާއޮންނާކަށް. ސީރިޔަސްކޮށް މި ބުނީ."\n"އަހަރެން ފާރަލަންތަ ބައްޕައަށް؟" ސުހެއިލު އެހިއެވެ.\nއެކަކު ވެސް ނޫނެކޭ ނުބުންޏެވެ. އާނއެކޭ ވެސް ނުމެ ބުނިމެއެވެ. ކަމަކީ ބިރުވެރިކަމެކެވެ. އެހާމެ ލަދުވެތިކަމެއް ވެސް މެއެވެ. ބައްޕަ ދެކެ ކިތަންމެ ރުޅިއަޔަސް ހުރިހާ ދަރިންގެ ހިތުގައި ވެސް ބައްޕައަށް އިހުތިރާމު އެބައޮތެވެ. އެހެންނަމަވެސް، ބައްޕައަށް އައިސްފައިވާ ބަދަލަކީ އޭގެ ސަބަބު ހޯދަން އެންމެން ވެސް ބޭނުންވެފައިވާ ކަމެކެވެ.\n"ޑެޑް ދެކެ އަހަރެން މިހިރީ ވަރަށް ފޫހިވެފަ،" ސުހެއިލު ބުންޏެވެ. "އެކަމަކު މީ ތެދަކަށް ނުވާން އަހަރެން ވެސް ބޭނުން."\nގަޑިން ދަންވަރު ބާރަޖެހީ ސުހެއިލު ގަޑިއަށް ބަލަން އޮއްވައެވެ. ގޭތެރެއަށް ހަމަހިމޭންކަން ވެރިވެއްޖެއެވެ. އެކަކު ވެސް ހޭލާއުޅޭ އަޑެއް ނީވެއެވެ. ސުހެއިލު އިރުއިރުކޮޅާ ގޮސް ދޮރުގައި ކަންފަތްޖަހައިލައެވެ. ބޭރުން އަޑެއް އިވޭތޯ ބެލުމަށް ޓަކައެވެ. އެކެއްޖެހިއެވެ. އެއްގަޑި ބައިވިއެވެ. ވެރިވެފައިވާ ފަޅުކަން އިތުރަށް ފުންވަމުންދިޔައެވެ. ދޭއްޖެހިއިރު ސުހެއިލު ގާތަށް ނިދިއަންނަން ފަށައިފިއެވެ. ނުނިދަން ޢަޒުމުކަނޑައިއަޅައިގެން އެނދުގައި ކުރުއަތްމައްޗަށް އޮށޯވެލިއެވެ. ކުއްލިއަކަށް ދޮރެއް ލައްޕައިލި އަޑު އިވުނެވެ. ސުހެއިލު ފުންމައިގެން ތެދުވިއެވެ. ކޮޓަރީގައި ހުރި ފަނޑު ބޮކި ވެސް ނިއްވައިލިއެވެ. އަދި މަޑުމަޑުން ހިނގައިފައި ގޮސް ކޮޓަރީގެ ދޮރު ކައިރިއަށް ހުއްޓިފައި، އެއަށް ވުރެ ވެސް މަޑުމަޑުން ދޮރު ހުޅުވައިލިއެވެ. ސުހެއިލަށް ފެނުނީ ޖިނާ ނުކުމެގެން ދާތަނެވެ. ޖެނީގެ ކޮޓަރިއަކަށް ނޫނެވެ. ދޮރުން ބޭރަށެވެ. ސުހެއިލު ފަހަތުން ނުކުތެވެ. ދަންވަރު ބައްޕަ ދާން އޮންނާނީ ކޮންތަނެއް ހެއްޔެވެ؟ ޖިނާ ނުކުތީ ގޯތިތެރެއަށެވެ. ދޮރާށްޓާއި ގެއާ ދެމެދު މާ ބޮޑު ޖާގައެއް ނެތަސް އެ ތަނުގައި އޮންނަނީ ގަސްއިންދައިފައެވެ. އަލިކަން ވަރަށް ކުޑައެވެ. ޖިނާ ނުކުމެގެން ގޮސް އަނދިރިގަނޑުގައި ހުރި ގާފޮޅެއް މަތީގައި އިށީނދެލިއެވެ. ސުހެއިލުގެ ޝައުޤުވެރިކަން އިތުރުވަމުންދިޔައެވެ. ޖިނާގެ ބޮލާ ދިމާއިން ގަސްތަކުގެ ތެރެއަށް އެއްޗެއް ވެއްޓުނުހެން ހީވިއެވެ. ސިއްސައިގެންދިޔައީ ސުހެއިލެވެ. ޖިނާ މަޑުމަޑުން ތެދުވިއެވެ. ކުރިމަތީގައި ހުރި ހަމްރާއުއެވެ. ތަފާތަކީ ޖިނާއަށް އޭނަ ފެނުނަސް ސުހެއިލަށް ނުފެންނަކަމެވެ.\n"ކިހިނެކޭވީ؟" ޖިނާ އެހިއެވެ.\nސުހެއިލަކަށް އަޑެއް ނީވެއެވެ. އަނގަތަޅުވާ ތަނެއް ވެސް ނުފެނެއެވެ. އެކަމަކު ޖިނާ ކުރާ ހަރަކާތްތަކުން މީހަކާ ވާހަކަދައްކާހެން ސުހެއިލަށް ހީވެއެވެ.\n"މަޒްލާން ބުނެގެން މިއައީ،" ހަމްރާއު ބުންޏެވެ. "ދެން އޭނަ މިނިވަންކޮށްދޭށޯ! ބައްޕަގެ އެއްވެސް ކަމަކާ ނުބެހޭނަމޯ ބުނާށޯ!"\nޖިނާއަކަށް ގަބޫލެއް ނުކުރެވެއެވެ. މަޒްލާން މިނިވަންކޮށްފިއްޔާ އޭނަގެ ފަރާތުން ލިބޭ ދުއްތުރާތަކަށް ޖިނާއަކަށް ކެތެއްނުކުރެވޭނެއެވެ. ހަމަޖެހިލައިގެން ޖިނާއަށް އުޅެވެނީ މަޒްލާން އޮބަހައްޓައިގެން ގެންގުޅޭތީއެވެ.\n"އޭނަ ދެން އެއްވެސް ކަމަކާ ނުބެހޭނެ،" ހަމްރާއު ވަރަށް ޔަގީންކަމާ އެކުގައި ބުންޏެވެ. "އޭނަ ދޫކޮށްލާ!"\n"އޭނަގެ ގޮތް އެންމެ ރަނގަޅަށް އެނގޭނީ މަށަށް،" މޭގައި އިނގިލިޖައްސައިލައިފައި ޖިނާ ބުންޏެވެ. "އޭނައަށް ފުރުސަތުދީދީ އަހަރެން ވަރުބަލިވެއްޖެ! ގޮސް ބުނޭ އިރުއިރުކޮޅާ މީހުން ނުފޮނުވާށޭ. މިހާރު ވެސް އެހެރީ މީހަކު އަހަންނަށް ފާރަލައިގެން. އަނެއްކާ އެ ކަމާ އުޅެންވީ."\nޖިނާއާއި ހަމްރާއުއަށް ވެސް ސުހެއިލު ފެނެއެވެ. ސުހެއިލު ހީކުރީ އެކަކަށް ވެސް ސުހެއިލު ނުފެންނަކަމަށެވެ.\n"އޭނަގެ ކަންތައް އަހަރެން ނިންމާލަ.." ހަމްރާއުގެ ޖުމުލަ އެ ހިސާބުން ހުއްޓާލަންޖެހުނެވެ.\n"ކަލޭ މި ތަނުން ދޭ!" އަމުރުވެރި ރާގަކަށް ޖިނާ ބުންޏެވެ. "މަ ބޭނުމެއް ނޫނޭ ކަލޭގެ އެހީއެއް. މަގޭ ދަރިޔަކަށް ވެސް ކަލޭގެ އެހީއެއް ބޭނުމެއް ނުވާނެ. ދެން މިއަށް ވުރެ ބާރަށް ބުނަން މަށަށް ނުޖައްސާ!"\nކޮންމެވެސް އެއްޗެއް ޖިނާ ކިޔާކަން ސުހެއިލަށް އެނގުނެވެ. އެހެންނަމަވެސް އެ ތާކު އެހެން މީހެއް ނެތެވެ. އޭގެ މާނައަކީ ކޮބައި ހެއްޔެވެ؟ ބައްޕައަށް އައި ބަދަލުގެ ސިއްރަކީ ކޮބައި ހެއްޔެވެ؟ ހުރިހާ ސުވާލެއްގެ ޖަވާބު ސުހެއިލަށް ލިބިއްޖެއެވެ. ސުހެއިލު އެތެރެއަށް ވަނުމުން އޭނަގެ ފަހަތުން ޖިނާ ހިނގައިގަތެވެ. ޖިނާ ކުރި ހުރިހައި މަސައްކަތެއް އެންމެ އިންސާނަކާ ހެދި ބޭޒާރުވާކަށް ޖިނާ ފުރުޞަތެއް ނުދޭނެއެވެ. ބަދަލުގައި ކިތަންމެ ބޮޑު އަގެއް އަދާކުރަން ޖެހުނަސް ވެހެވެ. ސުހެއިލު ވަނީ ކޮޓަރިއަށެވެ. އެ ވަގުތު ޒޫނާ ކޮޓަރިން ނުކުތެވެ. ޖިނާއަށް މަޖުބޫރުވީ ފިލާށެވެ. ޒޫނާ ދިޔައީ އައިސްއަލަމާރި ކައިރިއަށެވެ. އައިސްއަލަމާރި ހުޅުވައިގެން އޭތެ ތެރެއަށް ބޯދީގެން ޒޫނާ އޮއްވައި ޖިނާ މަޑުމަޑުން ގޮސް ކޮޓަރިއަށް ވަނެވެ. އައިސްއަލަމާރި ތެރެއިން ޒޫނާ ޗޮކުލެޓެއް ނެގިއެވެ. އެތިކޮޅެއް ކައިލައިފައި ޗޮކުލެޓު ހިފައިގެން ގޮސް ސޯފާގައި އިށީނެވެ. ޖިނާ ބޭނުން ނަމަ ޒޫނާއަށް ނުފެނި ވެސް ސުހެއިލުގެ ކޮޓަރިއަށް ވަދެވުނީހެވެ. އެހެން ހަދަން ނުކެރުނީ ޒޫނާ އެނބުރި އަންނައިރު ޖިނާ ކޮޓަރީގައި ނެތްކަން ފާހަގަވެދާނެތީއެވެ. އިރުކޮޅަކުން އަޒީޒާ ނުކުތެވެ. މަޑުމަޑުން ގޮސް އެންމެން ހަމަވަނީއެވެ. ދަންވަރުދަޅައިގައި ކުއްލިއަކަށް އެންމެން ހޭލީ ކީއްވެގެން ހެއްޔެވެ؟\n"އަހަނ!" ޒޫނާ ފެނުމުން އަޒީޒާ ބުންޏެވެ. "ކުއްލިއަކަށް ފޮނިއެއްޗެއް ކާލާހިތްވީ؟"\nއަޒީޒާ އައިސް ޒޫނާ ގާތުގައި އިށީނެވެ. ދެން ފެށުނީ ބޮޑުވާހަކައެކެވެ. ދެން ފެނުނީ ސުހެއިލު ނުކުތްތަނެވެ. އެ ހިސާބުން ޖިނާ އޮށޯތެވެ. އެންމެ ފަހުން ނިދުނީއެވެ. ހޭލެވުނީ ފަތިހުއެވެ. އޭރު ޒޫނާ އޮތީ ނިދައިމަރުވެފައެވެ. ސުހެއިލުގެ ކޮޓަރިއަށް ވަނުމަށް ޖިނާ މިސްރާބުޖެހިއެވެ.\n"ކޮންތާކަށް؟" ޒޫނާ ސުވާލުކުރިއެވެ.\nޒޫނާ ހޭލާއޮތްކަމަކަށް ޖިނާ ހިއެއްނުކުރެއެވެ. ޖިނާ ހުއްޓިފައި ފަސްބަލައިލިއެވެ.\n"ފެންބޯން!" ޖިނާ ދޮގެއްހެދިއެވެ.\n"މިހިރީ ރޭގަ ގެނައި ފެންފުޅިއެއް. އަދި ހިއެއްނުވޭ ފިނިކެނޑުނުހެނެއް ވެސް،" ޒޫނާ ފެންފުޅިއަށް އިޝާރާތްކުރަމުން ބުންޏެވެ. "މިރޭ ހަމަ ނިދިނައިސްގެން މި އުޅެނީ."\nޖިނާ ގޮސް ފެންފުޅި ނެގިއެވެ. ފެންބޯކަމަށް ހެދުނެވެ. އެކިއެކި ވާހަކަދެއްކުމުގައި ޒޫނާ ހޭލާއޮތެވެ. އަލިވިލުނުއިރު ވެސް ނުނިދައެވެ. ވީމާ، ޖިނާއަކަށް ކޮޓަރިއަކުން ނުނިކުމެވުނެވެ. އޮފީހަށް ގޮސްފައި ސުހެއިލު ކޮންފަރެންސްކޯލެއް ހެދިއެވެ. ތިންބެއިން އެކުގައި ވާހަކަދެއްކިއެވެ. ފެނުނު ހުރިހައި މަންޒަރެއް، ވީހާ ވެސް ތަފުސީލާ އެކުގައި ސުހެއިލު ކިޔައިދިނެވެ.\n"ސީރިޔަސްކޮށް؟" ޝާޒްލީ އެހިއެވެ.\n"ގަބޫލެއްނުކުރެވޭ!" ފަޒޭލު ބުންޏެވެ.\n"މަށަކީ އެ ހުރިހާ އެއްޗެއް ފެނުނު މީހާ،" ސުހެއިލު ބުންޏެވެ. "އެކަމަކު އަދިވެސް ފަސޭހައެއް ނޫން ގަބޫލުކުރާކަށް. އެކަމަކު ޑެޑް ހަމަ ސީރިޔަސްކޮށް އެހެރީ ކްރޭޒީވެފަ. ކްރޭޒީ މީހުންނާ އެއްކޮށް އުޅެއުޅެ ބައްޕަ ވެސް މޮޔަވީ. މަންމަ ދިޔައީމަ ބައްޕަ ވަރަށް ސްޓްރެސްވެފަ ހުރީ. އެހެން ހުއްޓާ ދާންޖެހުނީ ކްރޭޒީ މީހުންތަކެއް ކައިރިއަށް. އެހެންވެ ސިކުނޑިއަށް މާ ލޯޑުބޮޑުވީ. ރަނގަޅަށް ބޯގޮވީ!"\nޖިނާގެ ފަރާތުން ޝާޒްލީއަށް ވެސް ފެނިފައިހުރީ ގަބޫލުކުރަން ދަތި ކަންތައްތަކެވެ. ޝާޒްލީގެ ބައްޕަ ނަމަ ނުކުރާނެ ކިތަންމެ ކަމެއް ޖިނާ ކޮށްފިއެވެ. އެހެންނަމަވެސް ބައްޕަ ދެކެ ޝާޒްލީ ވާ ލޯތްބެއްގެ ބޮޑުކަމުން ކޮންމެކޮންމެ ވާހަކައެއް ގަބޫލުކުރާކަށް ފަސޭހައެއް ނޫނެވެ.\n"ބޭބެއަށް ހަމަ ހަންރެޑް ޕަސަންޓް ދޯ؟" ޝާޒްލީ އެހިއެވެ.


Hangadu Ge Kula Alinuvumun Film Eh Kulhen Furusathu Gehllunu - Priyanka - Vaguthu\nހަންގަނޑުގެ ކުލަ އަލިނުވުމުން ފިލްމެއް ކުޅެން ފުރުސަތު ގެއްލުނު - ޕްރިޔަންކާ\n10 މަސް ކުރިން ( އޭޕްރީލް 11, 2018 )\nއިންޑިއާގެ މަޝްހޫރު ބަތަލާ ޕްރިޔަންކާ އަނެއްކާވެސް މި ވަނީ އޭނާގެ ފިލްމީ ހަޔާތުގެ ހިތްދަތި ވާހަކައެއް ދައްކާފައެވެ. މިފަަހަރު އޭނާ ދައްކާފައި މި ވަނީ ފިލްމީ ދާއިރާގައި އޮންނަ ތަފާތު ކުރުންތަކާއި ގުޅޭ ވާހަކައެވެ.\nހޮލީވުޑްގެ މަޝްހޫރު ފިލްމް ބޭވޮޗް އިންވެސް ފެނިގެން ދިޔަ ޕްރިޔަންކާ ބުނީ، އޭނާގެ ހަންގަނޑު އަލިނުވުމުން މިދިޔަ އަހަރު އޭނާއަށް ފިލްމެއް ގެއްލުނު ކަމަށެވެ.\nޕްރިޔަންކާ ބުނީ، އޭނާ ފިލްމަށް ނުކުމެ ހުއްޓާ އޭނާގެ އެޖެންޓެއް ގުޅާފައި، ސްޓޫޑިއޯ އިން އޭނާ ކަމުނުދާ ވާހަކަ ބުނި ކަމަށެވެ. ޕްރިޔަންކާ ވަނީ އޭނާ ކަމުނުދަނީ ކިހިނެއްކަން އޮޅުން ފިލުވުމަށް އެޖެންޓް ކައިރީ އަހާފައެވެ.\n"އެ މީހުން ބުނީ، އަހަރެންގެ ހަންގަނޑު ކަޅުވީމައޭ". ޕްރިޔަންކާ މެގަޒިންއަކަށް ކިޔާދިނެވެ.\nޕްރިޔަންކާއަށް އެ ފިލްމް ގެއްލުނު ނަމަވެސް، ކުއެންޓިކޯގައި އޭނާގެ ހުނަރުވެރިކަމުގެ ސަބަބުން އެތައް ބަޔަކު ތިބީ އޭނާ ފިލްމްތަކަށް ގެންްނަން ތައްޔާރަށެވެ.\nޕްރިޔަންކާ މީގެ ކުރިންވެސް ވަނީ އޭނާ އިނގިރޭސިވިލާތުގައި ކިޔަވަން ހުރިއިރު ކުރިމަތިވި ދަތި ދުވަސްތަކާއި ގުޅޭ ވާހަކަތައް ހިއްސާކޮށްފައެވެ. އެގޮތުން އޭނާ ކަޅުވުމުން ގަނާ ކުރާ ވާހަކަ އޭނާ ވަނީ ހިއްސާކޮށްފައެވެ.\nނަމަވެސް ޕްރިޔަންކާގެ ރީތިކަމަށް ތައުރީފް އޮހިގެން ދިޔައީ އޭނާ މިސް ވޯލްޑް ލިބުނު ހިސާބުންނެވެ.\nޕަވިތްރް ރިޝްތާގެ ތަރި މާންސީ ކައިވެނި ކޮށްފި\nއައު ދެތަރިން ތައާރަފް ކުރާ ފިލްމު "ނޯޓްބުކް" ގެ ޓްރެއިލާ ނެރެފި\nރަންވީރު ތައްޔާރުވުމަށް އަހަންނަށްވުރެ ގިނަ ވަގުތު ނަގާ - ދިޕިކާ\nއޭޕްރީލް 11, 2018 17:31\nހަންގަނޑުގެ ކުލަ އަލިނުވުމުން ފިލްމެއް ކުޅެން ފުރުސަތު ގެއްލުނު ނަމަވެސް ޕްރިޔަންކާ ދޫނުކޮށް ހިތްވަރު ކުރުމުން މިހާރު އިންޓަރނޭޝަނަލް ސްޓާރެއް ދޯ. މަމެންނަށް ވަރަށް ކަމުދާ އަންހެން އެކްޓްރެސް އެކޭ ޕްރިޔާންކާ އަކީ އަދި ޖަހާލާ މަޖާ ހިނިގަނޑު އެއީ މަމެން އެންމެ އަޅައިގަންނަ ކަމަކީ ވެން އިޓް ކަމްސް ޓު ޔޫ ދެއަރ އިޒް ނޯ އޮބްޖެކްޝަން ފޯރ ޔޫ. ވެން އިޓް ކަމްސް ޓު ޔޫ ދެއަރ އިޒް ނޯ އޮބްޖެކްޝަން ވޮންޓް ޔޫ ނޯ އިޓް ވޮންޓް ޔޫ ނޯ އިޓް ވޮންޓް ޔޫ ނޯ އިޓް ޑާންސް ޑާންސް ޑާންސް ޑާންސް ޑާންސް..\nއޭޕްރީލް 11, 2018 17:49\nހަންގަނޑުގެ ކުލަ ޑާރކް ކުދިން މާ ރީތި !\nއޭޕްރީލް 11, 2018 19:03\nހަންގަނޑުގެ ކުލަ އަލިނުވުމުން ފިލްމެއް ކުޅެން ފުރުސަތު ގެއްލުނު ކަމަށް ޕްރިޔަންކޭ ބުނި ނަމަވެސް އެކަމާއި ދެރަ ވާން ނުޖެހޭނެއޭ ލައިފް ގައި ދިމާވާނެއޭ އަޕްސް އެން ޑައުންސް ދެޓްސް ހައު އިޓް އިޒް. އޯއް އޯއް އެއް ފުރުސަތު ގެއްލިއްޖެނަމަ ދެވަނަ ފުރުސަތަކަށް އެޕްރޯޗް ކުރީމަ ނިމުނީއޭ. އޯއް ޔޫ އާރ ސޯ އިންޑިސައިސިވް އޯއް އޯއް އޯއް ވަޓް ޑޫ ޔޫ މީން އޯއް ވަޓް ޑޫ ޔޫ މީން. ގޮނާ މޭކް އަޕް ޔުއަރ މައިންޑް އެން ކީޕް މޫވިންގް ފޯރވާރޑް ވޮނާ ވިޝް ޔޫ ބެސްޓް އިން ނެކްސްޓް އެޕްރޯޗް. އޯއް އޯއް އޯއް ވަޓް ޑޫ ޔޫ މީން އޯއް އޯއް ވަޓް ޑޫ ޔޫ މީން ޔޫއާރ ނޮޓް ރަނިންގް އައުޓް އޮފް ޓައިމް. އޯއް އޯއް އޯއް ވަޓް ޑޫ ޔޫ މީން ވަޓް ޑޫ ޔޫ މީން ޑާންސް ޑާންސް ޑާންސް ޑާންސް އޯއް ބޭބީ ވަޓް ޑޫ ޔޫ މީން ވަޓް ޑޫ ޔޫ މީން ހޭއް ހޭއް ހޭއް ވަޓް ޑޫ ޔޫ މީން. ޑާންްސް ޑާންްސް ޑާންސް ޑާންސް ޑާންސް ޑާންސް ޑާންސް...


Qaburugai beyvvey hindhu!\nބިންގަނޑުގެ އަޑީގެ އަނދިރިކަމަށާއި، އެތައް ބަރުދަނެއްހުރި ވެލިގަނޑެއްގެ ދަށަށް. އަހަރެން އެކަނިމާއެކަނި ދޫކޮށްލާފައި ދިއުމަށް. އަހަރެންގެ އަހުލުވެރިން ތައްޔާރުވަނީއެވެ. އަހަރެންގެ ދިރިއުޅުމުގެ. އާ ގޮވައްޗަކަށް މިވަނީ މި ކަށްވަޅެވެ. އިސާހިތަކު އަހަރެންނާ ކުރިމަތިވެގެން އަންނާނީ. ނަބިއްޔާ صَلَّى اللهُ عَلَيْهِ وَسَلَّمَ ރައްކާތެރިކަމަށް އެދިވަޑައިގެންފައިވާ ކަށްވަޅުގެ ފިތުނައެވެ. އެއީ3ސުވާލެކެވެ. މި ސުވާލުތަކަކީ އެ ސުވާލުތަކެއްގެ މައްޗަށް މި ކަށްވަޅު އަހަރެންނަށް އުފާވެރިތަނެއްގެ ގޮތުގައި ވުމާއި، ނާމާން ބިރުވެރި ތަނެއްގެ ގޮތުގައި ވުން ބިނާވެފައިވާ ސުވާލުތަކެވެ. މި އިމްތިޙާނުން ފާސްވެއްޖެނަމަ އަހަރެންނަށް ކާމިޔާބުވީއެވެ. މި އިމްތިޙާނުން ފާސްނުވެއްޖެނަމަ އަބަދުގެއަބަދަށް އަހަރެން އަބާއްޖަވެރިވީއެވެ. سُبْحَانَ الله! މިއަށްވުރެ ބޮޑު އިމްތިޙާނެއް ފަހެ ވާނެތޯ؟\nސުވާލުތައް ކުރުމުގެ ވަގުތު އައިސްޖެހިއްޖެއެވެ. ސުވާލުތައް ކުރެއްވުމަށްޓަކައި ވަޑައިގަންނަވާ ދެ މަލާއިކަތްބޭކަލުންގެ ޞޫރައާއި، ޖާނުގެ ބޮޑުކަމާއި، އަޑުފުޅުގެ ވަރުގަދަކަން ދެނެވޮޑިގެންވަނީ ﷲ އެވެ. އެއީ އެކިމީހުންގެ ގާތަށް އެކި ޞިފަފުޅުގައި ވަޑައިގަންނަވާ ދެ ބޭކަލުންނެވެ. ހެޔޮމީހުންގެ ގާތަށް ރިވެތި ޞޫރާގައި ވަޑައިގެން، ހެޔޮކޮށް މުޢާމަލާތުކުރައްވައެވެ. ނުބައިމީހުންގެ ގާތަށް ބިރުވެރި ޞޫރާގައި ވަޑައިގެން، ހަރުކަށިކަމާއެކު މުޢާމަލާތުކުރައްވައެވެ. އެ ދެ ބޭކަލުން އަހަރެންނާމެދު މުޢާމަލާތުކުރައްވާނެ ގޮތް ބިނާވެފައި ވަނީ އަހަރެން ދުނިޔެމަތީގައި އުޅުނު ގޮތެއްގެ މައްޗަށެވެ. އަހަރެންނަށް ހެޔޮކޮށް އުޅެވިފައިވާނަމަ ހެޔޮކޮށް މުޢާމަލާތުކުރައްވާނެއެވެ. ނުބައިކޮށް އުޅެވިފައިވާނަމަ އެ ދެ ބޭކަލުންގެ މުޢާމަލާތްވެސް ނުބައިވެގެންވާނެއެވެ.\nދުނިޔެމަތީގައި އަހަރެންނަށް އެހީތެރިވިދިން އަހުލުންނެއް، އަދި އެހީތެރިންނެއް ގާތަކު ނެތެވެ. ކަށްވަޅުގައި އަހަރެން ވާހުށީ އެކަންޏެވެ. މި ކަމުގައި އަހަރެންނަށް ސާބިތުކަން ދެއްވުމަށް އެދި ދުޢާކޮށްދިން މީހެއްގެ ދުޢާއަކުން މެނުވީ އެބައިމީހުންގެ ފަރާތުން އަހަރެންނަކަށް މަންފާއެއް ނުކުރާނެއެވެ. ކަށްވަޅުގައި މައްޔިތާ ބޭއްވުމަށްފަހު، ވަގުތުކޮޅެއްވަންދެން އެ މައްޔިތާއަށް ސާބިތުކަން ދެއްވުމަށް އެދި ދުޢާކުރުމަށް ނަބިއްޔާ صَلَّى اللهُ عَلَيْهِ وَسَلَّمَ އިރުޝާދު ދެއްވާފައި ވަނީ މިހެންވެގެންނެވެ. ނަމަވެސް އަހަރެން ވަޅުލަން އައި ގިނަމީހުން އެތިބެނީ އަހަރެންގެ ޙާލަތާމެދު ޣާފިލުވެފައެވެ. އެއްބަޔަކު ހީ ސަމާސާ ކުރަނީއެވެ. އަނެއްބަޔަކު ދުނިޔަވީ ކޮންމެވެސް ވާހަކައެއްގައެވެ. އަހަރެން ވަޅުލުމަށްޓަކައި އެތައް ބަޔަކު މިވަނީ ޖަމާވެފައެވެ. ނަމަވެސް މިވަގުތުކޮޅު އަހަރެންނަށް ހެޔޮ ދުޢާއެއް ކޮށްދެނީ މީގެތެރެއިން ކިތައް މީހުންބާއެވެ. މި ކަށްވަޅުގައި އަހަރެންނަށް ސާބިތުކަން ދެއްވުމަށް އެދި އެއިގެން މީހެއްގެ ދުލުން ކޮށްލާނެ ދުޢާއަކަށް އަހަރެން މިވަނީ ބޭނުންޖެހިފައެވެ.\nސުވާލުކުރައްވަން އެވަޑައިގަންނަވާ ދެ މަލާއިކަތުން ވަޑައިގެން އަހަރެން ނަގާ ބައިންދަވާނެއެވެ. އެއަށްފަހުގައި ސުވާލު ކުރައްވާނެއެވެ. "ތިބާގެ ރައްބަކީ ކޮބައިތޯއެވެ؟" އަހަރެން އެ ސުވާލަށް ޖަވާބު ދިނުމުން ދެވަނަ ސުވާލުކުރައްވާނެއެވެ. "ތިބާގެ ދީނަކީ ކޮބައިތޯއެވެ؟" މި ސުވާލަށްވެސް އަހަރެން ޖަވާބުދީ ނިމުމުން ތިންވަނަ ސުވާލުކުރައްވާނެއެވެ. "ތިޔަބައިމީހުންގެ ތެރެއަށް ބޭކަލަކު ފޮނުއްވުނީ ކޮންކަމަކާއިގެން ހެއްޔެވެ؟"\nއަޚުންނާއި އުޚްތުންނޭވެ. ވެރި ރައްބަކީ ﷲކަމުގައި ޖަވާބުދެވޭނީ ދުނިޔެމަތީގައި އެކަލާނގެ އެއްކައުވަންތަކޮށް، އެކަލާނގެއަށް ކިޔަމަންވެ ބޯލަނބައިގެންނެވެ. އެކަލާނގެއަށް ކުރަންޖެހޭ އަޅުކަންތައްތައް ކޮށްގެންނެވެ. ދީނަކީ އިސްލާމް ކަމުގައި ޖަވާބުދެވޭނީ އެއީ ޙައްޤު ދީންކަމަށާއި، އެހެންހުރިހާ ދީންތަކަކީ ބާޠިލު ދީންތަކެއް ކަމަށް ޤަބޫލުކޮށްގެންނެވެ. ރަސޫލާއަކީ މުޙައްމަދު صَلَّى اللهُ عَلَيْهِ وَسَلَّمَ ކަމުގައި ޖަވާބުދެވޭނީ އެކަލޭގެފާނަކީ ﷲ ގެ ރަސޫލާކަމަށް ހެކިވެ، އެކަލޭގެފާނަށް ފުރިހަމައަށް ތަބާވެ، އެންމެހާ މަޚްލޫޤާތްތަކަކަށްވުރެ އެކަލޭގެފާނު ދެކެ ލޯބިވެ، އެކަލޭގެފާނު ގެނެސްދެއްވި ހިދާޔަތުގައި ފުރިހަމައަށް ހިފަހައްޓައިގެންނެވެ. މި ނޫން އެއްވެސްގޮތަކުން އެ ސުވާލުތަކަށް ޖަވާބެއް ނުދެވޭނެއެވެ.\nއެ ދެ މަލާއިކަތުންގެ ސުވާލުތަކަށް ރަނގަޅު ޖަވާބު ދެވިއްޖެނަމަ، އުފަލުގެ ކޮޅެއްނެތެވެ. ދުނިޔެމަތީގައި ތިބޭމީހުންނަށް އަނދިރި، ކުޑަ ގޮޅިއެއް ފަދައިން ފެންނަ ކަށްވަޅު ވެގެންދާނީ ސުވަރުގޭގެ ބަގީޗާތަކުގެ ތެރެއިން ބަގީޗާއަކަށެވެ. ސުވަރުގޭގެ މީރުވަހުން ވާނީ އެއްވަސްވެފައެވެ. ސުވަރުގޭގެ ތަންމަތި ފަތުރާލެވި، ސުވަރުގޭގެ ފޭރާމުން އެމީހަކު ފޭރާން ލެއްވޭނެތެވެ.\nޖަވާބު ނުދެވިއްޖެނަމަ ހިތާމައިގެ ކޮޅެއްވެސްނެތެވެ. އެ ބޭކަލުންގެ އަތްޕުޅުގައިވާ ދެ މުގުރުން ދެ ފަރާތުގައި ޖަހާލެވޭނެއެވެ. އެހިނދު، ރޮއިގަންނަ އަޑު އިންސީންނާއި ޖިންނީން ފިޔަވައި އެހެން ހުރިހާ މަޚްލޫޤާތްތަކަށް އަޑުއިވޭނެއެވެ. އަދި ކަށްވަޅު ހަނިކުރެވި، ހަށިގަނޑު ފިސްފިސް ކޮށްލެވޭނެތެވެ. ނަރަކައިގެ ނުބައިވަހުން މުޅިތަން އެއްވަސްކުރެވޭނެއެވެ. ނަރަކައިގެ ތަންމަތި ފަތުރާލެވި، ނަރަކައިގެ ފޭރާމުން ފޭރާންލެއްވޭނެތެވެ. އެއާއެކު ކަށްވަޅުގެ ޢަޒާބު ފެށިގެން އަންނާނެއެވެ.\nއަޚުންނާއި އުޚްތުންނޭވެ. މިއީ ހަމައެކަނި އަހަރެންނާކުރެވޭ ސުވާލުތަކެއް ނޫނެވެ. ވަޅުލެވުނުމީހެއްނަމަވެސް، ކަނޑަށް ޣަރަޤުވިމީހެއްނަމަވެސް، އަނދައިގެންގޮސް އެމީހާގެ ހަށިގަނޑު އަޅިއަށްވެއްޖެމީހަކަށްވެސް މި ސުވާލުތައް ނުކުރެވިއެއް ނުދާނެއެވެ.\nމާތް ﷲ އަޅަމެންނަށް ސާބިތުކަން ދެއްވައި، ކަށްވަޅުގެ ޢަޒާބުން ސަލާމަތް ކުރައްވާނދޭވެ!


Vitiligo dhuvas: Thafaathuviyas reethi\nފިލްމީ ތަަރި ނިއުމާ: ވިޓިލިގޯ ބައްޔާ ގުޅޭ މެސެޖާއެކު ހިއްސާކުރި ފޮޓޯތައް -- ފޮޓޯ: ނިއުމާ\n"ތަފާތު ކޮން ހުރުމަކީ ހުތުރު ވުމެއް ނޫން! އެމީހަކު ހުންނަ ގޮތެއްދެކެ ލޯބިވާން ދަަސްކުރޭ!" ފިލްމީ ތަރި ނިއުމާ މުހައްމަދު، މިހެން ބުނެލަ އެވެ.\nމިއަދަކީ ދުނިޔޭގެ ވިިޓިލިގޯ ދުވަހެވެ. ވިޓިލިގޯ އަކީ ހަމުން "މެލަނިން" ކިޔާ މާއްދާއެއް މަދުވުމުން ޖެހޭ ދާއިމީ ބައްޔެކެވެ. އަހަރުމެންގެ ތެރޭގައި ވެސް ވިޓިލިގޯއާއެކު އުޅޭ އެތައް ބަޔަކު އެބަ ތިއްބެވެ. އެމީހުންނަކީ މުޖުތަމައުގައި އަދިވެސް އެތައް ބަޔެއްގެ ބަދު ބަސްތައް ރައްދުވާ ބަޔެކެވެ. އެމީހުންނަށް ކޮންމެ ދުވަހަކުހެން ކުރިމަތިވާ އުނދަގޫތަކާއި، "ބެލުންތައް" މާޔޫސް ވުމެއްގެ ގޮތުގައި ހިތުގައި ހަރުލާފައި ހުރެ އެވެ. ބަލާލާފައި މީހުން ބުނެލާ އެއްޗެހިން އަސަރު ކުރެ އެވެ.\n"ހުދު ބަލި" ޖެހިފައިި ތިބޭ މި މީހުން ގިނަވި ކަމުގައި ވިޔަސް އެކަމަށް އޮންނަ ހޭލުންތެރިކަން އިތުރެއް ނުވެ އެވެ. އަދިވެސް މިއީ ހަމަ ގައިން ގަޔަށް އަރާ ބިރުވެރި ބައްޔެއް ކަމުގައި ދެކޭ ބަޔަކު ވެސް އުޅެ އެވެ.\nހުދު ބައްޔާ ހެދި އެތައް ބަޔެއްގެ ނުރުހުމުގެ ބެލުންތައް ދިވެހި ފިލްމީ ތަރި ނިއުމާ މުހައްމަދަށް ވެސް ކުރިމަތިވި އެވެ. އޭނާއަކީ އެންމެން ދަންނަ މީހެކެވެ. ރާއްޖޭގައި އުފެދުނު ފިލްމީ ތަރިންގެ ތެރެއިން ޒުވާން އުމުރުގައި ގިނަ ބަޔެއްގެ ލޯބި ހޯދި ތަރިއެކެވެ. ޑައިރެކްޓަރެއް އަދި ވަރަށް ކުޅަދާނަ އެކްޓަރެކެވެ. މިހާރު އޭނާގެ ހަށިގަނޑުގައި ހުރި ހުދު ލައްތަކަކީ އޭނާގެ ހަޔާތަށް އައީ ޗެލެންޖެކެވެ. ނިއުމާ ދެކެނީ ވެސް އެގޮަށެވެ.\nމިއީ ދާއިމީ ބައްޔެއް؛ ނިއުމާގެ ގައިން މި ލައްތައް ފެނުނަސް ފިލްމީ ދާއިރާ އަކާ ދުރަކަށް ނުދޭ -- ފޮޓޯ: ނިއުމާ\n"އެންމެ ފުރަތަމަ ވިޓިލިގޯގެ ލައްތައް ގައިން ފެނުމުން ބިރުގަތް... އަހަރެންނަށް އާމްދަނީ ލިބެން އޮތް ހަމަ އެކަނި ގޮތް، އަހަރެންގެ ކެރިއާ ހުއްޓުމަކަށް އަންނާނެ ކަމުގެ ބިރު ހީވެ ރޮވުނު. ހަށިގަނޑަށް އައި ބަދަލުތަކާ އެއްވަރަށް އަހަރެންނަށް ކުރިމަތިވީ މީހުން ފަރާތުން އެއްޗެތި ކިޔުން. އެ ކަންކަން އަހަރެން ބެލީ ޗެލެންޖެއް ގޮޮތަށް. އަހަރެންގެ ހަށިގަނޑަށް އައި ބަދަލުތައް ބަލަައިގަނެ، އަމިއްލަ ހަށިގަނޑު ދެކެ ލޯބިވާން ދަސްކުރީ. އިތުރަށް ކޮންފިޑެންޓް ވީ. ހިތްވަރު އެލުވާ ނުލާ ކުރިއަށް ދެވުނީތީ މާތްﷲ އަަށް ކޮންމެ ދުވަހަކު ވެސް ޝުކުރު އަދާ ކުރަން" މިއަދު ފާހަގަ ކުރާ ވިޓިލިގޯ ދުވަހާ ގުޅުވައި ނިއުމާ ފޭސްބުކްގަ ލިޔުނެވެ.\nނިއުމާގެ ފިލްމީ ހަޔާތަށް މި ލައްތަކުން އަސަރެއް ނުކުރާ ކަން ނިއުމާ ސާބިތު ކޮށްދިނެވެ. ފިލްމު ކުޅުމާ ދުރުވި ކަމުގައި ވިޔަސް އެ ލައްތަކާއެކު ވެސް ފިލްމު ސްކްރީން ކުރިމަތިން އޭނަ ދުވަސްކޮޅަކަށް ފެނުނެވެ. މިއަދު ނިއުމާ ދިނީ މި ބަލީގައި އުޅޭ އެހެން މީހުންނަށް ވެސް މެސެޖެކެވެ. ތަފާތުކޮށް ހުރުމަކީ ހުތުރު ވުމެއް ނޫނެވެ. އެމީހަކު ހުންނަ ގޮތެއް ދެކެ ލޯބިވާން ދަސް ކުރާށެވެ.


America in hanguraama kuranee Islam dheen halaaku kuraa meehunnaa: Obama\nއެމެރިކާ އިން ހަނގުރާމަކުރަނީ އިސްލާމް ދީން ހަލާކުކުރަން އުޅޭ މީހުންނާ: އޮބާމާ\nއެމެރިކާ އިން ހަނގުރާމަ ކުރަނީ އިސްލާމް ދީނާ ދެކޮޅަށް ނޫން ކަމަށާއި އިސްލާމް ދީން ހަލާކުކޮށް އެ ދީނުގެ އުސޫލުތައް ނުރަނގަޅު ގޮތްތަކަށް ބަދަލުކުރަން އުޅޭ މީހުންނާ ދެކޮޅަށް ކަމަށް އެމެރިކާގެ ރައީސް ބަރަކް އޮބާމާ ވިދާޅުވެއްޖެ އެވެ.\nފްރާންސާއި ޑެންމާކުގައި ދިން ހަމަލާތަކާ ގުޅިގެން، 60 ގައުމެއްގެ މަންދޫބުންނާ އެކު ބާއްވާ ތިން ދުވަހުގެ އިވެންޓެއްގައި އޮބާމާ ވިދާޅުވީ މީހުުންގެ ވިސްނުން ހަރުކަށި ކުރުވާ ކޮންމެ ފިކުރަކާ ދެކޮޅަށް ދުނިޔެ ތެދުވާން ޖެހޭނެ ކަމަށެވެ. އޭނާ ވިދާޅުވީ އިސްލާމިކް ސްޓޭޓާއި އައިއެސް ފަދަ ޖަމާއަތްތައް ހިންގަން ތިބީ ދީނީ ލީޑަރުން ނޫން ކަމަށާއި އެއީ ޓެރަރިސްޓުން ކަމަށެވެ.\nއަލްގާއިދާ އާއި އައިއެސް ފަދަ ޖަމާއަތްތައް އިސްލާމް ދީނާ ގުޅުވައިގެން ވާހަކަ ދެއްކުމަކީ އެ ޖަމާއަތްތަކުން ފަތުރަން ބޭނުންވާ ޕްރޮޕަގެންޑާ ފަތުރައިދިނުން ކަމަށް ވެސް އޮބާމާ ވިދާޅުވި އެވެ. އޭނާ މިހެން ވިދާޅުވީ ފްރާންސާއި ޑެންމާކުގައި ދިން ހަމަލާތަކާ ގުޅިގެން އޮބާމާ ދެއްކެވި ވާހަކަތަކުގައި އެއީ އިސްލާމް ދީނުގެ ނަމުގައި ދިން ހަމަލާތަކެއްގެ ގޮތުގައި އޮބާމާ ސިފަ ނުކުރެއްވުމުން އަމާޒުވެފައިވާ ފާޑުކިޔުންތަކަށް ރައްދު ދެއްވަމުންނެވެ.\nއިސްލާމް ދީނުގެ ނަމުގައި ހަނގުރާމަކުރާ ޖަމާއަތްތަކާ ބެހޭ ގޮތުން ތަފާތު ގޮތަަކަށް އޮބާމާ ވާހަކަ ދެެއްކެވި އިރު އޭނާ މިހާރު ވަނީ އިރާގާއި ސީރިޔާގައި ބާރުގަދަކޮށްގެން އުޅޭ އައިއެސްއާ ދެކޮޅަށް ހަނގުރާމަ ކުރުމަށް ކޮންގްރެސްގެ ހުއްދަ އަށް ވެސް އެދިވަަޑައިގެންފަ އެވެ. މިކަމަށް އިޝާރާތް ކުރައްވަމުން އޮބާމާ ވިދާޅުވީ ހަރުކަށި އަމަލުތައް، އަސްކަރީ ބާރުން އެކަނި ނުހުއްޓުވޭނެ ކަމަށެވެ.\n"އެފަދަ ޖަމާއަތްތަކަކީ އެންމެ ފުރަތަަމަ ވެސް އެ ޖަމާއަތްތައް ނިސްބަތްވާ މުޖުތަމައުތަކަށް އޮތް ނުރައްކަލެއް،" ޓެރަރިސްޓު ހަރަކާތްތަކާ ދެކޮޅަށް ކޮންމެ މުޖުތަމައެއްގައި ވެސް މަސައްކަތްކުރުމާ ބެހޭ ގޮތުން އޮބާމާ ވިދާޅުވި އެވެ.\nތަފާތު ރާގެެއްގައި ކުރިއަށް ގެންދެވި ތަގުރީރުގައި އޮބާމާ ވިދާޅުވީ ކޮންމެ މުސްލިމަކީ ހައްދުފަހަނަޅައި ގޮސް، ހަރުކަށި އަމަލުތައް ހިންގާ ނުވަތަ އެފަދަ ކަންކަމަށް ހިތްވަރުދޭ މީހެއް ނޫން ކަމަށެވެ. އެހެންވެ ޓެރަރިޒަމް ނައްތާލުމުގެ ނަމުގައި އިސްލާމް ދީނާ ދެކޮޅަށް މަސައްކަތް ކުރެވޭ ކަމުގެ ވިސްނުމެއް ރަނގަޅު މުސްލިމުންގެ ބޮލަށް ވަންނަ ނަމަ އެއީ ހަރުކަށި ވިސްނުމުގެ މީހުން އިތުރުވާނެ ސަބަބެެއް ކަމަށް ރައީސް އޮބާމާ ވަނީ ވިދާޅުވެފަ އެވެ. --ބީބީސީ


Fuluhunge khidhumaiy tharaggeekuran India aaieku mashvaraakoffi - vNews.mv\nޠާހިރާ އަޒްހާރު 21 February 2020, 19:07\nފުލުހުންގެ ޚިދުމަތް ތަރައްޤީކުރުމުގައި އެއްބާރުލުން އިތުރުކުރުމާ ގުޅޭގޮތުން އިންޑިއާއާއި، ރާއްޖެއާދެމެދު މަޝްވަރާކޮށްފިއެވެ.\nމި މަޝްވަރާތައް ކުރައްވާފައި ވަނީ މިނިސްޓަރ އޮފް ހޯމް އެފެއާޒް އިމްރާން އަބްދުﷲ އިންޑިއާއަށް ކުރައްވަމުންގެންދަވާ ދަތުރުފުޅުގައި އިންޑިޔާގެ ހޯމް މިނިސްޓަރ އަމިތް ޝާހުއާ އެކު ހުކުރު ދުވަހު ބޭއްވެވި ބައްދަލުކުރެއްވުންތަކުގައެވެ. މި ބައްދަލުކުރެއްވުމުގައި ފުލުހުންގެ ޚިދުމަތް ތަރައްޤީކުރުމުގައި އެއްބާރުލުން އިތުރުކުރުމާ ގުޅޭގޮތުންނާއި، ދެ ގައުމުގެ ދެމެދުގައި އެއްބާރުލުން ގާއިމުކުރެވޭނެ އިތުރު ދާއިރާތަކާއި ގުޅޭގޮތުން ފުޅާދާއިރާއެއްގައި މަޝްވަރާކުރެއްވިއެވެ. އެގޮތުން ދެ ގައުމުގެ ދާޚިލީ ސަލާމަތާއި ހަމަޖެހުމަށްޓަކައި އިންޑިއާ ކަނޑުގެ ސަލާމަތާއި ރައްކާތެރިކަން ކަށަވަރުވެފައި އޮތުމުގެ މުހިންމުކަން ފާހަގަކޮށް އެކަމަށްޓަކަައި ގުޅިގެން މަސައްކަތްކުރެވޭނެ ގޮތްތަކާގުޅޭ ގޮތުން ވަނީ މަޝްވަރާކުރައްވާފައެވެ. ވަކިން ޚާއްސަކޮށް ޓެރެރިޒަމާއި ހަރުކަށިފިކުރުގެ ސަބަބުން ކުރިމަތިވަމުން އަންނަ ނުރައްކާތަކާއި އެކަމާ މެދު ދެގައުމުން އަޅާފައިވާ ފިޔަވަޅުތަކާ ގުޅޭގޮތުންވެސް ފުޅާދާއިރާއެއްގައި ވަނީ މަޝްވަރާކުރައްވާފައެވެ.\nމިނިސްޓަރ އިމްރާން އިންޑިޔާއަށް ކުރައްވަމުންގެންދަވާ ރަސްމީ ދަތުރުފުޅުގައި އިންޑިއާގެ ނެޝަނަލް ޕޮލިސް އެކަޑަމީގެ ޑިރެކްޓަރ އަތުލް ކަރްވާލްއާއި ބައްދަލުކުރައްވާ އެހީތެރިކަން ދެވޭނެ ދާއިރާތަކާ ގުޅޭގޮތުންނާއި، ގުޅިގެން މަސައްކަތްކުރެވޭނެ ދާއިރާތަކުން މަޝްވަރާކުރައްވާފައިވެއެވެ. އަދި އިންޑިއާގެ ގުޖުރާތު ފޮރެންސިކް ސައިންސް ޔުނިވަރސިޓީއަށް ޒިޔާރަތްކުރައްވާ އެތަނުގެ ޑިރެކްޓަރ ޖެނެރަލް ޑރ.ޖޭ.އެމް ވިޔަސްއާ ބައްދަލުކުރައްވާ އެހީތެރިކަން ހޯދޭނެ ދާއިރާތަކާ ގުޅޭގޮތުން މަޝްވަރާކުރެއްވިއެވެ.\nމިނިސްޓަރ ޢިމްރާން ޢަބްދުﷲ މިއަދު ވަނީ އިންޑިޔާގެ ނާކޮޓިކްސް ކޮންޓްރޯލް ބިއުރޯގެ އިސް އޮފިޝަލުންނާއެކުވެސް މަޝްވަރާތައް ކުރިއަށްގެންދަވާފައެވެ. މިބައްދަލުވުމުގައި ގުޅިގެން މަސައްކަތްކޮށް ނަތީޖާ ނެރެވޭނެ ވިސްނުންތަކާއެކު މަޝްވަރާތައް ކުރިއަށްގެންދެވިއެވެ. މީގެއިތުރުން ނިއުދިއްލީގައި ހުންނަ އިންޑިޔާގެ ނެޝަނަލް އިންވެސްޓިގޭޝަން އެޖެންސީގެ ޑިރެކްޓަރ ޖެނެރަލް ޝުރީ ވައި.ސީ މޯޑީއާވެސް މިނިސްޓަރ ޢިމްރާން ޢަބްދުﷲ ވަނީ ބައްދަލުކުރައްވާފައެވެ. މިބައްދަލުވުމުގައި އޮޕަރޭޝަންތައް ކުރިއަށް ގެންދިއުމުގައި ގުޅިގެން މަސައްކަތްކުރުމާއި، އިންވެސްޓިގޭޝަންތަކުގައި އެއްބާރުލުން ދިނުމާ ގުޅޭގޮތުން މަޝްވަރާކުރެއްވިއެވެ.\nމިނިސްޓަރ ޢިމްރާން ޢަބްދުﷲގެ މިދަތުރުފުޅުގައި ކޮމިޝަނރ އޮފް ޕޮލިސް މުޙައްމަދު ހަމީދާއި، މިނިސްޓަރ އޮފް ސްޓޭޓް ފޮރ ހޯމްއެފެއާޒް އަލީ ނަޛީރާއި، އެސިސްޓެންޓް ކޮމިޝަނަރ އޮފް ޕޮލިސް އަހުމަދު އަބުދުއްރަހުމާން ބައިވެރިވެވަޑައިގަންނަވައެވެ. މިނިސްޓަރ އިމްރާންގެ ވަފުދު ދަތުރުފުޅު ނިންމާލެއްވުމަށްފަހު އެނބުރި ރާއްޖެ ވަޑައިގަތުމަށް ހަމަޖެހިފައިވަނީ އަންނަ އާދިއްތަ ދުވަހުއެވެ.


SunOnline: La Liga: Betis athun balive Real dhevana ah\nބެޓިސް އަތުން ބަލިވެ ރެއާލް ދެވަނައަށް\nޢަބްދުﷲ އައިމަން 09 Mar 2020, 10:05\nރެއާލް މެޑްރިޑާއި ރެއާލް ބެޓިސް ބައްދަލު ކުރި މެޗުގެ ތެރެއިން --- ފޮޓޯ// ބެން ސްޕްރެޓް\nސްޕެނިޝް ލީގުގައި ރޭ ރެއާލް ބެޓިސް އަތުން ބަލިވެ ރެއާލް މެޑްރިޑް ތާވަލުގެ ދެވަނައަށް ވެއްޓިއްޖެ އެވެ.\nބެޓިސްގެ އަމިއްލަ ދަނޑުގައި ރޭ ކުޅުނު އެ މެޗުން ރެއާލްގެ މައްޗަށް އެ ޓީމުން ކުރި ހޯދީ 1-2 ގެ ނަތީޖާއަކުންނެވެ. ރޭގެ މެޗުން ބަލިވުމާ އެކު ރެއާލް މިވަގުތު ދެވަނައިގައި އޮތީ 27 މެޗު ކުޅެގެން ލިބުނު 56 ޕޮއިންޓާ އެކުގަ އެވެ. އެއްވަނައިގައި އޮތް ބާސެލޯނާއިން 58 ޕޮއިންޓް ހޯދާފައިވާ އިރު ރޭގެ މެޗުން މޮޅުވި ބެޓިސް އޮތީ ތާވަލުގެ 12 ވަނައިގައި 33 ޕޮއިންޓާ އެކުގަ އެވެ.\nމިދިޔަ ހަފުތާ ކުޅުނު އެލްކުލެސިކޯ މެޗުގައި ބާސެލޯނާ ބަލިކޮށް އެއްވަނައަށް ޖެހިލި ރެއާލް ރޭގެ މެޗަށް ނުކުތީ އެ މެޗުގައި ދެއްކިފަދަ މޮޅު ކުޅުމެއް ދެއްކުމުގެ އުންމީދުގަ އެވެ. އެކަމަކު ފުރަތަމަ ހާފުގައި ބެޓިސްގެ ސިޑްނޭ ވައްދާލި ގޯލާއެކު މެޗުގެ އުނދަގޫކަން ރެއާލްއަށް އިނގުނެވެ.\nއެކަމަކު ފުރަތަމަ ހާފުގެ އިތުރުވަގުތު ލިބުނު ޕެނަލްޓީއަކުން އެ ޓީމުގެ ފޯވާޑް ކަރީމް ބެންޒެމާ ވަނީއެ ޓީމަށް ނަތީޖާ ހަމަހަމަ ކޮށްދީފަ އެވެ. ބެޓިސްއަށް މެޗުގައި ދެވަނަ ފަހަރަށް ލީޑު ނަގައިދީ މެޗުން މޮޅުކޮށްދިނީ ދެވަނަ ހާފުގެ82 ވަނަ މިނަޓުގައި ކްރިސްޓިއަން ޓެލޯ ވައްދާލި ގޯލުންނެވެ.\nމި ސީޒަނުގައި ކުޅުނު ދެ މެޗުން ވެސް ރެއާލް މެޑްރިޑް ބަލިކުރި ބެޓިސް އަންނަ މެޗުގައި ވާދަކުރާނީ އެ ޓީމާއި އެންމެ ވާދަވެރި ސެވިއްޔާއާ ދެކޮޅަށެވެ. ރެއާލް ދެން މެޗެއްގައި ނުކުންނާނީ އެއިބާއާ ދެކޮޅަށެވެ.\nއެ މެޗަށްފަހު ވާހަކަ ދައްކަމުން ރެއާލް މެޑްރިޑްގެ ކޯޗު ޒައިނުއްދީން ޒިދާން ބުނީ އެ މެޗަކީ މުޅި ސީޒަނުގައި ވެސް ރެއާލް ކުޅުނު އެންމެ ދަށް މެޗު ކަމަށެވެ.\n"މި މެޗުން ބަލިިވުމުގެ ފުރިހަމަ ޒިންމާ އަހަރެން ނަގާނަން. މެޗުން ބަލިވީ އަހަރެންނާ ހެދި، މިއީ މުޅި ސީޒަނުގައި ވެސް ރެއާލް ކުޅުނު އެންމެ ދަށް މެޗު."


ކޮލަމް ސުމެއް: ފާފު އަތޮޅަކީ ފްރެންޗް ރިވިއެރާ ނަމަ ފާފު މޮނާކޯގެ ތަސައްވުރުމިކަލް ނޫސް\nފްރާންސްގެ ތެރޭގައިވާ މިނިވަން ދައުލަތެއް ކަމަށްވާ މޮނާކޯ: މޮނާކޯ އަކީ ފްރެންޗް ރިވިއެރާގެ ބައެއް\nކޮލަމް ސުމެއް: ފާފު އަތޮޅަކީ ފްރެންޗް ރިވިއެރާ ނަމަ ފާފު މޮނާކޯގެ ތަސައްވުރު\n4 މާރިޗު 2017, 17:50 |\nފާފު އަތޮޅު ތަރައްގީކުރުމާއި ގުޅޭ މުހިންމު މައުލޫމާތުތަކެއް ރައްޔިތުންނަށް ނުލިބި ޝަކުވާތައް ގިނަވުމުން ރައީސުލްޖުމްހޫރިއްޔާ ވިދާޅުވެފައިވަނީ ފާފު އަތޮޅު ތަރައްގީކުރާނީ ފްރެންޗް ރިވިއެރާ ތަރައްގީކޮށްފައިވާ ފަދައިންނެވެ. އެހެންކަމަށްވާނަމަ ފްރެންޗް ރިވިއެރާ އޮތް ހާލަތަށް ފާފު އަތޮޅު އައުމަކީ އެކަށީގެންވާ ކަމެކެވެ.\nފްރެންޗް ރިވިއެރާގެ އެންމެ މުއްސަދި ޝަހަރަކީ ވެޓިކަން ފިޔަވާ ދުނިޔޭގެ ނިސްބަތުން އެންމެ ކުޑަ ގައުމު ކަމަށްވާ މޮނާކޯއެވެ. މޮނާކޯ އަކީ މަދު މަހުޖަނުންގެ ގައުމެކެވެ. އެގައުމަށް ފްރާންސްގެ ގާނޫނެއް ނުހިގައެވެ. އެގައުމުގައި އޮތީ ވިރާސީ ރަސްކަމެކެވެ.\nވީމާ ފާފު އަތޮޅުގައިވެސް މޮނާކޯއެއް އުފެދުމަކީ ދުރުކަމެއްނޫނެވެ. އެހެންކަމަށްވާނަމަ ފާފު މޮނާކޯގައި ހިގާނީ ދިވެހި ގާނޫނެއްނޫނެވެ. ފާފު މޮނާކޯގެ ގާނޫނެވެ. ފްރާންސްގެ މޮނާކޯ ފަދައިން ފާފު މޮނާކޯގައިވެސް ވަށައިގެ އޮންނާނީ ދިވެހިރާއްޖެއެވެ. ފާފު އަތޮޅުގެ ރަށްތަކެވެ. ފަހަރުގައި ފާފު އަތޮޅުވެސް ނުއޮވެދާނެއެވެ. އޮންނާނީ މީމު އަތޮޅާއި ދާލު އަތޮޅެވެ.\nފާފު މޮނާކޯވެސް ވެގެންދާނީ މުއްސަދި ގައުމަކަށެވެ. އެގައުމުގެ ރައްޔިތުންނަށް ވެގެންދާނީ ސައޫދީ ސަލްމާން ރަސްގެފާނުގެ ދަރިފަސްކޮޅާއި އައުވާނުންނާއި ބާދީން އެކަނި ކަމަށްވުމީވެސް ދުރުކަމެއްނޫނެވެ. ފާފު މޮނާކޯގެ މުއްސަދިކަމުގެ ފައިދާ ނަގާނީ ހަމައެކަނި އެގައުމުގެ ރައްޔިތުން ކަމުގައިވާ ސަލްމާން ރަސްގެފާނުގެ ދަރިސްކޮޅު މީހުންނަށް އެކަނިވުމީވެސް ދުރުކަމެއްނޫނެވެ.\nފާފު މޮނާކޯވެސް ވެގެންދާނީ ޓެކްސް ހެވަނަކަށެވެ. ދިވެހި މަހުޖަނުންވެސް ޓެކްސް ނުދެއްކުމުގެ ނިޔަތުގައި ފާފު މޮނާކޯގައި ކުންފުނިތައް އުފެއްދުމަކީ ވެދާނެކަމެކެވެ. މިކަމުގެ ސަބަބުން ރާއްޖެއަށް ވަންނަންޖެހޭ ފައިސާ މަދުވެ އޭގެ ފައިދާ ފާފު މޮނާކޯއަށް ނުވެވެސް ހިގައިދާނެއެވެ.\nފާފު މޮނާކޯގައި އޮންނާނެ ކަމަށް ބެލެވެނީ ވިރާސީ ރަސްކަމެކެވެ. ސަލްމާނު ރަސްގެފާނަށްފަހު ސައޫދީ ރަސްކަން ދެވަނަ ޖީލަކަށް ބަދަލުވެގެންދާއިރު ވެރިކަމަށް ފާރަލަމުންދާ ގިނަ ބަޔަކުވާނެ ކަމަށް ބެލެވެއެވެ. އެހެންކަމުން އޭގެތެރެއިން ބައެއް ފަރާތްތަކަށް އިތުރު ރަސްކަމެއް ކުރުމަށް ނުވަތަ ސިޔާސީ ގޮތުން އަރުވާލުމަށްޓަކައި ފާފު މޮނާކޯގެ ރަސްކަން ހަވާލުކުރުމަކީ ދުރުކަމެއްނޫނެވެ.\nފާފު މޮނާކޯއަށް ސަލްމާނު ރަސްގެފާނު ބޮޑެތި އިންވެސްޓްމަންޓްތައް ކުރުމަކީ ދުރުކަމެއްނޫނެވެ. އެގޮތުން، ރަސްގެފާނު ސީދާ ވަޑައިގަތުމަށް އިންޓަނޭޝަނަލް އެއާޕޯޓާއި، ރަސްގެފާނު ޔޮޓްތައް ބަދަރުކުރުމަށް ޔޮޓްމެރީނާއާއި، ރަސްގެފާނު މުނިފޫހިފިލުވުމަށް، ޑިސްކޯތަކާއި، ކެސިނޯތަކާއި، ރެސްޓޯރަންޓްތަކާއި، ރަސްގެފާނު ދަރިންނާއި މުނިކާފަދަރިންނާއި އަދި އެހެންދަރިވަރުން އިލްމު އުގެނުމަށް ޔުނިވާސިޓީތަކާއި މިފަދަ އެތައްތަނެއް ގާއިމްކޮށްފާނެއެވެ. ގަބޫލުކުރެވޭ ގޮތުގައި އެތަންތަނުގެ އަގު އިންތިހާއަށް ބޮޑުވާނެއެވެ. މިތަންތަނުގެ ފައިދާއެއް ނަގާނެ ކަމަށް ބެލެވެނީ ރަސްގެފާނެވެ.\nމިކަން މިމަގުން ހިގައިފިނަމަ، ރައީސުލްޖުމްހޫރިއްޔާ ވިދާޅުވި ފްރެންޗް ރިވިއެރާ ގާއިމްވެދާނެއެވެ. ނަމަވެސް އުފެދޭނީ ހަމައެކަނި މޮނާކޯއެކެވެ. އެމޮނާކޯގެ ފައިދާ ނަގާނީ ސައުދީ ރަސްގެފާނާއި އެމަނިކުފާނުގެ ދަރިފަސްކޮޅުންނެވެ. ދިވެހިންނަށް އެއިގެ އެއްވެސް މަންފާއެއްނެތެވެ.


North Korea ge General America ge khaarijee vazeer aa badhdhal kuraane | Mihaaru\nނޯތު ކޮރެއާގެ ވޯކާސް ޕާޓީގެ ސެންޓްރަލް ކޮމިޓީގެ ވައިސް ޗެއާމަން ޖެނެރަލް ކިމް ޖޮން-ޗޮލް.\nނޯތު ކޮރެއާގެ ޖެނެރަލް އެމެރިކާގެ ޚާރިޖީ ވަޒީރާ ބައްދަލުކުރާނެ\n30 މެއި 2018 - 15:05 1 comment\nނޯތު ކޮރެއާގެ ލީޑަރު ކިމް ޖޮން-އުންއާ ގާތް ގުޅުމެއް އޮންނަ ޖެނެރަލް ކިމް އެމެރިކާ އަށް ވަޑައިގެންނެވީ އަންނަ މަހު ބާއްވާ ސަމިޓުގެ މަތީ ފެންވަރުގެ މަޝްވަރާތަކަށެވެ.\nޕޮމްޕެއޯގެ ތަރުޖަމާން ވިދާޅުވީ އެއީ ޖެނެރަލް ކިމްއާ އެކު ބާއްވާ ތިން ވަނަ ބައްދަލުވުން ކަމަށެވެ. ސީއައިއޭގެ ޑިރެކްޓަރަކަށް ޕޮމްޕެއޯ ހުންނެވި އިރު ވެސް ނޯތު ކޮރެއާ އަށް ވަޑައިގެން ޖެނެރަލް ކިމްއާ ވަނީ ބައްދަލުކޮށްފަ އެވެ.\nނޯތު ކޮރެއާގެ ޖެނެރަލް އެމެރިކާ އަށް ވަޑައިގަތުމުގެ ކުރިން ވަނީ ޗައިނާ އަށް ވަޑައިގެންފަ އެވެ.


vnews - Italy ah molheh nuhoadheythee Mancini maayoosvefai\nއިޓަލީ އަށް މޮޅެއް ނުހޯދޭތީ މަންޗިނީ މާޔޫސްވެފައި\nއިޓަލީ އަށް މޮޅެއް ނުހޯދޭތީ އެޓީމުގެ ކޯޗު ރޮބާޓޯ މަންޗިނީ މާޔޫސްވެއްޖެ އެވެ.\nޔޫކްރޭން އަތުން 1-1 ގެ ނަތީޖާއިން އަމިއްލަ ދަނޑުގައި އިޓަލީ އެއްވަރުވި މެޗަށްފަހު ނޫސްވެރިންނަށް މައުލޫމާތު ދެމުން މަންޗިނީ ބުނީ އިޓަލީ އަށް މޮޅެއް ނުހޯދޭތީ އޭނާގެ އިތުރުން އެހެން މީހުންވެސް މާޔޫސްވެފައިވާ ކަމަށެވެ.\nމަންޗިނީ ބުނީ ގިނަ ދުވަސްތަކަކަށްފަހު އިޓަލީގެ ކުޅުން ރަނގަޅުވަމުން އަންނަ ކަމަށާއި، ޔޫކްރޭންއާ ދެކޮޅަށް ކުޅުނީ ރަހުމަތެރިކަމުގެ މެޗެއް ކަމަށެވެ. އެގޮތުން އާދީއްތަ ދުވަހު ޔޫއެފާ ނޭޝަންސް ލީގުގައި ޕޮލެންޑާ ދެކޮޅަށް ކުޅޭ މެޗުގައި ކުޅުން އިތުރަށް ރަނގަޅު ކުރެވޭނެ ކަމަށްވެސް އޭނާ ވަނީ ބުނެފަ އެވެ. އެހެންނަމަވެސް ޔޫކްރޭން މެޗުން އެއްވަރުވުމުން ސަޕޯޓަރުން މާޔޫސްވިކަން ފާހަގަކުރަމުން މަންޗިނީ ބުނީ ސަޕޯޓަރުންގެ އުދާސްތައް އިހުތިރާމާއެކު ބަލައިގަންނަ ކަމަށެވެ.\nމީގެއިތުރުން މަންޗިނީ ބުނީ ޔޫކްރޭން މެޗުގައި އިތުރު ލަނޑެއް ކާމިޔާބުކުރި ނަމަ ކުޅުންތެރިން ދެއްކި ކުޅުމާމެދު ސަޕޯޓަރުން ހިތްހަމަޖެހޭނެ ކަމަށާއި، ސަޕޯޓަރުން މާޔޫސްވީ ނަތީޖާ ނިކުތް ގޮތުން ކަމަށެވެ.\nއިޓަލީ އެންމެ ފަހުން ކުޅުނު 10 މެޗުގެ ތެރެއިން މޮޅުވެފައިވަނީ އެންމެ މެޗަކުންނެވެ. އޭގެ ތެރެއިން ހަ މެޗުގައި މަންޗިނީ ވަނީ އިރުޝާދު ދީފަ އެވެ. އޭނާގެ އިރުޝާދުގެ ދަށުން އިޓަލީ ދެ މެޗުން ވަނީ ބަލިވެފަ އެވެ. ބާކީ ތިން މެޗުން އެއްވަރުވިއިރު އެއް މެޗުން ވަނީ މޮޅުފަ އެވެ.\nއިޓަލީގެ ކޯޗުކަމާ މަންޗިނީ ހަވާލުވީ މި އަހަރެވެ. މި އަހަރު ނިމިގެންދިޔަ ވޯލްޑް ކަޕަށް އިޓަލީ ކޮލިފައިނުވާއިރު، އެޓީމު ނަގާ ކޮޅަށް ޖެހުމަށް ބޮޑު ޕްލޭނަކާއެކު ގިނަ މަސައްކަތްތަކެއް ދަނީ ކުރަމުންނެވެ.


Alhuganduge Jinsee Gunavan Majlis ge ehves Firihenakah fenifai noannaane: Nazil – adduLIVE\nއަޅުގަނޑުގެ ޖިންސީ ގުނަވަން މަޖިލީހުގެ އެއްވެސް ފިރިހެނަކަށް ފެނިފަ ނޯންނާނެ: ނާޒިލް\nOct 11, 2021, 10:03 އަބްދުﷲ ޔާމީން\nހިތަދޫ ދެކުނު ދާއިރާގެ މެމްބަރު އިބްރާހިމް ނާޒިލް - ފޮޓޯ: މަޖިލިސް\nޖިންސީ ގުނަވަން މަޖިލީހުގެ އެއްވެސް ފިރިހެނަކަށް ފެނިފައި ނުވާނެކަމަށް ހިތަދޫ ދެކުނު ދާއިރާގެ މެމްބަރު އިބްރާހިމް ނާޒިލް ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން ނާޒިލް ވިދާޅުވީ މިދިޔަ ހަފްތާ ނިމުނުއިރު އޭނާއާ ގުޅޭގޮތުން އެކި ގޮތްގޮތަށް ވާހަކަ ދެކެވުނު ކަމަށެވެ.\n"އަޅުގަނޑު ދަންނަވާލަން އޮތީ، އަޅުގަނޑުގެ ޖިންސީ ގުނަވަނެއް މި އިއްޒަތްތެރި މަޖިލީހުގައި މިތިބަ މެމްބަރުންގެ ތެރޭގައި އެންމެ ފިރިހެނަކަށްވެސް ފެނިފަ ނޯންނާނެކަން، އަޅުގަނޑު ދިވެހި އެންމެހާ ރައްޔިތުންނަށް އަދި ވަކިން ހާއްސަކޮށް ހިތަދޫ ދެކުނު ދާއިރާގެ ރައްޔިތުންނަށް ޔަގީންކަން އަރުވަން." ނާޒިލް ވިދާޅުވިއެވެ.\nމީގެ އިތުރުން ނާޒިލް ވިދާޅުވީ އޭގެ ޖެހިގެން އައިދުވަހު ހެނދުނު އޭނާގެ އަވައްޓެރި ގެއެއްގަ ރޯކޮށްލި ވާހަކައަކީވެސް "ފަލަ ސުރުހީ"އެއް ކަމަށާއި، އޭނާއަކީ ދުވަހަކުވެސް މީހެއްގެ މުދަލަށް ގެއްލުންދީ މީހުން މެރުމަށް ގޭންގް ހަދައިގެން އުޅޭ މީހެއް ނޫންކަމަށެވެ.\nނާޒިމް މިފަދައިން ބުނެފައިވަނީ މިވަނީ ނާޒިލް، ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް އަށް ޖިންސީ ފުރައްސާކުރި ކަމަށް ބުނާ މައްސަލައެއް ބަލައިދިނުމަށް އެދި ރައްޔިތުންގެ މަޖިލީހަށް ހުށަހަޅައިފައިވަނިކޮށެވެ. މި މައްސަލަ ބަލައިދިނުމަށް އެދި މަޖިލީހުގެ ސެކްރެޓޭރިއަޓަށް ހުށަހެޅުއްވީ ހެންވޭރު ދެކުނު ދާއިރާގެ އެމްޑީޕީ މެމްބަރު ހުސަައިން ޝަމީމް (އަނދުން ހުސައިން) އެވެ.\nއެނގިފައިވާ ގޮތުގައި މަޖިލީހުގެ އިދާރާގެ ތެރޭގައި ނާޒިލް ވަނީ އަސްލަމްގެ ފަހަތުން އަޑުގަދަ ކުރަމުން އައިސް ޖިންސީ ފުރައްސާރައަކަށްވާ އަމަލެއް ކުރައްވައި "މި ވީޑިއޯ ކޮށްބަލާށޭ" ކިޔައި ވަރަށް ހުތުރުކޮށް އަސްލަމް އާއި ވާހަކަދައްކާފައެވެ. މިކަން ހިނގާފައިވަނީ މަޖިލީހުގެ ގިނަ އަދަދެއްގެ މެމްބަރުންތަކެއްގެ ކުރިމަތީގައި ކަމަށްވާއިރު ނާޒިލްގެ އަމަލުތައް ހުރީ ވަރަށް ހުތުރު ގޮތަކަށް ކަމަށް ބައެއް މެމްބަރުން ވަނީ މައުލޫމާތު ދެއްވާފައެވެ.\nމައުލޫމާތު ލިބޭ ގޮތުގައި ނާޒިލްގެ ރުޅިވެރިކަން އަސްލަމަށް އަމާޒުކޮށްފައިވަނީ ދާދިފަހުން ނިމިގެންދިޔަ އެމްޑީޕީގެ އެތެރޭގެ އިންތިހާބުގައި ވޯޓު ގުނަން ނާޒިލް ހުންނެވި ވީޑިއޯއެއް ވީޑިއޯއެއް އެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕަށް އަސްލަމް ފޮނުއްވުމުންނެވެ. ނާޒިލް ވަނީ އެ އިންތިހާބުގައި ހިތަދޫ ދެކުނު ދާއިރާގެ ރައީސް ކަމަށް ވާދަކުރައްވާފައެވެ. އެ އިންތިހާބުގައި ނާޒިލްއާ ވާދަކޮށް ހިތަދޫ ދެކުނު ދާއިރާގެ ރައީސްކަން ކާމިޔާބު ކުރެއްވީ އައްޑޫގެ މޭޔަރު އަލީ ނިޒާރުގެ ކޮއްކޮ އަންސަރު މޫސާ އެވެ.


Ras Online - ލަންކާ ބަލިކޮށް ރާއްޖެއިން ފައިނަލަށް އޮތް އުންމީދު އާކޮށްފި\nލަންކާ ބަލިކޮށް ރާއްޖެއިން ފައިނަލަށް އޮތް އުންމީދު އާކޮށްފި\nމަރިޔަމް ލައިޝާ 10 އޮކްޓޯބަރު 2021 - 19:10\nރާއްޖެއާ ލަންކާ ބައްދަލުކުރި މެޗުގެ ތެރެއިން\nދެކުނު އޭޝިއާގެ އެންމެ ބޮޑު ފުޓްބޯޅަ މުބާރާތް ކަމުގައިވާ ސާފް ޗެމްޕިއަންޝިޕް 2021 ގައި މިއަދު ހަވީރު ކުޅުނު މެޗުން ސްރީ ލަންކާ ބަލިކޮށް ރާއްޖެއިން ފައިނަލަށް އޮތް އުއްމީދު އާކޮށްފިއެވެ.\nގަލޮޅު ދަނޑުގައި މިއަދު ހަވީރު ކުރިއަށް ދިޔަ މި މެޗުގައި ލަންކާ އަތުން ރާއްޖެ ކުރި ހޯދީ 0-1 ގެ ނަތީޖާ އަކުންނެވެ.\nމި މެޗު ފަށައިގެން ފަސްވަނަ މިނިޓުގައި ލަންކާގެ ޗަލަނަ ޗަމީރާ ވަނީ ބޮލުން ޖަހާ ރާއްޖޭގެ ގޯލަށް ބޯޅައެއް ފޮނުވާލާފައެވެ. ނަމަވެސް، ކުޅުންތެރިޔާ އޮފްސައިޑްގައި ހުރުމުން ރެފްރީ ނިންމީ އޮފް ސައިޑް ލަނޑެއް ކަމަށެވެ.\nއޭގެ މިނެޓެއް ފަހުން ރާއްޖެއިން ވަނީ ގޯލެއް ކާމިޔާބުކޮށް މެޗުގެ ލީޑު ނަގާފައެވެ. ރާއްޖެއަށް މި ލަނޑު ކާމިޔާބު ކޮށްދިނީ ހައިޝަމް ހަސަން ނަގައިދިން ހުރަހަކުން އަލީ އަޝްފާގު (ދަގަނޑޭ) އެވެ. އަދި އޭގެ ފަހުން މެޗުގެ 14 ވަނަ މިނެޓުގައި އޭރިއާ ތެރެއިން އަލީ ފާސިރު (ސެންޓޭ) އަށް ވެސް ގޯލެއް ކާމިޔާބު ކުރާނެ ވަރަށް ރަނގަޅު ފުރުސަތެއް ވަނީ ލިބިފައެވެ. ނަމަވެސް ސެންޓޭ ފޮނުވާލި ހަމަލާ އެރީ ސީދާ ހުރަސް ދަނޑިއަށެވެ.\nމި މެޗުގެ ފުރަތަމަ ހާފުގައި ރާއްޖޭގެ ގޯލްކީޕަރު މުޙައްމަދު ފައިސަލަށް އަނިޔާވުމުން އޭނާގެ ބަދަލުގައި ދެން ކުޅެން ނެރުނީ މުޙައްމަދު ޝަފީއު (ޗެކް) އެވެ. މިއީ ގައުމީ ޓީމަށް ޗެކް ކުޅުނު ފުރަތަމަ މެޗެވެ.\nމި މެޗުގެ ދެވަނަ ހާފުގައި ލަންކާއިން ވަނީ ކުޅުން ރަނގަޅުކޮށްފައެވެ. މި ހާފުގައި އެ ޓީމުގެ ޑިލޯން ޑި ސިލްވާއަށް ވަނީ ލަނޑު ޖަހާނެ ގިނަ ފުރުސަތުތަކެއް ލިބި، ބޭކާރުވެފައެވެ. ދެވަނަ ހާފުގައި ރާއްޖެއަށް އެންމެ އެދެވޭ ކުޅުމެއް ދެއްކިފައިނުވި ނަމަވެސް، ރާއްޖެއިން ވަނީ ރަނގަޅު ޑިފެންސިވް ކުޅުމެއް ދައްކާފައެވެ.\nމި މޮޅާއެކު ރާއްޖެ މިހާރު ވަނީ ތާވަލުގެ ދެވަނައަށް ޖެހިލާފައެވެ. ނަމަވެސް ތާވަލުގެ އެއްވަނައިގައި އޮތް ނޭޕާލާއި ރާއްޖެ މިހާރު ވަނީ6ޕޮއިންޓާއެކު ޕޮއިންޓްގެ ގޮތުން އެއްވަރުވެފައެވެ. ތާވަލުގެ ތިންވަނައިގައި ހަތަރު ޕޮއިންޓާއެކު ބަންގްލަދޭޝް އޮތްއިރު ދެ ޕޮއިންޓާއެކު ތިންވަނައިގައި އޮތް އިންޑިއާގެ ފަހަތުން ތާވަލުގެ އެންމެ ފުލުގައި އެއް ޕޮއިންޓާއެކު އޮތީ ލަންކާއެވެެ.


Ozil Ahvure Ehen Kulhuntherinnah Furusathu Dhinun Haggu - Emery - Vaguthu\nއޮޒިލް އަށް ވުރެ އެހެން ކުޅުންތެރިންނަށް ފުރުސަތު ދިނުން ހައްގު - އެމެރީ\nއިނގިރޭސިވިލާތުގެ އާސެނަލް ޓީމުން މިޑްފީލްޑަރު މެސުޓް އޮޒިލް އަށް ފުރުސަތު ނުދެނީ އޭނާ އަށް ވުރެ ދެންތިބި ކުޅުންތެރިންނަށް ފުރުސަތު ދިނުން ހައްގު ކަމަށް ފެންނާތީ ކަމަށް އެޓީމުގެ ކޯޗު އުނޭ އެމެރީ ބުނެފި އެވެ.\nއެމެރީ މިހެން ބުނެފައިވަނީ ފަހަކަށް އައިސް ހުރިހާ މެޗެއްގައިހެން އާސެނަލްގެ އެންމެ މުސާރަ ބޮޑު ކުޅުންތެރިއާ ޖަރުމަނުގެ އޮޒިލް އަށް ޓީމުން ފުރުސަތު ގެއްލެމުންދާ ދަނޑިވަޅެއްގަ އެވެ. މި ސީޒަންގެ ހުރިހާ މުބާރާތެއް އެއްކޮށްލައިގެން އާސެނަލުން މިހާތަނަށް ދިހަ ވަރަކަށް މެޗު ކުޅެފައިވާއިރު އެމެރީ އޮޒިލް އަށް ފުރުސަތު ދީފައިވަނީ އެންމެ ދެ މެޗެއްގަ އެވެ.\nމި ސީޒަންގައި އާސެނަލް ކުޅުނު ދިހަ މެޗުގެ ތެރެއިން ހަ މެޗަށް އެޓީމުން ނެގި ސްކޮޑުގައި އޮޒިލް ހިމަނާފައިނުވާއިރު އޭނާ ހުރީ އަނިޔާގައެއްވެސް ނޫންކަން ފާހަގަކޮށްލެވެ އެވެ.\nއޮޒިލްގެ ހާލަތަށް ރިއާޔަތްކޮށް އެމެރީ ބުނީ އޮޒިލްއަށް ޓީމުން ޖާގަ ނުދެނީ އޭނާ އަށް ވުރެ ދެންތިބި ކުޅުންތެރިންނަށް ފުރުސަތު ދިނުން ހައްގު ކަމަށް ފެންނާތީ ކަމަށާއި ޓީމުން ފުރުސަތު ހޯދުމަށް އޮޒިލް އަށް އަބަދުވެސް ދޮރު ހުޅުވިފައި ހުންނާނެ ކަމަށެވެ.\nއެމެރީ ބުނީ އާދިއްތަ ދުވަހު ބޯންމައުތް އާއި ދެކޮޅަށް އާސެނަލް ކުޅޭ މެޗުގައި އޮޒިލްއަށް ޓީމުން ޖާގަ ދިނުމާއި ދޭތެރޭ އަދި ގޮތެއް ނުނިންމާ ކަަމަށާއި އިނގޭހާވެސް އެއްޗަކީ ފުރަތަމަ އެގާރައިގައި ހިމެނިގެން ކުޅެން ބޭނުންނަމަ އޮޒިލް އިތުރަށް ގިނަ މަސައްކަތްތަކެއް ކުރަން ޖެހޭ ކަމަށެވެ. އަދި އޮޒިލް އަކީ ހުނަރުވެރި ޓީމަށް މުހިންމު ކުޅުންތެރިއެއް ކަމަށާއި ނަމަވެސް މިވަގުތު އޭނާ ހުރީ އެންމެ ރަނގަޅު ފޯމެއްގައި ނޫން ކަމަށެވެ. އަދި ހިތްވަރާއެކު މަސަތްކަތްކޮށް އޮޒިލްގެ ފޯމު ރަނގަޅުވީ އިރަކުން ޓީމުން އަލުން ޖާގަ ދޭނެކަމަށްވެސް އެމެރީ ވަނީ ބުނެފައެވެ.\nސްޕެއިންގެ ރެއާލް މެޑްރިޑުން އޮޒިލް އާސެނަލް އަށް ބަދަލުވީ 2013 ވަނަ އަހަރު އެވެ. އޭގެ ފަހުން އޭނާ ވަނީ އާސެނަލް އާއެކު އެފްއޭކަޕް ތިން ފަހަރު ކާމިޔާބުކޮށްފަ އެވެ. އާސެނަލް ސަޕޯޓަރުންގެ މެދުގައި މަގުބޫލު އޮޒިލް ނުލާ މިދިޔަ ބުރާސްފަތި ދުވަހުގެ ރޭ ޔުރޮޕާ ލީގުގެ ގްރޫޕް ސްޓޭޖުގައި އާސެނަލުން ވަނީ 4-0 ގެ ނަތީޖާ އަކުން ސްޓޭންޑާޑް ލީޖްގެ މައްޗަށް ކުރިހޯދާފަ އެވެ.\nޝާލްކޭ އިން 2006 ގައި ފުޓްބޯޅަ ކެރިއާ ފެށި އޮޒިލް ވަނީ ޖަރުމަނުގެ ވާޑަބްރޭމަން އަށް ވެސް ކުޅެފައެވެ. ދާދި ފަހުން އެމެރީ އެކުލަވާލި އާސެނަލްގެ ފަސް ކެޕްޓަނުންގެ ތެރޭގައިވެސް ހިމެނޭ އޮޒިލް ވަނީ އާސެނަލްއަށް މިހާތަނަށް އޭނާ ކުޅެދިން 226 މެޗުގައި 43 ލަނޑު ޖަހާފަ އެވެ.


އިތުބާރު ކުރަން ވީ ކޮން ފަރާތަކަށް ހެއްޔެވެ. ތެދު ބުނަނީ ކޮން ފަރާތަކުން ހެއްޔެވެ.؟ | Jazeera\tއިތުބާރު ކުރަން ވީ ކޮން ފަރާތަކަށް ހެއްޔެވެ. ތެދު ބުނަނީ ކޮން ފަރާތަކުން ހެއްޔެވެ.؟ - Jazeera\nއިތުބާރު ކުރަން ވީ ކޮން ފަރާތަކަށް ހެއްޔެވެ. ތެދު ބުނަނީ ކޮން ފަރާތަކުން ހެއްޔެވެ.؟\nއަލީ ޝިފާޒް September 13, 2019 64 views0\nދިވެހި ދައުލަތް ބެހިފައިވާ ގޮތުން ދައުލަތުގެ އެންމެ އިސް ފަރާތަކީ ރައީސުލްޖުމްހޫރިއްޔާއެވެ. އެއީ ވެރިކަން ހިންގުމުގެ ބާރެވެ. ދެން އޮތީ ޤާނޫނު ހެދުމުގެ ބާރެވެ. އެއީ ރައްޔިތުންގެ މަޖިލީހެވެ. ދެން އޮތީ އަދުލްއިންސާފު ޤާއިމު ކުރުމުގެ ބާރެވެ. އެއީ ސުޕްރީމް ކޯޓެވެ.މި ބާރުތައް އެކުލެވިގެން ދައުލަތް ފުރިހަމަ ވަނީ ވަރަށް ގިނަ މުއައްސަސާތަކެއްގެ ތެރެއިންނެވެ.\nމިއަދު އަޅުގަނޑުމެންނަށް މި ފެންނަނީ މުޅިން ތަފާތު މަންޒަރެކެވެ. ދައުލަތުގެ އެއްބާރުން އަނެއްބާރަށް ޝައްކުގެ ނަޒަރަކުން ބަލާ ތުހުމަތުތައް ކުރާތަނެވެ. ހަމައެއާއެކު އެ ތުހުމަތުތައް ދޮގުކުރާ މަންޒަރެވެ. ކޮންމެއަކަސް ދައުލަތުގެ ހަރުދަނާ އުސޫލުތައް ފެޔަށް ޖެހިފައިވާކަން އެބަ ސާފުވެއެވެ.\nދާދިފަހުން ލިބުނު ޚަބަރަކީ ޤާނުނު ހެދުމުގެ ބާރު "ރައްޔިތުންގެ މަޖިލީހުގެ" ރައީސް މުޙައްމަދު ނަޝީދަށް ފާރަލުމުގައި ފުލުހުން ޚަރަކާތްތެރިވާކަމަށް ޤައުމީ ދިފާއީ ބާރުން ރައީސް ނަޝީދަށް މައުލޫމާތުދެއްވިކަމަށް އެމަނިކުފާނު ވިދާޅުވާ ވިދާޅުވުމެވެ. މި ދައްކަނީ އާދައިގެ ތުހުމަތެއްގެ ވާހަކައެއް ނޫނެވެ. ހަމަ އެއާއިއެކު މީސް މީޑިއާގެ އެކި މަންސަތަކުގައި ފުލުހުންގެ މުއައްސަސާއަށް ރައްޔިތުންގެ ތެރެއިން ބަޔަކު އިންތިހާއަށް ފާޑު ކިޔަން ފެށިއެވެ. ހުދު އެމަނިކުފާނުވެސް ވަރަށް ބޮޑަށް ފުލުހުންގެ މުއައްސަސާއަށް ފާޑުވިދާޅުވިއެވެ.\nނަމަވެސް ދިވެހިރާއްޖޭގެ ސަލާމަތީ ބާރުތަކުން ވަނީ އެކަންކަން ދޮގު ކުރައްވާފައެވެ. ފުލުހުން ވިދާޅުވީ އެމަނިކުފާނަށް ފާރަލަމުން ނުދާކަމަށެވެ. އަދި އެމްއެންޑީއެފްއާއި ގުޅިގެން އަބަދުވެސް ރައީސް ނަޝީދަށް ރައްކާތެރިކަން ކަށަވަރުކުރަމުން ދާކަމަށެވެ.\nފުލުހުންގެ ބަޔާނަށް އިރުކޮޅެއް ނުވަނީސް ދިވެހިރާއްޖޭގެ ދިފާއީ ބާރު އެމްއެންޑީއެފުން ވަނީ ބަޔާނެއް ނެރެފައެވެ. އެގޮތުން ރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް ފުލުހުން ފާރަލާކަމަށް އެއްވެސް އިރެއްގައި އެމަނިކުފާނަށް އަންގާފައިނުވާނޭކަމަށް އެ ބަޔާނުގައި ބުނެފައިވެއެވެ.\nމިހާހިސާބުން ސުވާލުތައް ބައިވަރު އެބަ އުފެދެއެވެ. ރައީސް ނަޝީދަކީ ރައްޔިތުންގެ މަޖިލީހުގެ ރައީސެވެ. ދައުލަތުގެ އެއްބާރުގެ އެންމެ އިސް ފަރާތެވެ. ސިފައިންނާއި ފުލުހުންނަކީ ޤާނޫނު އަސާސީގެ ދަށުން ވަކި ޒިންމާތަކަކާއި މަސްއޫލިއްޔަތުތަކެއް ހަވާލުކޮށް އުފައްދާފައިވާ ދެ މުއައްސަސާއެވެ. އިތުބާރު ކުރަން ވީ ކޮން ފަރާތަކަށް ހެއްޔެވެ. ތެދު ބުނަނީ ކޮން ފަރާތަކުން ހެއްޔެވެ.؟


MIRA ge 12 aharuge thafaas hisaabu: Joorimanaa gothugai 1.8 Billion rufiyaa dhaulathah - One Online\n6 ޖެނުއަރީ 2022: މޯލްޑިވްސް އިންލެންޑް ރެވެނިއު އޮތޯރިޓީ (މީރާ) --- ވަން ފޮޓޯ: ޔޫސުފް ސޮފްވާން\nމީރާގެ 12 އަހަރުގެ ތަފާސް ހިސާބު: ޖޫރިމަނާގެ ގޮތުގައި 1.8 ބިލިއަން ރުފިޔާ ދައުލަތަށް\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ފާއިތުވި 12 އަހަރުގެ ތެރޭގައި ޖޫރިމަނާތަކުގެ ގޮތުގައި 1.8 ބިލިއަން ރުފިޔާ ބަލައިގެންފައިވާ ކަމަށް އެ އޮތޯރިޓީން ހާމަކޮށްފިއެވެ.\nމީރާއިން 2010 ވަނަ އަހަރުން ފެށިގެން މި އަހަރުގެ ފެބްރުއަރީ މަހުގެ ނިޔަލަށް ހަދާފައިވާ ތަފާސްހިސާބުތަކުން ދައްކާ ގޮތުން ޖޫރިމަނާ އިން ދައުލަތަށް އެންމެ ބޮޑަށް އާމްދަނީއެއް ހޯދާފައިވަނީ ވަނީ 2016 ވަނަ އަހަރު އެވެ. އެ އަހަރު ޖޫރިމަނާއިން އެކަނިވެސް އާމްދަނީ އަށް 270 މިލިއަން ރުފިޔާ ލިބިފައިވެ އެވެ.\n2010 ވަނަ އަހަރުން ފެށިގެން ކޮންމެ އަހަރެއްގެ ވަކި ވަކި މަސްތަކަށް ޖޫރިމަނާއިން ދައުލަތަށް ލިބުނު އާމްދަނީއަށް ބަލާއިރު އެންމެ ބޮޑު އަދަދަކަށް ޖޫރިމަނާ ފައިސާ އެއްކޮށްފައި ވަނީ 2015 ވަނަ އަހަރު މޭ މަހު އެވެ. އެ އަހަރުގެ މޭމަހުގައި ޖޫރިމަނާ ފައިސާގެ ގޮތުގައި 63 މިލިއަން މީރާއަށް ވަނީ ބަލައިގެންފައެވެ.\nކޮވިޑުގެ އެންމެ ނާޒުކު ހާލަތު ދިވެހިން ތަހައްމަލުކުރަމުން ދިޔަ އިރުވެސް 2021 ވަނަ އަހަރުގެ އޭޕްރީލް މަހުގައި ޖޫރިމަނާ ފައިސާގެ ގޮތުގައި 57 މިލިއަން މީރާއިން ބަލައިގެންފައިވެއެވެ. އެއީ ފާއިތުވި 12 އަހަރުގެ ވަކި ވަކި މަސްތަކަށް ބަލާއިރު، ޖޫރިމަނާ ފައިސާއިން ދެވަނައަށް އެންމެ ބޮޑު އާމްދަނީއެއް ދައުލަތަށް ހޯދި މަހެވެ.\n12 އަހަރުގެ ޖޫރިމަނާއިން ދައުލަތަށް ލިބިފައިވާ އާމްދަނީގެ ނަމްބަރުތައް\n2010- 44 މިލިއަން ރުފިޔާ\n2011- 50 މިލިއަން ރުފިޔާ\n2012- 51 މިލިއަން ރުފިޔާ\n2013- 54 މިލިއަން ރުފިޔާ\n2014- 116 މިލިއަން ރުފިޔާ\n2015- 257 މިލިއަން ރުފިޔާ\n2016- 270 މިލިއަން ރުފިޔާ\n2017- 195 މިލިއަން ރުފިޔާ\n2018- 226 މިލިއަން ރުފިޔާ\n2019- 197 މިލިއަން ރުފިޔާ\n2020- 128 މިލިއަން ރުފިޔާ\n2021- 184 މިލިއަން ރުފިޔާ\nމީރާ ގެ ހިސާބުތައް އަޅައި ކިޔާލުމުން ފެންނަ ގޮތުން ދެވަނައަށް އެއްމެ ބޮޑު އާމްދަނީއެއް ޖޫރިމަނާގެ ގޮތުގައި ލިބުނީ 2015 ވަނަ އަހަރު އެވެ. އެ އަހަރު 257 މިލިއަން ރުފިޔާ ދައުލަތަށް ލިބިފައިވެ އެވެ.\nޖޫރިމަނާގެ ގޮތުގައި ދައުލަތަށް އެންމެ ބޮޑަށް އާމްދަނީއެއް ލިބޭ ދާއިރާތަކުގެ ތެރޭގައި ޓެކުހާ ގުޅޭ އިޖުރާތުތައް ފުރިހަމަ ކުރުމާއި އެއްގަމު އުޅަނދުގެ ސްޓިކާ ޖެހުމާއި ޓްރެފިކް ގާނޫނާއި ގަވާއިދާއި ހިލާފުވެގެން ކުރާ ޖޫރިމަނާތައް ހިމެނެ އެވެ. އަދި ކޮވިޑާ ގުޅިގެން ދައުލަތުން އަޅާފައިވާ ސިއްހީ ކުއްލި ނުރައްކާ ހާލަތުގެ އަމަލުކުރަންޖެހޭ އުސޫލުތަކާއި ހިލާފުވެގެންވެސް ގިނަ އަދަދަކަށް މީހުން ޖޫރިމަނާ ކޮށްފައިވެއެވެ.\nގުޅޭ ޓެގު މޯލްޑިވްސް އިންލެންޑް ރެވެނިއު އޮތޯރިޓީ (މީރާ) ޖޫރިމަނާ އާމްދަނީ


Mathiverin 8 Meehun Farukolhu Futtah Badhalu Kuranee - Vaguthu\nމަތިވެރިން 8 މީހުން ފަރުކޮޅުފުޓަށް ބަދަލުކުރަނީ\nކޮވިޑް 19 އަށް ޝައްކު ކުރެވޭ އަލާމަތްތަކެއް ފެނުމާއި ގުޅިގެން، އއ. މައިތިވެރިން ބިދޭސީ ދެ ކުދިންނާއެކު އެ އާއިލާ އަށް ނިސްބަތްވާ އެހެން މެންބަރުން، ފަރުކޮޅުފުށީގައި އެކަހެރިކުރުމުގެ މަސައްކަތް ފަށައިފިއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމެއްގައި ކޮވިޑް 19 އާއި ގުޅޭގޮތުން މައުލޫމާތު ދިނުމަށް ސަރުކާރުން ކަނޑައަޅުއްވާފައިވާ ތަރުޖަމާން މަބްރޫކް އަޒީޒް ވިދާޅުވީ، އެ އާއިލާއަށް ނިސްވަތްވާ6މެންބަރުންވެސް ފަރުކޮޅުފުއްޓަށް ގެންގޮސްފައިވާ ކަމަށެވެ. މަބްރޫކް ވިދާޅުވީ އެމީހުންނާއި ކޮންޓެކްޓްވި މީހުން ހޯދުމުގެ މަސައްކަތް ދަނީ ކުރަމުންނެވެ. އެހެންވެ، މަތިވެރި ވަނީ މީހުން އެރުމާއި ފޭބުން މަނާކޮށްފަ މޮނީޓަރިން ހާލަތުގައެވެ.\n"ތިބޭފުޅުންނަށް އެނގިވަޑައިގަންނަވާނެ ދެ ފަރާތެއް އޭގެ ތެރެއިން ސިމްޓޮމެޓިކް ވެގެން، މަތިވެރި މޮނިޓަރިންގެ ހާލަތަށް ގެނެވިފައި އޮތްކަން. މަނިޓަރީގެ މޮނިޓަރިންގެ ހާލަތު އަދިވެސް އެބައޮތް ކޮންޓެކްޓް ޓްރޭސިން ނިމެންދެން. އިތުރަށް މިވެގެނެވޭ6ފަރާތް އެއީ ސިމްޓޮމެޓިކްވި2ފަރާތުގެ އާއިލާ. ޖުމްލަ 8 ފަރާތް." މަބްރޫކް ވި\nކޮވިޑް-19 އަށް ޝައްކުވާ އެ ދެ ކުދިންގެ ޓެސްޓްތަކުގެ ނަތީޖާ އަދި ނުލިބެއެވެ. ކޮވިޑް-19 އަށް ޝައްކު ކުރެވޭ އަލާމާތްތަކެއް މަތިންވެރީގައި ތިބި ދެމީހެއްގެ ގައިން ފެނުމުން އެރަށަށް އަރައި ފޭބުން މަނާކޮށްފައި ވަނި އިއްޔެއެވެ. މަތިވެރި އަކީ ވަރަށް ގިނަ ގެސްޓްހައުސް ހިންގަމުން އަންނަ ރަށެކެވެ.


SunOnline: Rape massala gai vaki meehegge machah heki hushahelhifai nuvey: Fuluhun\nރޭޕް މައްސަލާގައި ވަކި މީހެއްގެ މައްޗަށް ހެކި ނުލިބޭ: ފުލުހުން\nއައިޝަތު ފަރީޙާ 25 Mar 2021, 10:25\n14 އަހަރުގެ އަންހެން ކުއްޖަކު ރޭޕް ކުރި ކަމަށް ބުނާ މައްސަލަ ހޫނުވެ، އެ ހާދިސާ ހިނގި ރަށުގައި މުޒާހަރާ ކުރަނީ --\nއުތުރުގެ ރަށެއްގައި ކުޑަކުއްޖަކު ރޭޕް ކުރި މައްސަލައެއް ފުލުހުންނަށް ހުށަހެޅުނު ނަމަވެސް އެ މައްސަލާގައި ވަކި މީހެއްގެ މައްޗަށް ތުހުމަތު ކުރެވޭ ހެކި މިހާތަނަށް ތަހުގީގަށް ލިބިފައި ނުވާ ކަމަށް ފުލުހުން ބުނެފި އެވެ.\nފުލުހުން ބުނީ މި މާޗު މަހުގެ ތިން ވަނަ ދުވަހު، އުތުރުގެ ރަށެއްގައި ކުޑަ އަންހެން ކުއްޖަކަށް ޖިންސީ ގޯނާ ކުރިކަމަށް ތުހުމަތު ކުރެވޭ މައްސަލައެއް މިމަހުގެ 11 ވަނަ ދުވަހު ހުށަހެޅުނު ކަމަށެވެ.\n"މި މައްސަލާގައި ވަކި މީހެއްގެ މައްޗަށް ތުހުމަތު ކުރެވޭ ހެކި މިހާތަނަށް ތަހުގީގަށް ލިބިފައި ނުވޭ،" ފުލުހުން މިއަދު ބުންޏެވެ.\nއެ ހާދިސާގައި ރޭޕްގެ ޝިކާރައަކަށްވީ އުމުރުން 14 އަހަރުގެ އަންހެން ކުއްޖެކެވެ. ހާދިސާ ހިނގި ގޮތް އެ ކުއްޖާ މިހާރު ވަނީ އާއިލާ އަށާއި ޖެންޑާ މިނިސްޓްރީއަށް ކިޔައިދީފަ އެވެ. މިހާރު އެ ކުއްޖާ ވަނީ މާލެއަށް ގެނެސްފަ އެވެ.\nއެ ކުއްޖާގެ އާއިލާގެ މީހަކު "ސަން"އަށް ކިޔައިދިން ގޮތުގައި މި މަހުގެ ތިން ވަނަ ދުވަހު އެ ކުއްޖާ ސްކޫލުގެ ކަމަކު ސްކޫލަށް ގޮސް ހުއްޓާ، ޓީޗަރަކު އޭނާ ގޮވައިގެން ސްކޫލު ކައިރީގައި ހުރި ގެސްޓް ހައުސްއަކަށް ގެންދިޔައީ އެވެ. އެކަން ހިނގީ ހަވީރުގެ ވަގުތެއްގަ އެވެ.\nއެ ގެސްޓްހައުސްއަށް ގެންދިޔަ އިރު އެތަނުގައި އިތުރު ތިން މީހުން ތިބި ކަމަށާއި އެ މީހުން ތިބީ މާސްކު އަޅައި މޫނު ފޮރުވައިގެން ކަމަށް އޭނާ ކިޔައިދިނެވެ. އެހެންކަމުން، އެއީ ކޮން ބައެއްކަން ކުއްޖާއަށް ނޭނގޭ ކަމަށް އޭނާ ކިޔައިދިނެވެ.\nއެ މައްސަލަ އާ ގުޅިގެން އެ ކުއްޖާ ނިސްބަތްވާ ރަށުގައި އިއްޔެ ވަނީ އިހުތިޖާޖު ކޮށްފަ އެވެ. އިހުތިޖާޖު ކޮށްފައި ވަނީ މައްސަލާގައި ތުހުމަތުވާ ޓީޗަރު އަދި ވެސް ހައްޔަރު ކޮށްފައި ނުވާތީ އެވެ.\nހާދިސާ ހިނގި ރަށުން މައުލޫމާތު ދިން އާންމުންގެ މީހަކު ބުނީ ރަށުގެ ރައްޔިތުންގެ ކަންބޮޑުވުމަކީ އެ މައްސަލާގައި ތުހުމަތު ކުރެވޭ ޓީޗަރު އަދި ވެސް ދޫކޮށްފައި ހުރުމުން ކަމަށެވެ. އޭނާ ދޫކޮށްފައި ހުރުމުން ހެކި ފޮރުވަން އެކި މީހުންނަށް ގުޅައިގެން މަސައްކަތް ކުރާ ކަމަށް ވެސް ތުހުމަތު ކުރި އެވެ. އަދި އޭނާ ދޫވެފައި ހުރުމަކީ ރަށުގެ އެހެން ކުޑަކުދިންނަށް ވެސް ހުރި ނުރައްކަލެއް ކަމަށް ބުންޏެވެ.\nޖެންޑާ މިނިސްޓްރީ އިން ވެސް ބުނެފައި ވަނީ މެދުރާއްޖެތެރޭގެ ރަށެއްގައި 14 އަހަރުގެ އަންހެން ކުއްޖަކަށް ޖިންސީ ގޯނާ ކުރި ކަމަށް ތުހުމަތު ކުރެވޭ މައްސަލައެއް މި މަހުގެ 10 ވަނަ ދުވަހު މިނިސްޓްރީގެ ސަމާލުކަމަށް އައިސްފައިވާ ކަމަށެވެ.\nއެ ކުއްޖާ މިހާރު ރައްކާތެރި މާހައުލަކަށް ގެންގޮސް، އެ މައްސަލާގައި ފުލުހުންނާ ގުޅިގެން މަސައްކަތް ކުރަމުންދާ ކަމަށް ޖެންޑާ މިނިސްޓްރީއިން ވަނީ ބުނެފަ އެވެ.\nފުލުހުން ބުނީ މައްސަލަ ތަހުގީގު ކުރަމުންދާ ކަމަށެވެ.\n"ބަޔާނަކަށްވެސް ބަހަކަށްވެސް ދައްކަން އޮތީ ޖާނާ ހިތާ މޭ"\n"މާރިޔާއަށް ލިބުނު މައުލޫމާތާ ގުޅޭ ކަންކަން އެބަ ބަލާ"\nރައީސް ނަޝީދަށް ދިން ހަމަލާ\nހައެއް މޭ ހަމަލާގެ ބައިވެރިންނާ އައިސިސް އާ ގުޅުމެއް ނެތް


Thimaaveshi himaayaiykurumugai abadhuves dhemithibeynan: Raees | Mihaaru\nތިމާވެށި ހިމާޔަތްކުުރުމުގައި އަބަދުވެސް ދެމިތިބޭނަން: ރައީސް\nއާކްގެ 10 ވަނަ އަހަރީ ދުވަސް ފާހަގަކުރަން މިއަދު ބޭއްވި ޖަލްސާގައި ރައީސް ބައިވެރިވެވަޑައިގަންނަވަނީ.---ފޮޓޯ: އަހުމަދު އަވްޝަން އިލްޔާސް/މިހާރު\n05 ޖޫން 2020 - 14:11\nތިމާވެށި ހިމާޔަތްކުރުމުގައި މި ސަރުކާރު އަބަދުވެސް ދެމިތިބޭނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nމިއަދު ފާހަގަކުރަމުން އަންނަ ތިމާވެށީގެ ދުވަހުގެ މުނާސަބަތުގައި ރައީސް ކުރެއްވި ޓުވީޓުގައި ރައީސް ވަނީ ކޮވިޑް-19 ގެ މި ހާލަތުން އަރައިގަނެ ހުރިހާ ކަމެއް އަލުން ފަށަން މަސައްކަތްކުރަމުން އަންނައިރު ތިމާވެއްޓާއި، ބައޯޑައިވާސިޓީ ރައްކާތެރިކުރުމުގެ މުހިންމު ކަމުގެ މައްޗަށް އަލިއަޅުއްވާލައްވައިފަ އެވެ. ރައީސް ވިދާޅުވީ މި ސަރުކާރުން އަބަދުވެސް ތިމާވެށި ހިމާޔަތްކުރުމަށް މަސައްކަތްކުރާނެ ކަމަށާއި އަބަދުވެސް އެކަމަށް އަޑުއުފުލާނެ ކަމަށެވެ.\nރައީސް މިހެން ވިދާޅުވެފައިވާއިރު، މި ދަނޑިވަޅު ވެސް ތިމާވެއްޓާ ގުޅުންހުރި އެކި މައްސަލަތައް އަންނަނީ ފެންމަތިވަމުންނެވެ. އެގޮތުން ގުޅީފަޅަށް ކޮމާޝަލް ޕޯޓު ބަދަލުކުރުމުގެ މަސައްކަތަށް، އެ ރަށުގެ ފަޅުން ބޮޑު ސަރަހައްދެއް ހިއްކަން ފެށުމާއެކު ވިލިމާލޭ ފަރަށް ބޮޑެތި ގެއްލުންތަކެއް ވާން ފަށާފައިވާ ކަމުގެ ޝަކުވާ ތިމާވެއްޓާ ގުޅުންހުރި ގިނަ ބަޔަކު އަންނަނީ ކުރަމުންނެވެ.\nމިކަމާ ގުޅިގެން އެންވަޔަރްމެންޓަލް ޕްރޮޓެކްޝަން އޭޖެންސީ (އީޕީއޭ) އިން ވެސް ބުނީ ފަރަށް ކިސަޑު އެޅޭ ކަމަށާއި އެކަން ބަލަމުން އަންނަ ކަމަށެވެ. އަދި ފަޅަށް އެއްވެސް ގެއްލުމެއް އަދި ލިބިފައި ނުވާ ކަމަށް ވެސް އީޕީއޭއިން ބުނެފައި ވެއެވެ.\nމި މައްސަލަ މަޖިލީހުން ވެސް މިހާރު އަންނަނީ ބަލަމުންނެވެ.\nގުޅިފަޅު ތިމާވެށީގެ ދުވަސް އެންވަޔަރްމެންޓް މިނިސްޓްރީ އެންވަޔަރްމެންޓް މިނިސްޓަރު އީޕީއޭ ރައީސް އިބްރާހިމް މުހައްމަދު ސޯލިހް\nރައްޔިތުންނޭ މިމީހުން ދައްކާ ވާހަކައާއި އަމަލާއި ދިމާނުވާނެ\nވެރިކަމަ އެރީ މޮޑެލް ކުރަންތަ؟\nއަބަދުވެސް މޮޅު ވާހަކަ ދައްކަނީ... އަނގައިން ތިމާވެށި ހިމާޔަތް ނުކޮށް، ގުޅީ ފަޅު ހިއްކުން ހުއްޓުވަބަލަ. އެތަން ހިއްކައިން މާލެ ސަރަހައްދުގެ ފަރުތައް ހަލާކު ކޮށްގެން ބަނދަރު ހެދުމަކީ، ތިމާވެއްޓަށްވެސް ގެއްލުން އަދި ދިވެހި އިޤްތިސާދަށާއި، ލާމަރުކަޒީކޮށް ގައުމު ހިންގުމާއިވެސް އިދިކޮޅު ކަމެއްް. ވެރިކމަަށް އައީ ލާމަރުކަޒީކޮށް ގައުމު ހިންގަން ވައުދުވެގެން، ތިމާވެށިވެސް ހިމާޔަތް ކުރަން ވައުދު ވެގެން. އެހެންވީމަ ވައުދުވީ ގޮތަށް އަމަލުތަށް ބަހައްޓަވާ.\nދެން ކަނޑުއަޑީގާ ގަސްއިންދުމުގެ ޕުރޮގުރާމެއް ބާއްވާ. އޭރުން ހުންނަނީ ތިމާވެށި ހަމާޔަތްވެފާ.\nރައްޔިތުން ޖީބު ހުސްވީމާ ކޮން ތިމާވެއްޓެއްތޯ އޮންނާނީ. ހިޔަންޏަށް ރަނގަޅަކަށް މުޑިނެގިފާ އަހަރުމެންނަށް މިތެވުނީ. އަދިވެސް މިއުޅެނީ ހޭވެރިކަން ނައިސްގެން.\nހުޔޮނުވާނެ ތިމާވެއްޓޭ ކިޔާގެން ތިޖައްސާ މައްސަލަތަށް ޖެއްސުން ހުއްޓާލާ .. އަދިކިޔާ ކަމަކައް ވާކަހަލަ ކަމެއް ކުރެވެން އެއުޅެނީ .. ދައުރު ހަމަވުމުގެ ކުރިން އެބަޖެހޭތާ ދަރިންގެ ދަރިންނަށް ފެންނާނެ ވަރުގެ ކަމެއް ކުރެވިފަ ހުރިކަން ދައްކަން.. ރައީސް ނަޝީދުއާ ރައީސް ވަހީދު ރައީސްކަން ކުރި... ހަމައެކަނި ލިޔެވިފަ އޮތީ ކަރުދާހުގަ އިތްކަން ނެތް ފެންނާކަށް. ރައީސް ޔާމިން ވެރިކަން ކޮއްފަވާކަން އުތުރުން ދެކުނަށް ކޮންމެ ދިމާލަކުން ބަލާލިޔަސް އެހެރީ ފެންނަން\nތިމާވަށްޓަކީ ރާއްޖޭގެ ހުރިހާ ވެރިންވެސް މެޑަލްޖަހާ ސަލާންޖަހަން ގެންގުޅޭ އުކުޅެއް. ޢަމަލީގޮތުން ކަމެއް ނުކުރޭ. އެހެން ނޫންނަމަ އިރުގެ އަލިން މިލިބޭ ހަކަތަ ބޭނުންކުރުމާއި، ރިސައިކަލިން އިތުރުކޮށް ތިމާވަށްޓަށް ނޭދެވޭ އަސަރުކުރާ ތަކެތި ރާއްޖެ އެތެރެކުރުން މަނާކުރުވާނެ. އެފަދަ އެއްވެސް ކަމެއް ނުކުރާއިރު ރައްޔިތުންގެ، ވަކިން ޚާއްސަކޮށް ސްކޫލު ދަރިވަރުން، ގެ މެދުގައި ހޭލުންތެރިކަމެއް ވެސް އިތުރު ނުކުރުވާ. ބަހާއި ޢަމަލާއި ދިމާނުވޭ. ސޮރީ ރައީސު.\nރައީސްކަން ލިބުނީމަ ކަންކަން ކުރަންވީމަވެސް ކަންކަން ނުކުރެވި މޮޅު ވާހަކަ ދެއްކޭތޯ ބަލަނީ... ހަޤީޤަތުގަ ބަދަލުކުރެވޭނެ ފަދަ ގޮތަކަށް އެއްކަމެއްވެސް ނުކުރެވޭ...